ބުނެދޭށޭ ރުހެމޭ 29 – Esfiya – Dhivehi Vaahaka Site\n- by dhiraa wish - 37- May 19, 2019\nދެޒުވާނުންގެ ލާމެހިފައިވާ އަތްތިލައަށް އިޝާރުގެ ނަޒަރު ހުއްޓުނުއިރު އަތްމުށްކަވާލެއްވިލެއް ބާރުކަމުން ކަށިތަކުން އަޑުގޮވައިގެންދިޔައެވެ. އެއާއިއެކު އިޝާރު ކުރިއަށް އަޅާލެއްވި ފިޔަވަޅާއިއެކު އިޝާރުގެ އަތުގެ ހޫނުހަމަލާ މަޔާންގެ ކަންކަށިމައްޗަށް އަރައިގެންދިޔައެވެ. އިޝާރުގެ އެ ރުޅިވެރިހަރަކާތާއިއެކު ޝަލީންގެ ދެލޯބޮޑުވެގެންދިޔައިރު އަނގަމަތީ އަތްއަޅާލެވުނެވެ.\n“ޔާން…” އިޝާރު ދެވަނަ ފަހަރަށް މަޔާންގެ މޫނުގައި ޖަހަން އަތްއުފުއްލާލެއްވިއިރު ޝަލީން ވަގުތުން އިޝާރުއާއި މަޔާންގެ ދެމަދަށް ވަދެގަތެވެ. އެއާއިއެކު އިޝާރު ރުޅިވެރިގޮތަކަށް ޝަލީން ދުރަށްކޮއްޕާލެއްވިއެވެ.\n“ލަދުކުޑަ… ކަލޭގެ ތިހިތްވަރު… ލަދެއް ނުގަނޭތަ ޝަލީން ހައްލާލައިގެން އުޅޭކަށް… ބުނަން… އަހަރެން އަދިވެސް ހަނދާންނުނެތޭ މިޙުރާން އަހަރެން ދަމާފައި ޕްރޮސެކިއުޝަންއަށް ގެންދިޔަ ދުވަސް…” އިޝާރުގެ ދެވަނަ ހަމަލާ މަޔާންގެ މޫނަށް އަރައިގެންދިޔައިރު ތުންފަތްފެޅި ލޭ ފޭދުނުއިރުވެސް މަޔާން ހިޔާރުކުރީ ހިމޭންކަމެވެ. މިވީހާތަނަށްވެސް އޭނަގެ ހަށިގަނޑަށް މީހަކު އަތްއިސްކުރުމަކީ މަޔާންއަށް ގަބޫލުކުރެވޭވަރުކަމަކަށް ނުވިނަމަވެސް ނުކިޔަމަންތެރިކަން ދައްކައިގެން އިޝާރުގެ ގަދަރަށް އުުނިކަމެއް ލިބޭނެފަދަ ކަމެއްކުރަން ބޭނުންނުވީއެވެ. ދެއާއިލާގެ ދުޝްމިންކަމާއިއެކުވެސް ޝަލީން ދެރަވާފަދަކަމެއް ކުރަން ބޭނުންނުވީއެވެ.\n“އަހަރެންގެ ހަށީގައި ނޭވާހުރެގެން ތިކަން ވިޔަކަ ނުދޭނަން… ދެން ޝަލީންއާއި ދިމާލަށް އެފަދަ ނަޒަރަކުން ބަލާލާދުވަހުން ހަބަރުދާރު އަހަރެން ހަނދާންނައްތާލަން ކަލެއަކީވެސް އަހަރެން ފަދަ އިންސާނެއްކަން… އަހަރެން ނުބައިކަން ނޭނގިގެން އަދި ތިއުޅެނީ….” އިޝާރު ދެލޯހަނިކޮށްލަވައިގެން ހުންނެވިއިރު އެދެލޮލުންވެސް މަޔާން ފިއްސާލަފާނެހެން ހީވެއެވެ. މަޔާން ހިލައިގެ ބުދެއްފަދައިން އެ ހަރުކަށި ލަފްޒުތައް އަހަންހުރިއިރު އެ ޖުމްލަތަކުން ތަދުވީ ޝަލީންގެ ހިތަށެވެ. “ބައްޕާ”އޭ ކިޔާލަމުން އިޝާރުގެ އަތުގައި ހިފާލިއިރު އިޝާރު ރުޅިވެރިގޮތަކަށް ޝަލީންގެ އަތްފޮޅާލެއްވިއެވެ.\n“ޝަލީން… ހަމަ މިހާރު ގޮސް ކާރަށް އަރާ…” އިޝާރުގެ އަޑުގައި އެކުލެވިގެންދިޔަ ހަރުކަށިކަމާއިއެކު ޝަލީންއާއި ދިމާލަށް ބަލާލެއްވީ ދުވަހަކު ޝަލީން ނުދެކޭފަދަ ރުޅިވެރި ނަޒަރަކުންނެވެ. މިވީހާތަނަށްވެސް އިޝާރު ދަރިފުޅާއިދިމާލަށް ލޯބިން ފުރިގެންވާ ނަޒަރަކުން ނޫނީ ބަލާލައްވާފައެއް ނުވެއެވެ. މިއީ އިޝާރު އެހާ ރުޅި ދުރުވެފައި ހުއްޓާ ޝަލީންއަށް ފެނުނު ފުރަތަމަ ފަހަރެވެ.\n“ބައްޕާ… ޔާން…” ޝަލީންގެ ކަރުނުން ފުރެމުންދިޔަ ބޮޑު ލޮލުން އިޝާރުގެ މޫނަށް ބަލާލަމުން ކިޔާލުމާއިއެކު އިޝާރުގެ ދަތްތަކަށްބާރުކޮށްލެވިގެން ދިޔައެވެ. އެވަގުތު އިޝާރު ކާރާއި ދިމާލަށް ބައްލަވާލައްވަމުން އީތަންއަށް އިޝާރާތްކޮށްލެއްވިއެވެ. އެއާއިއެކު އީތަން ކާރު ފައިބައިގެން އައި ގޮތަށް ޝަލީން ގަދަހަދަނިިކޮށް ގަދަކަމުންކަހަލަގޮތަކަށް ގެންގޮސް ކާރަށް އަރުވާ ދޮރު ޖެހިއެވެ.\n“ދެން ޝަލީންއާއި ވައިވެސް ނޭޅެއްޗޭ…” އިޝާރުގެ މޫނުން ފެނިލެއްވި ނުރައްކާތެރިކަމާއިއެކު މަޔާންގެ މޫނާއި ދިމާލަށް އިނގިލި އުފުލާލެއްވީ އިންޒާރެއްދޭފަދަ ގޮތަކަށެވެ. އެ ޖުމްލަތަކުން މަޔާން ނަފްސަށްވެރިވި ނުތަނަވަސްކަމަށްވުރެ ޝަލީންގެ މޫނަށް ނަޒަރު ހުއްޓުނުގޮތުން އެ ހިތަށް ލިބުނު ވޭން ދެގުނަބޮޑެވެ. ޝަލީންގެ ބޮޑު ދެލޯ ކަރުނުން ފުރި ސައިލެއްފަދައިން ބަންޑުންވާފެށިއިރު އަތަށް ތަދުވާހާ ބާރަށް ކާރުގެ ބިއްލޫރިގަނޑުގައި ތަޅަމުންދިޔަތަން ފެނި ހިތުގައި ނޭނގޭގޮތަކަށް ރިއްސާލިއެވެ. އެވަގުތުވެސް ޝަލީން އެއަތުގެ ތެރެއަށް ގެނެސް ހިމާޔަތްދޭން ބޭނުންވިއެވެ. ޝަލީންގެ މައްޗަށް އޭނައަށް ލިބިފައިވާ ހައްްްޤު މުޅި ދުނިޔެއަށް އިއުލާންކުރަން ބޭނުންވިއެވެ. ނަމަވެސް އެގުޅުމަކީ މުޅި ދުނިޔެއަށްވެސް ސިއްރުން ބިންގާ އެޅިގެންދިޔަ ގުޅުމަކަށްވާއިރު މަސްލަހަތަށް ބަލާފައި އެކަން ސިއްރުކުރަން މަޖުބޫރުވީއެވެ.\nއިޝާރު އިރުކޮޅެއްވަންދެން ރުޅިވެރިކަމާއި ނުރައްކާތެރިކަމުން ފޯވެފައިވި ނަޒަރު މަޔާންގެ މޫނަށް ހުއްޓަވާލައްވައިގެން ހުރުމަށްފަހު ހަލުވި ހިނގުމެއްގައި ދުރުވެ ކާރަށް އެރިއެވެ. އެއާއިއެކު އީތަން ކާރު ދުއްވާލިއެވެ.\nބާރު ސްޕީޑްއެއްގައި ދުއްވާފައި އައި ކަޑުނޫކުލައިގެ ކާރު މިޑޯވިއުގެ ބޮޑު ބަގީޗާގެ ޑްރައިވޭމަތިން ގޮސް ވަކި ހިސާބަކަށް ހުއްޓާލިއިރު ކާރުގެ ދޮރުފަތް ހުޅުވާލައިފައި އިޝާރު ފޭބެއްވިއެވެ. އޭރު ބައްޕަގެ ރުޅިވެރިކަން ފެނި ޝަލީން އިނީ ބޭރަށް ފިޔަވަޅެއް އަޅާލަންވެސް ނުކެރިފައެވެ. ދެލޮލުން ގިނަވަމުންދިޔަ ކަރުނަތަކާއި އިސްއޮބައިލައިގެން އިންދާ އިޝާރު ކާރުގެ ދޮރުފަތް ހުޅުވާލެއްވުމަށްފަހު ޝަލީންގެ އަތުގައި ހިފައި ލައްކި ޖައްސައިކަހަލަގޮތަކަށް ކާރުން ފޭބުވިއެވެ.\nފެންޑާ ހުރަސްކޮށް ލިވިންރޫމް ތެރެއަށް އިޝާރު އަޅާލެއްވި ފުރަތަމަ ފިޔަވަޅާއިއެކު ޝަލީންގެ އަތުގައި ހިފައި މާބްލްތައް މައްޗަށް ހޫރާލެއްވިއެވެ. ޝަލީން އަރިއަޅައިލައިގެން މާބްލްތަށް މައްޗަށް ޖެހުނުއަޑުން ލިވިންރޫމްގެ ހަމަހިމޭންކަން ނަގާލިއެވެ. އެއާއިއެކު އިޝާރުގެ ބާރު އަޑުން ހަރުކަށިކަމާއިއެކު އިޔާނާގެ ނަމުން ގޮވާލިއިރު އެއަޑު ހަތަރުފާރުގެ ތެރޭ ގުގުމާލިއެވެ.\n“އިޔާނާ…” އިޝާރުގެ ބާރު ހަޅޭކާއިއެކު އިޔާނާ ސްޓަޑީންއިން ނިކުތްގޮތަށް ސިޑިން ފޭބި ދުވެފައި ކަހަލަގޮތަށެވެ. އޭރު އިޝާރުގެ މޫނުމަތިން ފެނިލެއްވި ކުލަވަރާއިއެކު އިޔާނާގެ މޫނުން ފެނިލި ކަންބޮޑުވުމާއިއެކު އިޝާރު ރުޅިދުރުވަންވީ ސަބަބެއް ނޭނގިހުރެ މާބްލްމަތީ ހަރަކާތެއްނެތި އިން ޝަލީންއަށް ބަލާލިއެވެ.\n“ކިހިނެތްވީ؟” އިޝާރުގެ ރުޅިވެރިކަމުގެ މާނަ ނަގާނޭގޮތެއް ނޭނގުނުއިރު އިޔާނާ ސުވާލުކޮށްލިއެވެ.\n“ވެގެން މިއުޅޭގޮތެއް މީނދަ ދަރި ކައިރީ އަހާބަލަ….” ރުޅިންގޮސް އަމިއްލަ ނަފްސު މައިތިރި ނުކުރެވިފައި ހުންނެވި އިޝާރު މާބްލްމަތީ އިން ޝަލީންއަށް އިޝާރާތްކޮށްލައްވަމުން ރުޅިވެރިގޮތަކަށް ވާހަކަދެއްކެވިއެވެ.\nއިޔާނާ ހާސްވެފައި ޝަލީންގެ މޫނަށް ބަލާލިއެވެ. ޝަލީންގެ ރަތްވެފައިވާ ކަރުނަވީ ލޮލާއި އެކޯތާފަތުގައި ފިރުކެމުންދިޔަ ކަރުނަތިކިތައް ފެނި އިޔާނާގެ މައިލަގޮނޑިއަށް ކެތްނުވިއިރު ޝަލީންއާއި އެއްހަމަޔަކަށް ތިރިވަމުން އެ މޫނުގައި ދެއަތުން ހިފަހައްޓާލިއެވެ. އިޝާރު އެހާ ރުޅިދުރުވީ ޝަލީން ކޮންކަމެއް ކޮންގެން ބާވައެވެ؟ އިޔާނާ ސުވާލުއުފެދިފައިވާ ނަޒަރަކުން އިޝާރުގެ ރުޅިވެރިމޫނަށް ބަލާލިއެވެ. އެއާއިއެކު މާޒީވި ދުވަހެއްގެ ހަނދާންތައް އައިސް ސިކުނޑީގައި ޖެހިގަތުމާއިއެކު އިޔާނާގެ ހަށިގަނޑު ސީދާވެގެންދިޔައިރު ފަހަތަށް ފިޔަވަޅެއް އަޅާލެވުނެވެ. އެއާއިއެކު ސިހިފައި ހުރި ގޮތަކަށް އިޝާރުގެ މޫނަށް ބަލާލިއެވެ. އެދުވަހު އިޝާރުގެ މޫނުން ފެނިލި އިންތިހާ ދަރަޖައިގެ ރުޅިވެރިކަމާއި މިއަދު ފެންނަ ރުޅިވެެރިކަން ތަފާތެއް ނެތެވެ. އިޔާނާގެ އަނގަމަތީ އަތްއެޅިގެންދިޔައިރު ދެފަރާތަކަށް ބޯހޫރައިގަތެވެ.\nއިޝާރު މިހާ ގަދަޔަށް ރުޅިދުރުވީ ޝަޔަމްއާއި އިޒާގެ ގުޅުން ފަޅާއެރިދުވަހުއެވެ. މިއަދުވެސް މާޒީ ތަކުރާރުވަނީކަމުގެ ޝައްކު ހިތުތެރޭގައި ހިނގައިގަތްއިރު އިޔާނާގެ ހަށިގަނޑު ރޫރޫއަޅައިގަތެވެ. ހިތާހިތުން އޭނާއަށް ހީވާހިވުން ދޮގަކަށްވުން އެދި ދުއާކޮށްލެވުނެވެ.\n“އަހަރެމެންނަށް ދެއްވީ އެންމެ އަންހެންދަރިއެއް… ބުނިހާކަމެއް ކޮށްދީގެން ނުލާހިކު ލޯބިން އެދަރިފުޅު ބަލާބޮޑުކުރީ މިދުވަސްދެކޭކަށް ނޫން… ބޮޑުވެގެން އަހަރެމެންގެ މޫނަށް ފައިން އަރާނެކަމަށް އުއްމީދުކޮށްގެނެއް ނޫން….” އިޝާރުގެ ޖުމްލަތަކާއިއެކު ޝަލީން ކަރުނުން ފުރެމުންދިޔަ ލޮލުން އިޝާރުއަށް ބަލާލިއިރު އިޔާނާއަށް އިޝާރުގެ ނަމުން ގޮވާލެވުނެވެ.\n“އިޔާނާ އަހާބަލަ ޝަލީން ގާތު ރޭގަނޑު ހަތަރުދަމު އުޅެނީ ކޮންތާކުތޯ….” އިޝާރު އިޔާނާގެ މޫނަށް ބަލާލީ ހިތްހަމަޖެހިނުލައްވާފައި ހުރެއެވެ.\n“ޝަލީ އުޅެނީ ރައްޓެހިން…” އިޔާނާގެ ޖުމްލައާއިއެކު އިޝާރު ބަލާލެއްވިގޮތުން އިޔާނާ ހަމަހިމޭންވިއެވެ.\n“އޭނަ ބުނާހާ އެއްޗެއް ޤަބޫލްކޮށްގެން އިޔާނާ ހުންނާތި… ތިބުނާ ރައްޓެހިންނަކީ މިޙުރާންގެ ދަރި މަޔާންތަ؟ އެ ފިރިހެނާ ގޮވައިގެން މުޅި މާލެ ކުޑަކުރާއިރު އަހަންނާއިމެދުވެސް ވިސްނާނުލިއޭ…” އިޝާރުގެ އަޑުގައި އެކުލެވިގެންދިޔަ ރުޅިވެރިކަމާއިއެކު އަތްމުށްކަވާލެއްވިއެވެ. އެޖުމްލައާއިއެކު އިޔާނާގެ ނަޒަރު ޝަލީންގެ މޫނަށް ހުއްޓުނުއިރު ދެފަރާތަކަށް ބޯހޫރާލެވުނީ އެވާހަކަތައް ޤަބޫލުކުރަން ބޭނުންނުވެފައި ހުރެއެވެ.\n“އަހަރެންގެ ޝަލީއަކީ ތިފަދަގޮތަކަށް އުޅޭނެކުއްޖެއް ނޫން… އިޝާރު ނުރުހޭކަމެއް ޝަލީ ނުކުރާނެ… އިޝާރުއަކީ ތިހީވެލެއްވީ ގޯސްކޮށް…” އިޔާނާ އިރުކޮޅެއްވަންދެން ހިމޭނުން ހުރުމަށްފަހު ޝަލީން ދިފާއުކުރުމާއިއެކު އިޝާރު ދަތްތަކަށް ބާރުކޮށްލައްވައިގެން ހުރެ އިޔާނާއަށް ބަލާލެއްވީ ރުޅިވެރިކަމުގެ ނަޒަރަކުންނެވެ.\n“ކޮންމެކަމެއްގައި ހަތިޔާރަކަށްވެގެން ދަރިން ދިފާއުކުރަން އިޔާނާ ހުންނާތި… އިޔާނާ އަހާބަލަ ޝަލީންގާތު މަޔާންއާއި އޮތީ ކޮން ގުޅުމެއްތޯ؟ ދެމީހުން އުޅޭގޮތުން ކިޔައިދޭނެ އިތުރު އެއްޗެއް ނުވެސް ނެތް…” އިޝާރުގެ ހިތްހަމަނުޖެހުމުގެ ނަޒަރު ޝަލީންގެ މޫނަށް ދަތުރުކުރިއެވެ. އޭރު ޝަލީން އިނީ މާބްލްމަތީ ޖެހުނުގޮތަކަށް ހަރަކާތެއްވެސް ނުކޮށް ހިމޭންވެފައެވެ.\n“ޝަލީ ދަރިފުޅާ ބުނޭ އެއީ ދޮގެކޭ… ބުނޭ ބައްޕައަށް ކުށްހީއެއްވެލެއްވީއޭ…” އިޔާނާ އިރުކޮޅެއްވަންދެން އިޝާރުގެ މޫނަށް ބަލަހައްޓައިގެން ހުރުމަށްފަހު ޝަލީންއާއި އެއްހަމަޔަކަށް ތިރިވަމުން ޝަލީންގެ ކޮނޑުގައި ހިފާ ތަޅުވައިގަތެވެ. އޭރު އެ މޫނުމަތިން ފާޅުވަމުންދިޔަ ކުލަވަރުތަކުން އެކަން ދޮގަކަށްވާން އެދޭވަރުވީ ހާމައަށެވެ.\nއިޔާނާގެ މޫނަށް ބަލާލަމުން ޝަލީން ލޯމަރާލިއިރު އެސްފިޔަތަށް ފޫދުއްވާލާފައި ކަރުނަތިކިތައް ކޯތާފަތްމައްޗަށް ފައިބައިގަތެވެ. ތުންފަތުގައި ދަތްއަޅާލަމުން ލޯފިއްތާލެވުނީ ތެދަށް ބުނެފިނަމަ ކަންތައް ވެދާނެގޮތް ހިތަށް އަރާފައެވެ. އެކަމަކު ޝަލީން ދޮގުހަދާކަށް ބޭނުމެއްނޫނެވެ.\nއެވަގުތު އިޔާނާ ޝަލީންގެ މޫނަށް ބަލާލިއިރު ޝަލީންގެ މިހިމޭންކަމަކީ ޖަވާބަކަށް ނުވުމަށްއެދި ދުއާކުރެވުނެވެ.\n“ހޫމް… މަންމާ… އަޅުގަނޑު މަޔާންދެކެ ލޯބިވޭ… ބޭނުން މެރީކުރަން…” ޝަލީން ހަށިގަނޑަށް ބާރުކޮށްލަމުން ބުނެލުމާއިއެކު އިޔާނާ ޝަލީންގެ މޫނަށް ބަލާލީ ސިހިފައިކަހަލަގޮތަކަށެވެ. އެއާއިއެކު އިޝާރު ޝަލީންގެ އަތުގައި ހިފާ ތެދުކޮށްލިގޮތަށް ޝަލީންގެ ކަންކަށިމައްޗަށް އެތިފަހަރެއް ވީއްލާލެއްވިއެވެ. އިޔާނާ އިޝާރުގެ ނަމުން ގޮވާލަމުން އެދެމެދަށް ވަދެގަތުމާއިއެކު އިޝާރު އިޔާނާގެ އަތުގައި ހިފައި ދުރަށް ހޫރާލެއްވިއެވެ.\nމިވީހާތަނަށްވެސް އިޝާރުއަކީ ދަރިންދެކެ ލޯބިވާ ބަފައެކެވެ. ދެކުދިންދެކެ އިޝާރު އިންތިހާއަށް ލޯބިވެލައްވާއިރު އަންހެންދަރިފުޅު ޝަލީންއަކީ އިޝާރުގެ ލޮލުގެ ކޮއެވެ. މިވީހާތަނަށްވެސް އިޝާރު ޝަލީންއަށް ލޯބިން ނޫނީ ގޮވާލައްވާފައިވެސް ނުވެއެވެ. ޝަލީންއަށް ތަދުވާފަދަ ގޮތަކަށް އިޝާރު އެ ދަރިފުޅުގެ ހަށިގަނޑުގައި އަތްޖައްސާލައްވާފައިވެސް ނުވެއެވެ. އެކަމަކު މިއަދު އިޝާރުގެ ކެތްތެރިކަން ކޮޅުންލީއެވެ. ހުރިހަމައެކަނި އަންހެންދަރިފުޅު އޭނަގެ އެންމެ ބޮޑު ދުޝްމިންގެ ދަރިފުޅާއި ގުޅުމަކީ އިޝާރުއަށް ބަލައިގަނެވޭވަރުގެ ކަމަކަށްނުވީއެވެ. އޭނަ މިހުރާންގެ އާއިލާއަށް ކުރާ ނަފްރަތާއިއެކު އެއާއިލާއާއި ލޭގެ ގުޅުމެއްއޮތްފަރާތަކާވެސް ދަރިއަކު ގުޅޭކަށް ދުވަހަކު އެއްބަހެއް ނުވާނެއެވެ.\nޝަލީންގެ ލޮލަށް ކަރުނަތައް ގިނަވިއިރު ބައްޕައާއި ދިމާލަށް ބަލާލެވުނީ ކަރުނަވީ ނަޒަރަކުންނެވެ. ބައްޕަ މިވީހާތަނަށްވެސް އޭނައަށް އަތްއިސްކުރެއްވި ހަނދާނެއް ޝަލީން ނުވެއެވެ. ބައްޕަގެ ރުޅިވެރިކަން ފެނި ޝަލީންގެ ހިތް ރޫރޫއަޅާގަތްއިރު އެ ރީތި ދެލޮލުން ބަންޑުންވަމުން އައި ކަރުނަތަކާއިއެކު އިޝާރުގެ މޫނަށް ބަލާލިއެވެ. އޭރު އިޔާނާ އެއްފަރާތެއްގައި ދެބަފައިންގެ ހަރަކާތްތަކަށް ދެކެންހުރީ ކަރުނަވީ ލޮލަކުންނެވެ.\n“ބައްޕާ… ބައްޕަގެ ރުހުމާއިއެކު ނޫނީ އަޅުގަނޑު މަޔާންއާއި ގުޅޭކަށް ބޭނުމެއް ނޫން… ބައްޕާ… އަޅުގަނޑު އާދޭސްކުރަން އަޅުގަނޑުގެ އުފަލަށްޓަކައިވެސް މިކަމާއި ރުހެދީ…” އިޝާރުގެ ހިމޭންކަމުން ޝަލީންގެ ހިތުގައި ބިރުވެރިކަމެއް ހިނގައިގަތްއިރު އިޝާރުގެ އަތުގައި ހިފަހައްޓާލަމުން އާދޭސްކުރިއެވެ. މަޔާންއަކީ އޭނަގެ އުފަލަށްވާއިރު ބައްޕަކުރިމަތީ އާދޭސްކުރަންވެސް ޝަލީން ހުރޫީ ތައްޔާރަށެވެ.\nއިޝާރުގެ ދަތްތަކަށް ބާރުކޮށްލެއްވިއިރު ޝަލީންގެ އަތުތެރޭގައިވާ އޭނާގެ އަތްތިލަ ވަކިކޮށްލެއްވިއެވެ. އެއާއިއެކު ނުރުހިފައިހުރެ ޝަލީންގެ ކޮނޑުގައި އަތްއަޅާ ދުރުކޮށްލެއްވިއެވެ.\n“އަހަރެން ދުވަހަކު ތިކަމާ ޤަބޫލެއްނުވާނަން… ޝަލީންގެ ކައިވެނިކުރެވޭނީ އަހަރެން ބޭނުންވާ ފަރާތަކާ..” އިޝާރުގެ ހަރުކަށި ޖުމްލައާއިއެކު ޝަލީންއަށް ބަލާލެވުނީ ސިހިފައިކަހަލަގޮތަކަށެވެ. ސިކުންތުކޮޅެއްގެ ތެރޭ ލޮލަށް ގިނަވި ކަރުނަތަކާއިއެކު ޝަލީން ދެފަރާތަކަށް ބޯހޫރައިގަތެވެ.\n“ބައްޕާ…” ޝަލީންގެ އަޑު ކުރެހިގެންދިޔައެވެ.\n“ބުނަން… އަހަރެން އިތުރަށް ރުޅިގަދަކުރަން ދެބަސްވާން އުޅޭނެކަމެއްނެތް… ޝަލީންގެ ކައިވެނިކުރެވޭނޭ ފަރާތް އަހަރެންވާނީ މާކުރިންވެސް ކަނޑަައަޅާފައި… އަހަރެން ބޭނުންވާގޮތަށް މިކަން ނިމިގެންދާނީ… ދެކޮޅުހަދަން ބޭނުންނަމަ އަހަރެންގެ ކުރިމަތިން އުމުރަށް ދުރަށްދޭ…” އިޝާރުގެ ހަރުކަށި ޖުމްލައާއިއެކު ޝަލީން އިސްްއުފުލާބަލާލިއިރު ލޮލަށް ކަރުނަތައް ބޮޑިވެގަތީ އެ ޖުމްލަތަކުން ހިތަށްކުރި އަސަރެއްގެ ބޮޑުކަމުންނެވެ. އިޔާނާއަށްވެސް ބަލަހައްޓައިގެން ހުރެވުނީ އިޝާރުގެ ދުލުން އެބަސްތައް އިވުނުކަން ގަބޫލުނުކުރެވިފައި ހުރިކަހަލަ ގޮތަކަށެވެ. އިޝާރު ކިތަންމެ ރުޅިދުރުވިޔަސް އެފަދަ އިހާނެތި ޖުމްލައެއް ބުނުއްވަފާނެކަމަކަށް އިޔާނާ ހިޔެއްނުކުރެއެވެ.\nއިޔާނާ އެއްޗެކޭ ބުނަން އުޅުމާއިއެކު އިޝާރު އަޅާލުމެއްނެތި ބާރު ހިންގެވުމެއްގައި ސިޑިން އަރައިގެން ގޮސް ނިވައިވިއެވެ. އެއާއިއެކު އިޔާނާ ބުދެއް ފަދައިން ހުއްޓުންއަރާފައިވާ ޝަލީންއާއި ދިމާލަށް ފިޔަވަޅެއްއަޅާލިއެވެ. އެވަގުތު ސިޑިއާއި ދިމާލުން ބިއްލޫރި އެއްޗެހިތަކެއް ބިމަށް ފައިބައިގަތްއަޑާއިއެކު ބިއްލޫރިތަކެއް ކުދިކުދިވެގެންދިޔަ ބާރު އަޑުފަށްގަނޑާއިއެކު އިޔާނާ ޝަލީންއަށް ބަލާލަމުން ސިޑިއާއި ދިމާލަށް ދުއްވައިގަތެވެ.\nހަލުވި ފިޔަވަޅުތަކެއްގައި ޝަލީންގެ ކޮޓަރިއާއި އަރާހަމަވި އިޔާނާގެ ދެލޯބޮޑުވެގެންދިޔައިރު ފަހަތަށް ފިޔަވަޅެއްއަޅާލެވުނެވެ. މާބްލްމަތީ ޖެހުނުގޮތަށް ފުޑުފުޑުވެފައިވާ ޝަލީންގެ ލެޕްޓޮފާއި އައިޕެޑްގެ އެތިކޮޅުތަކާއި ބިއްލޫރިކޮޅުތައް ދުރުދުރަށް ދާންދެން މާބްލްމަތީ ވިހުރިފައިވާތަންފެނި އިޔާނާގެ ހައިރާންކަމުގެ ނަޒަރު އިޝާރުގެ މޫނަށް ހުއްޓުނެވެ. އޭރު އިޝާރު ހުންނެވީ ޝަލީންގެ ކޮޓަރީގެ ދޮރުމަތީގައެވެ.\n“ޙަބަރުދާރު… މީގެ ފަހުން އެ ފިރިހެނާއާއި އަނގައިން ބުނެލިޔަސް އަހަރެން ހަނދާންނައްތާލަން ތިއީ އަހަރެންގެ ދަރިއެއްކަން…” އިޝާރުގެ ނަޒަރު ސިޑިންއަރައިގެން އައި ޝަލީންއަށް ހުއްުޓުނުއިރު ރުޅިވެރިގޮތަކަށް ބުނެލެއްވިއެވެ. އެއާއިއެކު ޝަލީންގެ އަތުތެރޭ އޮތް ފޯނު ދަމައިގެންފައި ބިމަށް ޖަހާލުމާއިއެކު ފޯނު ކުދިކުދިވެގެންދިޔަ އަޑުން މާހައުލުގެ ހިމޭންކަން ނަގާލިއެވެ.\n“ދެން މިގެއިން ބޭރަށް ފިޔަވަޅެއް އަޅާލަބަލަ.. މިހިސާބުން ވަޒީފާއަށް ދިޔުންވެސް ނިމުނީ… އަހަރެން ދައްކާ މީހަކާއި ކައިވެނިކުރަން ތައްޔާރުވޭ… ދެކޮޅަށް އެންމެ ބަހެއް ބުނެލިޔަސް ހަދާނެގޮތް އިނގޭނެ އަހަންނަށް…” އިޝާރު އެދިޔަގޮތަށްގޮސް ޝަލީންގެ އަތުގައި ހިފައިގަތްއިރު އިޔާނާ ދުރުކުރަން މަސައްކަތްކުރިއެވެ.\n“އިޝާރު… ހެޔޮނުވާނެ ދޫކޮށްބަލަ… އަތްއިސްކުރުމަކީ ހައްލެއްނޫނޭ… އެއީ ބޮޑުވެފައިހުރި އަންހެންދަރިއެކޭ…” އިޔާނާ އިޝާރުގެ ހަކަތައިގެ އަތުގައި ހިފަހައްޓައިގެން ހުރެފައި ރޮއެގަތެވެ.\nއިޝާރު ޝަލީންގެ އަތުންދޫކޮށްލެވިއިރު ޝަލީން އެއްއަތުގައި ހިފަހައްޓައިގެން ހުރެ އެއްޗެކޭ ބުނަން އުޅުނެވެ. އެކަމަކު ތުންފިއްތާލައިގެން ހުރެ ބޮޑެތި ކަރުނަތަކުން ލޯބަރާވިއިރު ކޮޓަރިއާއިދިމާލަށް ދުއްވައިގަތެވެ. ޝަލީން ކޮޓަރިއަށްވަދެ ބާރަށް ދޮރުޖަހާލިއަޑު ލިވިންރޫމްގެ ހިމޭންކަން ނަގާލިއިރު މަޑު ގިސްލުމެއްގެ އަޑު ދޮރުން ބޭރުވިއެވެ.\nއެއަޑުއިވިފައި އިޔާނާގެ ހިތަށް އަސަރުކުރިއިރު އިޝާރުއާއި ދިމާލަށް ބަލާލެވުނީ ޝަކުވާގެ ނަޒަރަކުންނެވެ. އެއާއިއެކު އިޔާނާ ޝަލީންގެ ކޮޓަރިއާއި ދިމާލަށް ހިނގައިގަތްއިރު ހުއްޓެން މަޖުބޫރުވީ އިޝާރުގެ އަޑުއިވިފައެވެ.\n“އޭނަ ރޯލާހާ ފަހަރަކު ލޮއްސަން ދާކަށް އިޔާނާއަކަށް ނުޖެހޭނެ… އިޔާނާ ކަންތައްކުރާގޮތުން މިހުރިހާކަމެއްވަނީ…” އިޝާރު ހިތްހަމަނުޖެހިފައިހުރެ އިއްވާލަމުން ދުރަށް ހިނގައިގަތެވެ. އެހެން ފަހަރުތަކުގައި ޝަލީން ރޯލުމާއިއެކު އިޝާރު ހަތިޔާރު ބެހެއްޓެއްވިނަމަވެސް މިފަހަރު އިޝާރު ހުރީ ގޮތްދޫކުރާފަދަ ގޮތަކަށް ނޫންކަން އެކަމުންވެސް ހާމަވިއެވެ.\nއިޝާރު ގޮސް ނިވާވަންދެން އިޔާނާއަށް ބަލަހައްޓައިގެން ހުރެވުނީ ޝަކުވާއިން ފުރިގެންވީ ނަޒަރަކުންނެވެ. އެ ޖުމްލަތަކުން އިޝާރު ދެވަނަފަހަރަށް މާޒީ ހަނދާންކޮށްދީފިއެވެ. އެއީ މީގެ ހަތަރު އަހަރު ކުރިންވެސް އިޝާރު އޭނައާއި ދިމާލަށް ބުނެލި ބަސްތަކެވެ. ވެދިޔަކަންތަކުގައި އިޝާރު އަދިވެސް އިޔާނާ ކުށްވެރިކުރާކަން އެކަމުން ހާމަވިިއިރު އިޔާނާގެ ހިތަށް ނޭނގޭފަދަ ވޭނެއް ލިބުނެވެ. އޭނަ ޝަލީންގެ ހުރިހާ ފިޔަވަޅަކަށް ފަރުވާތެރިވެގެން ހުރިއިރުވެސް ދެވަނަ ފަހަރަށް މާޒީ ތަކުރާރުވެގެންދިޔައީއެވެ. ދެވަނަ ފަހަރަށްވެސް އޭނަ ފެއިލްވީއެވެ.\nއިޔާނާ ލޮލަށް ކަރުނަތައް ގިނަވެގަތްއިރު ޝަލީންގެ ކޮޓަރިއާއި ދިމާލަށް ބަލާލިއެވެ. ދަރިފުޅުގެ ވޭނީ ރުއިމުން އިޔާނާގެ އެތެރެހަށި ވިރިގެންފޭބިފަދަ އިހުސާސެއްވީއިރު އެކަރުނަތައް ފުހެލަދޭން ބޭނުންވިނަމަވެެސް އިޝާރުގެ ހަރުކަށި ޖުމްލަތައް ސިކުނޑީގައި ގުގުމާލިގޮތުން ކުރިއަށް އެންމެ ފިޔަވަޅެއް އަޅާލާނޭހާ ހިތްވަރެއްވެސް ނުކުރެވުނެވެ.\nމެންދަމުގެ ވަގުތުތައް ފެށިގެންދިޔައިރު ވެހެންފެށި ބޯވާރެއިން މާހައުލުގެ ހިމޭންކަން މުގުރާލިއެވެ. ބޮޑެތި ވާރޭގެ ތިކިތައް އޮއްގާތަކެއްފަދައިން ފުރާޅުގައި ތަޅައިގަންނައިރު ޖަހާލާ ބާރު ގުގުރީގެ އަޑުން ހިތްތައް ވިރިގެންދާހާވެއެވެ. ދޭތެރެއިން އަރައިގެންދާ ވިދުވަރުގެ އަލިން ރޭގަނޑުގެ އަނދިރިކަން ދުވާލަށް ހަދާލައެވެ. ބެލްކަނީގައި އަތްއަޅުވާލައިގެން ދުރަށް ނަޒަރު ހުއްޓާލައިގެން ހައިޒަލް ހުރިއިރު އެ ލޮލުގައި ނިދީގެ ކަންފުޅެއްވެސް ނުވެއެވެ.\nއިރުކޮޅެއްވަންދެން ވާރޭގެ ތިކިތަކުގެ ފިނިކަން އިހުސާސްކުރަން ހުރުމަށްފަހު ހައިޒަލް ފޯނު ނަގާ ނައިނާގެ ނަންބަރަށް ގުޅާލިއެވެ. ދެތިންފަހަރު ފޯން ރިންގްވި ފަހުން ނައިނާ ފޯނު ނެގިއެވެ.\n“ހެލޯ…” ނައިނާގެ އަޑުގައިވީ ނިދީގެ އަސަރާއިއެކު ދެންމެ ނިދިން ހޭލިހެން ހީވިއެވެ.\n“ނައިނާ…” ހައިޒަލްގެ އަޑު ކަންފަތުގައި ޖެހުމާއިއެކު ނައިނާގެ ލޮލުގައިވީ ނިދި ފިލާގެންދާކަށް ސިކުންތެއްވެސް ނުނެގިއެވެ.\n“ސޮރީ ނިދާފައި އޮއްވާ އުނދަގޫކުރެވުނީމަ…” ހައިޒަލް ބެލްކަނީގެ ރެއިލިންގައި ފަހަތުން ދެއަތް ވިއްދާލަމުން ހަށިގަނޑު ދޫކޮށްލިއެވެ.\n“އިޓްސް އޯކޭއޭ… ހައި ޓެލްމީ.. މިރޭވެސް ހުވަފެން ފެނުނީތަ؟” ނައިނާ ހެޑްބޯރޑަށް ލެގިލައިގެން އިންއިރު އެ ލޮލުން ހާސްކަން ފެނިލިއެވެ.\n“ނޫން… ނައިނާގެ އަޑު އަހާލާ ހިތްވީ ހަމަ… މިރޭ ވެހެމުން މިދާ ވާރޭ އަހަންނަށް ހަނދާންކޮށްދެނީ ކޮންދުވަހެއްކަން އިނގޭތަ؟” ނައިނާގެ އަޑުގައިވީ ކަންބޮޑުވުމުގެ އަސަރުން އޭނައާއިމެދު ވިސްނާވަރު އިނގި ތުންފަތްމައްޗަށް ހިނިތުންވުމެއްވެރިވިއިރު ފަޒާގައި ނަށަމުންދިޔަ ވާރޭ ތިކިތަކަށް ނަޒަރު ހުއްޓައިލައިގެން ހުރެ ހައިޒަލް ވާހަކަދެއްކީ ހުވަފެނީ ގޮތަކަށެވެ. އެއަޑުގައިވީ އަސަރަކުން ނައިނާގެ ދޮން މޫނަށް ޖަންބުކުލަ ފާއްދާލިއެވެ.\n“ނައިނާ…. ވާރޭތެރޭ ނައިނާ ތެމިލައިގެން ހުރި މަންޒަރު… ވާރޭ ވެހޭ ކޮންމެ ވަގުތަކު އެ ވަގުތުކޮޅު ހަނދާންވާނެ…” ހައިޒަލްގެ ސިކުނޑީގެ ނައިނާގެ އެންމެ ފުރިހަމަ ތަސްވީރު ކުރެހިގެންދިޔައިރު ތުންފަތްމަތީ ދުވެލީ އެންމެ ރީތި ހިނިތުންވުމެވެ.\n“ހެހެހެ… ވާރެއާއި ހައިއާއި ގުޅުމެއް އޮންނަނީ ކަންނޭނގެ… އެންމެ ފުރަތަމަ ދުވަހުވެސް ދިމާވީ ވާރޭތެރެއިން…” ނައިނާ ރަކިގޮތަކަށް ހީލިއިރު މޫނުގައި އަތްޖައްސާލެވުނީ ހައިޒަލްގެ ޖުމްލަތަކުން މޫނު ރަތްވިވަރު އިހުސާސްކުރެވިފައެވެ.\n“އެދެދުވަހުވެސް އަހަރެންގެ ހިތަށް ގޮތެއް ހަދާލުމުގައި ނައިނާ ކާމިޔާބުކުރިކަން އިނގޭތަ؟” ހައިޒަލްގެ ޖުމްލައިން ނައިނާގެ ހިތަށް ލިބުނު އުފާ ބަޔާންކޮށްދޭކަށްވެސް ނޭނގުނެވެ. ލުއިލުއިގޮތަކަށް ނައިނާ ހީލިއިރު ހައިޒަލްގެ ހިތަށް ފިނިކަމެއް ލިބުނެވެ.\nނައިނާގެ ތިހީލުން އަޑުއިވުމުން ދެކިލަން ބޭނުންވާވަރެއް ބުނެދޭކަށް ނޭނގެ… އަހަރެންގެ ނިދި އެއަންހެންކުއްޖަކަށްޓަކައި ގުރުބާންކުރި ހަމައެކަނި އަންހެންކުއްޖާއަށް ނައިނާ ވާނެ…” ހައިޒަލްގެ އަޑުގައި މިރޭ ވަނީ ތަފާތު އަސަރެކެވެ. ހައިޒަލް ދުވަހަކުވެސް މިހާ ލޯބިން އިސްގީކޮށް ނައިނާއާއި ވާހަކަދައްކާފައިނުވެއެވެ.\n“ހައި… މިރޭ ހާދަ ޑިފަރެންޓް…” ނައިނާގެ ދުލުން އެބަސްތައް ބޭރުވީ ނޭނގިހުއްޓައެވެ.\n“އަހަރެން މުޅިން ބަދަލުކޮށްލި އަންހެންކުއްޖަކީ ތިއީއެއްނު….” އެޖުމްލައާއިއެކު ހައިޒަލްގެ ލުއިލުއި ހީލުން ނައިނާގެ ހިތަށް ފިނިކަންގެނެސްދިނެވެ.\nއެތައްއިރެއްވަންދެން ދެލޯބިވެރިން ފޯނުގައި ތިބިއިރު ހައިޒަލްގެ ތުންފަތްމަތީވަނީ އެންމެ ރީތި ހިނިތުންވުމެކެވެ. ނައިނާގެ ވާހަކަތަކުން ދޭތެރެއަކުން އެމޫނުމައްޗަށް ވެރިވެގެންދާ ހިނިތުންވުން އެ މޫނުމަތިން ފެންނަމުންދިޔަ އުފާވެރިކަން ދެގުނަކޮށްލަދެއެވެ. ވެހެމުންދިޔަ ވާރޭގެ ތިކިތައް ބޮސްދޭން މޫނު ދިއްކޮށްލައިގެން ހުރިއިރު މަރާލެވިފައިވާ ލޮލުގައި ކުރިމަތީ ހައިޒަލް ކުރުހަމުންދިޔައީ ނައިނާގެ އެންމެ ރީތި ތަސްވީރެވެ.\nމަޑުމަޑުން ނައިނާގެ ލޮލަށް ނިދީގެ ބާރުގަދަކުރަންފެށިއިރު ނިދިން ބަރުވެފައިވާ އަޑަކުން އައި ލަވް ޔޫ އޭ ބުނެލިއެވެ. އެއާއިއެކު ހައިޒަލްގެ ހިތަށް ލިބުނު އުފަލަކުން ހިނދުކޮޅަކަށް ލޯމެރިގެންދިޔައެވެ. ނައިނާގެ ދުލުން އެބަސްތައް އަޑުއިވޭ ކޮންމެފަހަރަކު ހައިޒަލްގެ ހިތް ގަނޑުފެނުން ތެތްމާލެވޭފަދައެވެ. ދުނިޔޭގެ ހުރިހާ އުފަލެއް މިލްކުވީކަމުގެ އިހުސާސް ހިނދުކޮޅަކަށްނަމަވެސް ކުރެވިގެންދެއެވެ.\n“އަހަރެންވެސް ލޯބިވޭ އަހަރެންގެ ފުރާނަޔާ… މައި ނައިނާ….” ފުންވަމުން އައި ނައިނާގެ އަޑުއަހަންހުރެފައި ހައިޒަލް ލޯބިން ފުރިގެންވީފަދަގޮތަކަށް ކިޔާލިއެވެ. އެއާއިއެކު މަރާލެވުނު އެސްފިޔަތަކުގެ ތެރޭ ނައިނާގެ ސޫރަ ކުރެހިގެންދިޔައިރު ތުންފަތްމަތީވީ ހިނިތުންވުން އިތުރަށް ފުންވެގެންދިޔައެވެ.\nއިރުއޮއްސިވަގުތުތައް ފާއިތުވަމުންގޮސް މަޑުމަޑުން ކޮޓަރީގައިވާ އަލިކަން ފަނޑުވެ އަނދިރިކަމަށް ގެނބިގެންދިޔައެވެ. ބެލްކަނީގެ ދޮރުގެ ފަރުދާތައް ކަހާލެވިފައިވާއިރު ބިއްލޫރިގަނޑުން ފުރޭނިގެން ކޮޓަރިއަށް ވެރިވެފައިވާ ފަޑުއަލިން ކޮޓަރިތެރެއަށް ވެރިވެފައިވާ ކަނު އަނދިރިކަމަށް އަލިކަމެއް ގެނެސްދިނެވެ. ކޮޓަރިތެރޭގައި ރަސްކަންކުރަމުންދިޔަ އަނދިރިކަމަށް ނިމުމެއް ގެންނާކަށްވެސް ޝަލީން ބޭނުމެއްނުވިއެވެ. ބާލީހުން މޫނު ފޮރުވައިލައިގެން ބަންޑުން އޮތްއިރު ބާލީސްމައްޗަށް ފެތުރިފައިވާ އިސްތަށިތަކުން މޫނު ފޮރުވާލައިފައިވެއެވެ. ރަތްކުލައިގެ ފަށުވީގެ މަޑު ބާލީސްކޮޅު ތެމިފައިވަނީ ޝަލީންގެ ވޭނީ ކަރުނަތަކުންނެވެ.\nއިރުއޮއްސުނުފަހުން އިޔާނާ އެކޮޓަރިއަށްވަދެލިއިރު ޝަލީންގެ މަޑުގިސްލުމެއްގެ އަޑުއިވިފައި އިޔާނާގެ މެޔަށް ބާރުވެގެން އައިފަދަ އިހުސާސްއެއްކުރެވުނެވެ. ކޮޓަރިތެރެއަށްވެރިވެފައިވާ އަނދިރިކަމަށް ނިމުމެއް ގެނައުމަށްފަހު އިޔާނާ މަޑު ފިޔަވަޅުތަކެއްގައި ޝަލީންގެ އެނދާއި ދިމާލަށް ހިނގައިގަތެވެ.\n“ދަރިފުޅާ… ޝަލީ…” އިޔާނާ އެނދުގެ އެއްފަރާތެއްގައި އިށީދެލަމުން ޝަލީންގެ އިސްތަށިގަނޑުގައި ފިރުމާލިއެވެ.\n“ދަރިފުޅު މަންމައާއި ވާހަކަދައްކަބަލަ…” އިޔާނާ ހުއްޓުމެއްނެތި ޝަލީންގެ އިސްތަށިގަނޑުގައި ފިރުމަމުންދިޔައިރު ޝަލީންގެ ރުއިމުގެ އަޑު ބާރުވިއެވެ. ބާލީހަށް މޫނުހަރާލައިގެން އޮވެ ރޮމުންދިޔައިރު އެހަށިގަނޑަށް އަންނަމުންދިޔަ ތުރުތުރުލުންތައް ފެނި އިޔާނާގެ ލޮލަށްވެސް ކަރުނަތައް ގިނަވެގަތެވެ.\nއިޔާނާގެ ލޮލަށް ގިނަވެގަތް ކަރުނަތައް ކޯތާފަތްމައްޗަށް ފޭބުމުގެ ކުރިން ފުހެލިއިރު ނަޒަރު ދަތުރުކުރީ ސައިޑްޓޭބަލްމަތީ ހުރި ތަބަަކަށެވެ. ތަނބަކުގައި މަތި ޖަހާލެވިފައިވާ ތަށިތަކުގެ މަތިވެސް ޝަލީން ހިއްލާލައިފައިނުވާއިރު ޝަލީން ކާއެއްޗެހީގައި އަތްލުމެއްވެސް ނެތި ބަހައްޓާފައިހުރީކަން އިޔާނާއަށް ނަގައިގަނެވުނެވެ.\n“ނުކައި ނުބޮއެ ތިހެން އޮތީމަ ބައްޕަގެ ނިންމުން ބަދަލުވާނެހެން ދަރިފުޅަށް ހީވަނީތަ؟” އިޔާނާގެ އަޑުގައިވީ މާޔޫސްކަމެވެ. ލޯބިވާ ފިރިމީހާއާއި ދަރިފުޅާއި ދެމެދު ފެށިގެން ދިޔަ ފިނި ހަނގުރާމައިން އޭނަގެ ހިތަށް ލިބޭ ރިހުން ބަޔާންކޮށްދިނުމަކީ ފަސޭހަކަމެއް ނޫނެވެ. އިޝާރު ރުޅިވެރިކަމާއިއެކު ގޮތްދޫނުކުރައްވަން ހުރިއިރު ޝަލީންގެ ހިތާމަތައް ދެކެން އިޔާނާގެ ހިތަށް ކެތްވަނީކީނޫނެވެ. މިއަދުގެ ހަތަރުދަން ފާއިތުވެގެންދިޔައިރު ޝަލީންގެ ގޮތްދޫނުކުރުމާއި ކަރުނަތައް ދެކެން އިޝާރު އެ ކޮޓަރިއެއް ނުވެންނެވިއިރު އިޝާރު ހުރީ ގޮތްދޫކުރައްވާފަދަގޮތަކަށް ނޫންކަން އެކަމުންވެސް އަންގައިދީފިއެވެ.\n“ދެބަފައިން ތިހެން ރުޅިހަދައިގެން ތިބިއިރު މަންމަގެ ހިތަށް ކުރާނެ އަސަރާއިމެދު ދަރިފުޅު ވިސްނާލަބަލަ…” އިޔާނާ ވާހަކަދެއްކިއިރު އަޑު ކުރެހިގެންދިޔައެވެ. އެވަގުތު ޝަޔަމްގެ ހަނދާންތައް އާވެފައި އިޔާނާ ޒަހަމްތަކުގެ މަތީގައި ޅިޔައަޅާލެވުނުފަދައެވެ. ލޮލަށް ގިނަވަމުންއައި ކަރުނަތައް އޭގެ މަގާމު ދޫކޮށް ކޯތާފަތްމައްޗަށް ފައިބައިގަތީ ހިތަށް ކެތްނުވެގެންނެއެވެ.\n“އަޅުގަނޑުގެ ހިތަށް ކުރާނެ އަސަރާއިމެދަކު ބައްޕަ އެންމެ ފަހަރަކުވެސް ނުވިސްނަވާ… މަޔާންގެ ކުށަކީ ކޮބައިތަ މަންމާ؟ ޒަމާންވީ ދުޝްމިންކަން ދަމަހައްޓަވަން ބައްޕަ ނިންމަވައިގެންހުންނެވިިރު އެކަމުގެ ސަބަބުން އަޅުގަނޑުގެ ހިތަށް ލިބޭނެ އަނިޔާއާއިމެދު ބައްޕަ ނުވިސްނަވާ….” ޝަލީން ބާލީހުން މޫނުނެގިއިރު ދުޅަވެފައިވާ ލޮލުގައި އެތަށް ހާސް ކަރުނަތިކިތައް ވިދަމުންދިޔައެވެ. ކޯތާފަތްމަތީ ހިކިފައިވާ ކަރުނައިގެ ރޮނގުގެ މަތިން ތާޒާކަމާއިއެކު ކަރުނަތިކިތައް ފިރުކެމުންދިޔައެވެ.\n“ބައްޕަ ބޭނުންވެލައްވާނަމަ އަޅުގަނޑާއި މަޔާން ދުރުވެސްކުރެއްވިދާނެ… އެހެންފަރާތަކާއި އަޅުގަނޑުގެ ކައިވެނިވެސް ކުރެއްވިދާނެ… އެކަމަކު އެކަމުން އަޅުގަނޑުގެ ހިތަށް އަނިޔާ ނޫން އެއްޗެއް ލިބޭނެތަ؟” ލޮލުން ބަންޑުންވާން ތައްޔާރުތަކާއިއެކު ޝަލީން ތުންފަތުގައި ދަތްއަޅާލިއެވެ.\n“ދަރިފުޅު ތިގޮތުގައި ހުރިހާދުވަހަކު މިހަނގުރާމައަކަށް ނިމުމެއްނާންނާނެ… ބައްޕަ އެންމެ ފަހުނޭވާއާއި ހަމަޔަށްވެސް ގޮތުގައި ހިފަހައްޓަވާނެކަން ދަރިފުޅަށް އިނގޭނެ… ދޮންބެއާއިމެދު ކަންތައް ވެގެންދިޔަގޮތް އެންމެ ރަނގަޅަށް އިނގޭނީ ޝަލީއަށް… ގޮތުގައި ހިފަހައްޓައިގެން ދަރިފުޅުގެ ހިތް ހަލާކުވުންނޫންކަމެއް ނުވާނެ… މަންމައަށް މައާފުކުރޭ… ދަރިފުޅުގައި ހައްގުގައި ބައްޕައާއި ދެކޮޅަށް ތެދުވަން މަންމަ ބޭނުން… އެކަމަކު ދެވަނަ ފަހަރަށް މަންމަ ބައްޕައާއި ދެކޮޅަށް ތެދުވެއްޖެނަމަ ކަންތައްވެގެންދާނެގޮތް އަންދާޒާކޮށްލަންވެސް މަންމައަށް ދަތި…” ދަރިފުޅުގެ ހިތާމަތައް ލުއިކޮށްދޭން އިޔާނާއަށް ކުރެވޭނޭކަމެއް ނެތްކަން އިހުސާސްވެފައި އިޔާނާ ހިތުގައި ރިއްސާލީ އިންތިހާއަށެވެ. މާޒީގައި ދަރިފުޅުގެ އުފަލަށްޓަކައި އޭނައަށް ކުރެވުނުކަމެއްނެތްއިރު މިފަަހަރުވެެސް ދުރުގައި ބަލަންހުރުންނޫންގޮތެއް އޭނާއަކަށް ނެތެވެ. މާޒީގައި ދަރިފުޅަށްޓަކައި އިޔާނާ އިޝާރުއާއި ދެކޮޅުވެރިވީއިރު އެދެމެދުގައި ހިނގި ހޫނު ދެބަސްވުން ނިމުނީ އިޝާރުގެ ފަރާތުން އިޔާނާއަށް ނުބައި އިންޒާރެއްލިބިގެންނެވެ. ދެވަނަ ފަހަރަށް އިޝާރުގެ ނިންމުމަކާއި ދެކޮޅަށް އިޔާނާ ތެދުވާދުވަހަކީ އެދެމެދުގައިވާ ގުޅުމަށް ނިމުމަށް އަންނާނޭ ދުވަހަށްވާނޭކަން ޔަގީންވާއިރު އިޝާރުއާއި ދެކޮޅަށް ފިޔަވަޅެއް އަޅާލާނެހާ ހިތްވަރު ދުވަހަކު އޭނާއަކަށް ނުކުރެވޭނެއެވެ.\n“ބައްޕަ ބުނުއްވާގޮތަށް ހަދައިގެން އަޅުގަނޑުގެ ހިތަށްހަމަޖެހުމެއް ލިބިދާނެހެން މަންމައަށް ހީވެލައްވަނީތަ؟ އަޅުގަނޑުގެ ހަޔާތުގެ ބައިވެރިއަކަށް ކޮންމެ ޒުވާނަކަށްވެސް ވެވިދާނެ… އެކަމަކު އަޅުގަނޑުގެ ހިތުގެ މިލްކުވެރިއަކަށް މަޔާން ނޫން ފަރާތަކަށް ވެވިދާނެތަ؟ އަޅުގަނޑުގެ ހިތުން މަޔާންގެ ލޯބި ފުހެލެވިދާނެތަ؟” ޝަލީންހުރީ އެންމެ ފަހުވަގުތާއި ޖެހެންދެންވެސް ގޮތުގައި ހިފަހައްޓަން ނިންމައިގެންނެވެ. ޝަލީން އަމިއްލަ އުފާތައް ދިފާއުކުރުމަށް ވަކާލާތުކުރަމުންދިޔައިރު މަންމަވެސް ހުރީ މިފަހަރު އަމިއްލަ ދަރިފުޅާއި އެއްކޮޅަށް އަރާފާނޭފަދަ ގޮތަކަށްނޫނޭވެ. ދެވަނަ ފަހަރަށް ބައްޕައާއި މަންމަގެ ގުޅުން ނުރައްކަލަށް ހުށަހަޅާވަރަށްވުރެ ރަނގަޅަށް މަންމަ މާޒީއިން އިބްރަތް ހާސިލްކޮށްފިއެވެ. ނަމަވެސް ޝަލީންއަށް މިކަމުގައި މަންމަ ކުށްވެެރިކުރެވޭކަށް ނެތެވެ.\n“ދަރިފުޅާއި ތިކަމާއިމެދު ބުނާނެ އެއްޗެއް މަންމައަށް ނުވިސްނޭ… ދެވަނަފަހަރަށް މާޒީ ތަކުރާރު ވެދާނެއަތީ މަންމަ ކިހާވަރަކަށް ދަރިފުޅަށް ވިސްނައިދިނިން… ހުރިހާކަމެއް ދަރިފުޅުގެ ލޯމައްޗަށް ފެނުމަށްފަހު ދަރިފުޅު ތިފަދަ ފިޔަވަޅެއް ނަގާފާނެކަމަށް މަންމަ ހީވެސްނުކުރަން… ދެއާއިލާގެ ދުޝްމިނުކަން އިނގިހުރެ ޝަލީ ތިކުރިކަމަކުން މިއާއިލާގެ ހަމަޖެހުން ގެއްލިގެންދިޔައީ… ދެވަނަ ފަަހަރަށް މާޒީ ތަކުރާރުވެގެންދާނެއިރު ކުރިއަށްވުރެ ކަންތައް ގޯސްވެގެންދާނެޔޭ މަންމަގެ ހިތް ކަނޑަނޭޅި ބުނޭ… ހަމަނުޖެހުން ހިނގާނީ ހަމައެކަނި ދަރިފުޅާއި ބައްޕައާއިދެމެދަކު ނޫން… ދޮންބެއާއި ބައްޕަގެ ގުޅުންވެސް އިތުރަށް ގޯސްވެގެންދާނެ…” އިޔާނާގެ އަޑުގައި އެކުލެވިގެންވީ ހާސްކަމާއިއެކު ޝަލީން ކުށްވެރިކުރާވަރު އެބަސްތަކުންވެސް ވީހާމައަށެވެ. އިޝާރުއާއި ދެކޮޅަށް ޝަލީން ފެށި ގުޅުމުގެ ނިމުން އަންނާނީ ޝަލީން ހީކުރާވަރަށްވުރެވެސް ހިތިކޮށެވެ. ދެބަފައިން ގުޅުން ދުވަހަކު ގޯސްނުވާވަރަށް ގޯސްވިއިރު އެއާއިލާގައި ރޯވަމުން އަންނަ އަލިފާންގަނޑުގެ ހޫނުކަމުން މިހާރުވެސް އިޔާނާގެ ނަފްސު ފިހެން ފަށައިފިއެވެ. ބޮޑުވަމުން އަންނަ ހުޅުކޮޅުން ޝަލީންގެ އުފާތައް އަނދާއަޅިވެގެންދާނީ އިޝާރުއާއި ޝަލީންގެ ގުޅުން ދުވަހަކު ގޯސްނުވާނެވަރަށް ގޯސްކޮށްފައެވެ. އަނެއްކޮޅުން ޝަޔަމް ހިތުގައި ބައްޕައާއި މެދު އުފެދިފައިވާ ނަފްރަތުކަން އިތުރު ހަރުފަތަކަށް ކުރިޔަށް ޖެހިލާނެއެވެ. މިވޭތުވެގެންދިޔަ ހަތަރު އަހަރު ޝަޔަމް އާއިލާގެ އެއްވެސްކަމަކާއި ފަރުވާލެއްނެތި ދުރުން އުޅުނުނަމަވެސް މިމައްސަަލައިގައި ޝަޔަމް ހިމޭނުން ނުހުންނާނޭކަމަކީ އިޔާނާއަށް ޔަގީންވާކަމެކެވެ.\n“ލޯބިވުމަކީ އަމިއްލަ ބާރުގެ ދަށުގައިވާނޭކަމެއްނަމަ އަޅުގަނޑު ދުވަހަކު މަޔާންދެކެ ލޯބިނުވީސްމުސް… އެކަމަކު މިލޯތްބަކީ އަޅުގަނޑަށް ބާރުފޯރުވޭވަރަށްވުރެ މާބާރުގަދަ އިހުސާސްއެއް… މަންމަ އަޅުގަނޑަށް މައާފުކުރައްވާ… އަޅުގަނޑުގެ ނުކިޔަމަންތެރި ހިތް މަޔާންގެ މައްޗަށް ލެބިގެންދިޔައީ އަޅުގަނޑަށްވެސް ނޭނގި…” އިޔާނާގެ ޖުމްލަތަކުން ޝަލީންގެ ހިތަށްލިބުނު ރިހުން ކަރުނަތިކިތަކެއްގެ ގޮތުގައި ލޮލުން ފައިބައިގެންދިޔައިރު ޝަލީންގެ އިޔާނާގެ ކޮނޑުގައި މޫނު ފޮރުވާލިއެވެ. އެލޮލުގެ ތެރެއިން އޮހިގަތް އަދަދުނުވާހާ ގިނަކަރުނަތަކުން އިޔާނާ ހެދުން ފޯވެގެންދިޔައިރު އިޔާނާ އެއްއަތުން ޝަލީންގެ ބޮލުގައި ހިފަހައްޓާލިއެވެ. ޝަލީން ބޭނުންވަރަކަށް ރުއިމަށް ފުރުސަތުދެމުން އިޔާނާ މަޑުމަޑުން ޝަލީންގެ ބުރަކަށީގައި ފިރުމަންފެށިއިރު އެ ހިތުގައި އަޅަމުންދިޔަ ވޭނަށް ތަސައްލީއެއް ހޯދައިދިނުމަށް ބުނެލާނެ ބަހެއްވެސް ދުލަކަށް ނައެވެ.\nޝަލީންގެ އިހުސާސްތައް އެހާ ފާޅުކަންބޮޑުގޮތެއްގައި އިޔާނާއަށް އިއްވާލި ފުރަތަމަފަހަރަށްވީއިރު ލޮލުން އޮހުނުކޮންމެ ކަރުނަތިއްކަކުން މަޔާންއަށް އެހިތުގައި ދެވިފައިވާ މަގާމް ހާމަވެގެންދިޔައީ އިޔާނާގެ ހިތަށް އެކަމުން ސިހުމެއް ގެނުވައި ހިމޭންވާން މަޖުބޫރުކުރުވާފައެވެ.\nފަލަކުގައި ފިޔަޖަހަމުންދާ އެތަށް ހާސް ތަރިތަކުގެ މައްޗަށް ބަނަ ވިލާތައް ގަދަވެގަތީ ބަސްބުނާހާ ހިނދުކޮޅެއްގެ ތެރޭގައެވެ. ކަޅު ފޭރާމެއްފަދައިންވާ އުޑުމަތި އަޅިކުލައިގެ ވިލާތަކުން ބައްދާލިގޮތުން ދުންފުސްކުލައިގެ ސާލެއް އޮޅާލެވުނުފަދައެވެ. ވިއްސާރައިގެ ކުލަވަރު ދުނިޔެމަތިން ފާޅުވާންފެށިއިރު ހަނދުވެސް ވިލާކޮޅެއްގެ ފަހަތަށްވަދެ ނިވާވީ އެ ރިހިއަލިކަމުން ދުނިޔެ މަހުރޫމްކޮށް އަނދިރިކަމަށް ގަންބާލަމުންނެވެ.\nރޭގަނޑުގެ ފިނިވަގުތު ކެބިންއިންގެ ކުޑަދޮރު ހުޅުވާލައްވައިގެން އަލްހާން ހުންނެވިއިރު ނަޒަރު ހުއްޓިފައިވީ ބްލޫސްގެ އެންޓްރެންސްއިން ފެށިގެން ދުރަށް ދެމިފައިވާ ޑްރައިވްވޭއަށެވެ. ކުޑަދޮރުގދ ދާރާގައި އަތްއަޅުވާލައްވައިގެން ހުންނެވިއިރު ދޭތެރެއަކުން އަތް ފަޅުފިލުވާލައިފައިވާ ގަނޑިއަށް ނަޒަރެއް ދެއްވާގޮތުން ކަމަކަށް އިންތިޒާރުކުރަނީހެން ހީވެއެވެ. އެ މޫނުމަތިން ފެންނަ ޝަހްސިއްޔަތު ވަރުގަދަކަމާއިއެކު ވަރުގަދަ ބުމަގޮށްޖަހާލެވިފައިވާގޮތުން ކަމަކާއިމެދު ހިތްހަމަނުޖެހިފައިހުރިކަން ހާމަވެފައެވެ.\nއެންޓްރެންސް އިން ނިކުތް ހައިޒަލް އަލްހާންގެ ލޮލުގައި އަޅައިގަތްއިރު ކުރައްވަމުންދިޔަ އިންތިޒާރަށް ނިމުމެއްއައިފަދައެވެ. ކުޑަދޮރާއި ގާތަށް އަލްހާން ޖެހިލައްވަމުން ހައިޒަލްގެ ހަރަކާތްތަކަށް ފުރިހަމަ ސަމާލުކަން ހުއްޓާލެއްވިއެވެ. ހައިޒަލްގެ ފަހަތުން ކަހަލަގޮތަށް ނިކުން ނައިނާ ފެނި އަލްހާންގެ ނިތައް ރޫތަށް އަރައިގެންދިޔައެވެ. އެވަގުތު ދެޒުވާނުންގެ ދެމެދު ބަދަލުކޮށްލެވިގެންދިޔަ ނަޒަރާއިއެކު ހައިޒަލްގެ މޫނުން ފެނިލި ހިނިތުންވުން އަލްހާންގެ ހިތުގައި ހިނގައިގަތް ޝައްކުތަކަށް ލިބުނު އިތުރު ބާރަކަށްވިއެވެ.\nމަޑުހިނގުމެއްގައި ދެޒުވާނުން ދުރުގައި ޕާރކްކުރެވިފައިވާ ކާރާއި ދިމާލަށް ހިނގައިގަތްއިރު ހައިޒަލް ނައިނާގެ އިސްތަށިގަނޑު ހައްޔަރުކޮށްލެވިފައިވީ ކްލިޕްއަށް ދަމާލީއެވެ. ފަންއިސްތަށިތައް ނައިނާގެ މޫނުމައްޗަށް ފައިބައިގެންދިޔައިރު ހައިޒަލް ދެފަރާތުން އިސްތަށިތައް ގެނެސް ކަންފަތްދޮށަށް ލައްވާލަމުން ނައިނާގެ ކަންފަތްދޮށުގައި ސިއްރުން އެއްޗެކޭ ބުނެލިއެވެ. އެއާއިއެކު ނައިނާ ހައިޒަލްގެ މޭގައި ކުޑަކޮށް ޖަހާލަމުން ދުރަށް ދުއްވައިގަތެވެ. ހައިޒަލް އިރުކޮޅެއްވަންދެން ނައިނާގެ ހަރަކާތްތަކަށް ދެކެން ހުރެފައި ދުވެފައި ކަހަލަގޮތަކަށްގޮސް ނައިނާއާއި އަރާހަމަވީއެވެ.\nދެޒުވާނުން ކާރަށް އަރާ ދުއްވާލީވެސް އަލްހާން ކުޑަދޮރު ކައިރީ ބަލަހައްޓައިގެން ހުންނަވަނިކޮށެވެ. އޭރު އަލްހާންގެ އަތް މުށްކެވިފައިވާއިރު ދެލިކޮޅެއްފަދަ ލޮލުން ފެނިލީ ރުޅިވެރިކަމުގެ އިންތިހާއެވެ.\n“ހައިޒަލްއާއި އެއަންހެންކުއްޖާއާއިދެމެދު ހަމައަސްލަށްވެސް ހާއްސަ ގުޅުމެއް އޮތީތަ؟ އެނޫން އަންހެންކުއްޖެއް އޭނައަށް ހަމަ ނުފެނުނީބާވައޭ ހިތަށްއަރާ… ފެންވަރުގެ ގޮތުން އަހަރެންމެންނާއި އަރާއަރަފޯދިގެންނުވާ އާއިލާއެއްގެ ކުއްޖަކާއި އަހަރެންގެ ދަރިން ގުޅިގެން އުޅުމަކީ އަހަންނަށް ރުހެވޭނޭކަމެއް ނޫން… އެފަދަގުޅުމަކަށް އަހަރެން ދުވަހަކު ފުރުސަތެއްނުދޭނަން… އެއީ ޝާދީން އަށް ވިޔަސް އަދި ހައިޒަލްއަށް ވިޔަސް…” އަލްހާންގެ މުށްކަވާލެވިފައިވާ އަތަށް ބާރުވެގެން އައިރު އެލޮލުގައިވީ ރުޅިވެރިކަމާއިއެކު ލޮލުން ފެނިލީ ގޮތްދޫނުކުރެއްވުމުގެ އަސަރުތަކެވެ. ކުރަން ހިތުލައިފިކަމެއް ބޭނުންވާގޮތަކަށް ނޫން ގޮތަކަށް ނުނިންމާނޭފަދަ ކުލަވަރެކެވެ.\nހިތް ނުރޮއްވާ… (8)\nFirst baa???will comment after reading ingey❤❤❤\nGOOD MORNING ALL….. here is 29th part. i hope every one will like this part too…. thanks for the support…. this part will beabit long… hope readers will be happy… next part will be uploaded on tuesday…… feel free to share ur views and comment…. readers comment will be my biggest motivation…..readers ah bunelan beynun comment kuraairu ehn kudin use kuraa name use nukoh write ur own name. or createanew name. ehnmeehunge name use kuraanama ufwdigen daanee rulhiverikan… badaluvegen daanee bahuge hamalaathah… i hope here after tht wont repeat again n again…..\nyessss.miadhu malu dhw first .stry v v v v habeys .bappa men ge nuruhumah fahu ves hurihaa couples gulheyne goeh hadhaa dheythi plx eyrah v reethi vaane .this is getting realli interesting .waiting for the next part\nheheheheehe….. thnkx malu….. letsc dww\nNo jiji first\nVaahaka v rythi👍💖\nMashaa Allah… Mi part ves v reethi ingey.. Keep it up… Waiting for the next part…\nCan’t wait to read the next part….avahah up kohdebaa plx\nthnkx. enme avahaha vx dhiraa ah upkohla deveynee tuesdayga… i also need time to my personal life. also i need to write the stry… or else i could have been uploading it everyday… sry dear. insha allah will upload it on tuesday\nHeyy… Story V reethi ingey…\nMa Sha Allah…Story hama obi ingey…Waiting fr the next part mihaaru❤💜\nMiulhey parents vec dhw… Hama bunaane ehcheh vec neyge… Hehehe.. btw stry is awesome..\nV reethi…nxt part avahah up kohlahchey…💕💕💕\npls dont tell me haizal aa shellyn aaegulheny cauz that’s what their parents want\nhingaa dho vaagotheh balamaa…\nAwwn story Hama v reethi Igey gD luck\nWow…mihaaru haadha interesting ey story…can’t wait to see what happens next..curiously waiting for Tuesday…\nStory v salhi 😊\nthankss.. varh ufaa vehjje kamudhiyaima\nThithibeevaa muhsandhi kamun hijura olhifa thibi bappa thakeh fageeru haalugaves dhuniyeyga ulhenee thimaa kahala insaanun kanves handhaan neiy kiburu veriviyas thee dhen boduvaru varah foohi vejje thi dhe bafaa dheke😃😃\nSheleen and mayaan merry kury tha sirrun?\nMuhsadhivegen goss aneh athah elhi iruves dharinnah loehba oagaatherikan nudhevun. Keekuraa faisaa ehtha ? V reethi vaahaka ❤\nkeehkuraanee kalhu handi adhi emeehun nah nuvisneny.. visnuneema ragalhu vedhaane.. thankss.. varh ufaa vehjje vaahaka kamudhiyaima\nThis part is amazing dhiraa wish\nOh god mioh kameh huvaa varah salhi mi story👏Alhe ehves couple akah dheragotheh nahadhahchey eyrun story varah hadi vaane and readers ves dissapoint vaane varah varah loabi story eh😍😘 keep it dear👏👏\nmiadhu mivaahaka kiyan mi feshy ves… vaahaka varah reethi… ekkon feshi gothah nimmaaly mi hama… hama reethi kamun comment eh kohlee.. waiting for the next part.. good luck..\nthanks jeen… varah ufaa vehjje kamu dhiyaima\nMi story ga adhi kitheh episode innaane tha\nliyamundhaa vaahaka eh veema ehen vaki adhadheh bunaakan neynge… mi story fudheyvarakah dhiguvaane… ekm kiyuntherin foohivaa varah dhigeh nudhanmaanan\nKon iraku 30 vana episode kiyaaleveyvaru vaanee\ninsha allah mirey noonee maadhamaa ge vagutheh ga up kohlaanan\nvarah reethi. Sorry for the late comment\nThankss rai.. its okey.. ufaavehje lahun ves comment kohleema\nNext part kiyaalevey varu nuveytha\nashly next part up vefa inee


Rayyithunge kunfuneege maalimee Azim ge kaamiyaabu2aharu - One Online\nއެމްޓީސީސީގެ ސީއީއޯ އާދަމް އާޒިމް --- ފޮޓޯ: އެމްޓީސީސީ\n1980 ވަނަ އަހަރުގެ ޑިސެމްބަރު މަހުގެ 18 ވަނަ ދުވަހު ވުޖޫދަށް އައި ރާއްޖޭގެ އެންމެ ފުރަތަމަ ޕަބްލިކް ލިސްޓެޑް ކުންފުނި އެމްޓީސީސީއަކީ މިއަދާއި ހަމައަށް އައި އިރު، ތަފާތު އެކި ހަރުފަތްތައް ގިރާކޮށް، ފުޅާ ދާއިރާއެއްގައި ރާއްޖޭގެ ތަރައްގީގެ އެކި މަޝްރޫއުތައް ހުއްޓުމެއްނެތި ކުރިއަށް ގެންދަމުން އަންނަ ކުންފުންޏެކެވެ.\nކުންފުނީގެ ދިގު ތާރީހަށް ބަލާލައި އިރު، މިއަދު މި ކުންފުނި ދަތުރުކޮށްފައިވާ ހިސާބަށް ގެނެސްދިނުމުގައި އިސްދައުރެއް އަދާކޮށްދިން އެކި ބޭފުޅުން އެބަތިއްބެވެ. ނިމިގެންދިޔަ 2021 ވަނަ އަހަރު ކުންފުންޏަށް 41 އަހަރު ފުރުމުގެ މުނާސަބަތު ކުލަގަދަ ގޮތެއްގައި ފާހަގަކުރެވިގެން ގޮސްފައިވާ އިރު، 3000 އަށް ވުރެ ގިނަ މުވައްޒަފުން ގޮވައިގެން ރޭވުންތެރިކަމާއި ވިސްނުންތެރިކަމާއެކު ކުންފުނި ހިންގުމުގެ މޭސްތިރިއަކަށް މިއަދު ހުންނެވީ ސީއީއޯ އާދަމް އާޒިމެވެ. މިއަދަކީ ކުންފުނީގެ ސީއީއޯގެ މަގާމުގައި އާޒިމް ހުންނަވާތާ ދެ އަހަރު ފުރޭ ފަހުރުވެރި ދުވަހެވެ. 2020 ވަނަ އަހަރުގެ ޖަނަވަރީ މަހުގެ 21 ވަނަ ދުވަހު ކުންފުނީގެ ސީއީއޯގެ މަގާމަށް އައްޔަން ކުރެވުނު ހިސާބުން ފެށިގެން، އެމްޓިސީސީއަކީ ރާއްޖޭގެ އެފަދަ ދެވަނައެއް ނެތް ނަމޫނާ ކުންފުންޏަކަށް ހެދުމަށް އަޒުމް ކަނޑައަޅައި، ހިކްމަތްތެރިކަމާއެކު ކޮށްދެއްވި މިންނަތް މަސައްކަތުން މިއަދު ކުންފުނި ވަނީ އެހެން ހަރުފަތަކަށް ގޮސް ރައްޔިތުންގެ ލޯތްބާއި އިތުބާރު ހޯދައިފައެވެ. ކުންފުނީގެ 41 ވަނަ އަހަރީ ދުވަހުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ދެއްވި ހިތާބުން މިކަން އިތުރަށް ޔަގީންވެ ކަށަވަރުވެގެން ދިޔައެވެ.\n"މިއީ މިއަދު އެމްޓީސީސީއާމެދު އަޅުގަނޑުމެންގެ ހިތްތަކުގައި އޮތް ޔަގީންކަން. ރައްޔިތުންގެ ހިތްތަކުން އެމްޓީސީސީން މިއަދު ވަނީ އިތުބާރާއިއެކު ޖާގަ ހޯދާފައި" - ރައީސް އިބްރާހިމް މުހައްމަދު ސޯލިހު\nރައީސް ސޯލިހު، ވުމެން އިން މެނޭޖްމަންޓް މޯލްޑިވްސް (ވިމްއެމްވީ) އިން ދޭ "ޕްރޮފެޝަނަލް އެންޑް ކެރިއާ ވުމަން އެވޯޑްސް 2021"ގައި ބެސްޓް އޯގަނައިޒޭޝަން ފޯ ޕްރޮމޯޓިން ވުމަން އިން ވޯކް ޕްލޭސްގެ އެވޯޑް އެމްޓީސީސީއާ ހަވާލުކޮށްދެއްވަނީ --- ފޮޓޯ: އެމްޓީސީސީ\nގަބޫލުކުރަންޖެހޭ ހަގީގަތަކީ ވޭތުވެދިޔަ ދެ އަހަރަކީވެސް ރާއްޖޭގެ އިގުތިސާދަށް ބޮޑެތި ގޮންޖެހުންތަކެއް ކުރިމަތިވެގެންދިޔަ ދެއަހަރު ކަމެވެ. ކޮވިޑްގެ އާލަމީ ވަބާގެ ސަބަބުން މުޅި ދުނިޔޭގެ އިގުތިސާދުގެ ދުވެލި މަޑުވެ އޭގެ އަސަރު ރާއްޖެއަށްވެސް ކޮށްފައިވާ ކަމެވެ. އެހެންނަމަވެސް ރައްޔިތުންނަށް އެމްޓީސީސީން ފޯރުކޮށްދެމުން އައި ހިދުމަތްތަކަށް ލޮޅުން އެރިޔަނުދީ، އުމްރާނީ ތަރައްގީގެ އެކި މަޝްރޫއުތައް ހުއްޓުމެއްނެތި ވަނީ ކުރިއަށް ގެންގޮސްފައެވެ. އުނދަގޫ އަދި ދަތި ދަނޑިވަޅެއްގައި ކުންފުންޏާ ހަވާލުވާން ޖެހުނު ނަމަވެސް، އެކަމާ ސީއީއޯ އާޒިމް ކުރިމަތިލެއްވީ ހިތްވަރާއި ނުގުޑާފަދަ އަޒުމެއްގައެވެ. ލޮބުވެތި ބައްޕާފުޅާއި ނިހާޔަތައް ގަދަރުކުރައްވާ ރައީސުލްޖުމްހޫރިއްޔާ ދެއްވި އިރުޝާދާއި ނަސޭހަތް ކަނުލައި އަޑު އަހައި ދިވެހި ރައްޔިތުންގެ ގައުމީ ހިދުމަތުގައި ކުރައްވަންޖެހުން ކޮންމެ މަސައްކަތެއް އެންމެ ފުރިހަމައަށް އަދާކުރުމުގެ ރޫހުގައެވެ. އިންސާނުންނަށް ކުރެވޭނީ ހެޔޮ ނިޔަތާއެކު މަސައްކަތެވެ. ކާމިޔާބީއާއި ފަލާހްދެއްވާނީ މާތް ރަސްކަލާނގެއެވެ.\nއިރާދަކުރެއްވިއްޔާ ސީއީއޯ އާޒިމްގެ މަސައްކަތުގެ ނަތީޖާގައި މޭވާއަޅާ ދޮންވެ ފައްކާވެއްޖެއެވެ. ހިކި އަނަރޫފަވެފައިވާ ކުންފުންޏަށް އާރޯކަމާއި ބަހާރު މޫސުން އައިސް އުދަރެސްމަތި ރޯޝަންވެއްޖެއެވެ. މީގެ ކުރީ އަހަރުތަކުގެ ހިސާބުތަކަށް ބަލައިލާ އިރު، އެމްޓީސީސީއަށް އެއް ފަހާރާ ކުރިއަށް ގެންދެވެނީ 25 ވަރަކަށް ޕްރޮޖެކްޓެވެ. ނަމަވެސް ސީއީއޯ އާޒިމްގެ މާލިމީކަމުގައި މިހާރު އެމްޓީސީސީއަކީ އެއް ފަހާރާ މީގެ ދެގުނައަށްވުރެ ގިނަ ޕްރޮޖެކްޓް ހިންގުމުގެ ގާބިލުކަން ލިބިފައިވާ ކުންފުންޏަކަށް ވަނީ ބަދަލުކޮށްލައިފައެވެ. އަދި ކުންފުނީގެ ހިންގުމަށް ގެނެސްފައިވާ ހެޔޮ ބަދަލުތަކުގެ ސަބަބުން، ކުންފުނީގެ ދުވެލިވެސް ވަނީ މިހާރު އެތަށް ދަރަޖައެއް އިތުރުވެފައެވެ. މިކަން ފާހަގަކުރުމުގެ ގޮތުން ސީއީއޯ އާޒިމް އެމްޓީސީސީގެ 41 ވަނަ އަހަރީ ދުވަހު ދެއްކެވި ވާހަކަފުޅުގައި ވަނީ މި ކާމިޔާބީގެ އަސްލަކީ އަހުލާގު ރަނގަޅު، މުރާލި، ވަގުތާއި މަސައްކަތަށް ފަރުވާތެރި އަދި ހުނަރުވެރި މުވައްޒަފުންތަކެއް ބިނާކުރަން ކުރެވުނު ނަތީޖާ ކަމަށް ވިދާޅުވެފައެވެ.\n"ދިވެހި ރައްޔިތުން ބަލައިގަންނަ ކުންފުނުޏަކަށް އެމްޓީސީސީ ހަދައިދިނީ މުވައްޒަފުން. ރައްޔިތުންގެ އަތްތިލަބަޑި ހައްޤުވަނީ އެ މުރާލި ހީވާގި އަތްތަކަށް. މިގޮތަށް މި ކުންފުނި ހިނގަމުން މިދަނީ އޮނިގަނޑަށް ހަރުދާނާ އުސޫލުތަކެއް އެކަށައެޅި ބަރާބަރަށް މޮނިޓަރ ކުރެވޭތީ. މީގެ ކުރިން މި ކުންފުންޏަށް ބަނދަރެއް ހެދެނީ ތިން އަހަރުން، އެ ސްޕީޑް މިހާރު މިވަނީ އެއް އަހަރަށް ބަދަލުކުރެވިފައި.. މަޝްރޫއެއް ނުހިނގާ އެންމެ އަތޮޅެއްވެސް އަދި ރަށެއްވެސް މިއަދު މި ރާއްޖޭގައި ނެތް،" އެމްޓީސީސީ ސީއީއޯ އާދަމް އާޒިމް\nއެމްޓީސީސީގެ ބައެއް މުވައްޒަފުންނާއެކު އެކުންފުނީގެ ސީއީއޯ އާދަމް އާޒިމްއާއި މެނޭޖްމަންޓުގެ ބޭފުޅުން އަދި ހައުސިން މިނިސްޓަރު މުހައްމަދު އަސްލަމް ފޮޓޯއަކަށް ހުއްޓިގެން --- ފޮޓޯ: އެމްޓީސީސީ\nއެމްޓީސީސީން 2020 ވަނަ އަހަރު 36 މަޝްރޫއެއއްގެ މަސައްކަތް ފުރިހަމަކޮށްފައިވާ އިރު، 2021 ވަނަ އަހަރު ނިމުނުއިރު 27 މަޝްރޫއެއްގެ މަސައްކަތް ނިންމައި 64 މަޝްރޫއެއްގެ އަމަލީ މަސައްކަތް ދަނީ ކުރެވެމުންނެވެ. ބަނދަރާއި ޕޯޓު ހެދުން، މަގު ހެދުމާއި އެއާޕޯޓް އެޅުން، ބިން ހިއްކުމާއި ގޮނޑުދޮށް ހިމާޔަތްކުރުން، އަދި މިހެންގޮސް ރާއްޖޭގެ ތަރައްގީއާއި މިއަދު އެމްޓީސީސީ ވަނީ ގުޅިލާމެހިފައެވެ. އަދަދުތަކުން ބަލައި ނަމަ ސީއީއޯ އާޒިމް ހިންގުމާކ،ނ. ހަވާލުވެ މިވޭތު ކުރި2އަހަރަކީ މުޅި ކުންފުނީގެ ހަޔާތުގައިވެސް ފާހަގަކޮށްލެވޭ ކުލަގަދަ އަދި ކާމިޔާބު2އަހަރެވެ. އެގޮތުން 2020 ވަނަ އަހަރު ސާފު ފައިދާގެ ގޮތުގައި 224.71 މިލިއަން ރުފިޔާ ލިބުން އެއީ ސީއީއޯ އާޒިމްގެ ދުރުވިސްނުމާއި ކުންފުނީގެ މުޅި ޓީމަށް ދެއްވި އިރުޝާދުތަކުގެ ސަބަބުން ހާސިލުކުރެވުނު ކާމިޔާބީއެކެވެ. ހަމަމިއާއެކު އަދުގެ ސަރުކާރުން "އިންޓަގްރޭޓެޑް ނޭޝަނަލް ޕަބްލިކް ފެރީ ނެޓްވޯކް"ގެ ހިންގުން އެމްޓީސީސީއާ ހަވާލުކޮށްފައިވުމުން، މިކުންފުންޏަށް ސަރުކާރުން އިތުބާރު ކުރާ މިންވަރު ސާބިތުކޮށްދެއެވެ.\nކުންފުނީގެ މުވައްޒަފުންގެ ތެރޭގައި އެއްވެސް ތަފާތުކުރުމެއްނެތި، އެއްހަމަ ސިޔާސަތުތަކެއް ގެންގުޅުން ވެގެންދިޔައީ މުޅި ކުންފުނި އެކަތިގަނޑަކަށް ހަދައިދީ ގުޅިފައިވާ ބަދަހި ޓީމަކަށް ބަދަލުކޮށްދިން ކަމަކަށެވެ. ވޭތުވެދިޔަ ދެ އަހަރު ދުވަހުގެ ތެރޭގައި 2،225 ވަޒީފާގެ ފުރުސަތު އުފެދިގެން ގޮސްފައިވާ އިރު، މީގެ ތެރެއިން ދިވެހި ޒުވާނުންނަށް ވަނީ ހާއްސަ އިސްކަމެއް ދެވިފައެވެ. މިވަގުތު ކުންފުނީގައި 3,151 މުވައްޒަފުން ދަނީ މަސައްކަތް ކުރަމުންނެއެވެ. އަދި މަސައްކަތުގެ މާހައުލަކީ ތަނަވަސް މާހައުލަކަށް ހަދައިދީ، ރައްޔިތުންނާއި ވީހާވެސް ގާތުން ހިދުމަތްތައް ފޯރުކޮށްދެވޭނެ އިންތިޒާމުތައް ހަމަޖައްސައިދިނުމުގައި ސީއީއޯ އާޒިމް ވަނީ ވަރަށް ބޮޑު ދައުރެއް އަދާކޮށްދެއްވައިފައެވެ.\nސީއީއޯ އާޒިމް ގަބޫލުކުރައްވަނީ ކުންފުނީގެ އެންމެ ބޮޑު ރައުސުލްމާލަކީ ރެއާއި ދުވާލު ހީވާގިކަމާއެކު މަސައްކަތްކުރަމުން އަންނަ އެމްޓީސީސީގެ މުވައްޒަފުންކަމުގައެވެ. މިހެންކަމުން އިންސާނީ ވަސީލަތް ތަރައްގީކުރުމަށް ހިންގޭ ތަމްރީން ޕްރޮގްރާމްތަކާއި ކިޔެވުމުގެ ފުރުސަތުތައް އެއް އަހަރުން އަނެއް އަހަރަށް ދަނީ އިތުރުކުރެވެމުންނެވެ. އެގޮތުން 2020 ވަނަ އަހަރު 32 ތަމްރީން ޕްރޮގްރާމް ހިންގިފައިވާ އިރު، މި އަދަދު 2021 ވަނަ އަހަރު ނިމިގެންދިޔައިރު ވަނީ 129 އަށް އަރައިފައެވެ. މީގެ އިތުރުން 2021 ވަނަ އަހަރު މަތީ ތައުލީމް ހާސިލުކުރުމުގެ ފުރުސަތު 11 މުވައްޒަފުންނަށް ވަނީ ދެވިފައެވެ. އަންހެނުންގެ ދައުރު ކުންފުނީގައި ފުޅާވެގެންދިޔަ މަންޒަރު ވޭތުވެދިޔަ ދެ އަހަރު ތެރޭގައި ބޮޑުތަނުން ފެނިގެން ދިޔައެވެ. 2020 ވަނަ އަހަރު 41 ވަޒީފާގެ ފުރުސަތު އަންހެނުންނަށް ދެވިފައިވާ އިރު، 2021 ވަނަ އަހަރު މިއަދަދު ވަނީ 140 އަށް އަރައިފައެވެ. އެގޮތުން ލަންދޫގައި ބޭއްވުނު ބަނދަރު ހުޅުވުމުގެ ރަސްމިއްޔާތުގައި ވާހަކަ ދައްކަވަމުން ސީއީއޯ އާދަމް އާޒިމް އަންހެނުންގެ ބައިވެރިވުން އިތުރުކުރުމަށް ކުންފުނީގެ ތެރެއިން ކުރެވެން ހުރި ހުރިހާ ކަމެއް ކުރަމުންދާ ކަމަށް ވަނީ ވިދާޅުވެފައެވެ. ސީއީއޯ އާޒިމް ގަބޫލުފުޅުކުރައްވާ ގޮތުގައި ގައުމެއް ކުރިއަރާނީ، ތަރައްގީ ވެފައިވާ އެހެން ގައުމުތައް ފަދައިން ރާއްޖޭގައިވެސް ފިރިހެނުންނެކޭ އެއްފަދައިން އަންހެނުންވެސް މަސައްކަތުގެ އެކި ދާއިރާތަކަށް ނުކުމެ، އެކުގައި މަސައްކަތްކޮށްގެންނެވެ.\nހައި ސްޕީޑް ފެރީގެ ހިދުމަތުގައި ބޭނުންކުރާ އެމްޓީސީސީގެ ފުރަތަަ އުޅަނދު ބޭލުމަށް ބޭއްވި ރަސްމިއްޔާތުގައި އެމްޓީސީސީގެ ސީއީއޯ އާދަމް އާޒިމްއާއި އެކުންފުނީގެ ބައެއް އިސްވެރިން --- ފޮޓޯ: އެމްޓީސީސީ\nކުންފުނި ހިންގުމުގައި ސީއީއޯ އާޒިމް ގެންގުޅުއްވާ ސިޔާސަތުތަކުގެ ސަބަބުން އެމްޓީސީސީގެ އަޑު މިއަދު ރާއްޖޭގެ އުތުރުން ފަށައިގެން ދެކުނަށް ވަނީ ގުގުމާލައިފައެވެ. ހިންގޭ ޕޮރްޖެކްޓްތަކުގެ އިތުރުން ކުންފުނީގެ އިޖްތިމާއީ ޒިންމާގެ ދަށުން 2021 ވަނަ އަހަރު އެކަނިވެސް 16.12 މިލިޔަން ރުފިޔާގެ، ޖުމުލަ 255 މަޝްރޫއެއް 55 ރަށުގައި ވަނީ ކުރިއަށް ގެންދެވިފައެވެ. ރައްޔިތުންގެ އިތުބާރު ލިބިފައިވާ ރައްޔިތުންގެ ކުންފުންޏަށް ހަގީގަތުގައިވެސް މި ދެއަހަރު ތެރޭގައި އެމްޓީސީސީ ވެގެންގޮއްސިއެވެ. މިކަން ފާހަގަކުރައްވާ ރައީސުލްޖުމްހޫރިއްޔާ އިބްރާޙިމް މުހައްމަދު ސޯލިހު މާފުށި ބިންހިއްކައި ޕިކްނިކް އައިލަންޑް ހަވާލުކުރުމުގެ ރަސްމިއްޔާތުގައި ދެއްކެވި ވާހަކަފުޅުގައިވަނީ ވަރަށް ބޮޑަށް ސީއީއޯ އާދަމް އާޒިމް އަދި އެމްޓީސީސީގެ ޓީމަށް ޝުކުރުއަދާކުރައްވާފައެވެ.\nމާފުށި ބިންހިއްކައި ޕިކްނިކް އައިލަންޑް ހަވާލުކުރުމުގެ ރަސްމިއްޔާތުގައި ރައީސް ސޯލިހާއި އެމްޓީސީސީގެ ސީއީއޯ އާދަމް އާޒިމް --- ފޮޓޯ: އެމްޓީސީސީ\n"އެމްޓީސީސީ ދުވެލި މިހާރު ހުރި ގޮތުން އަޅުގަނޑަށް ފުރިހަމަ ޔަގީންކަން އެބަ އޮތް އަޅުގަނޑުމެން ރައްޔިތުންނަށް ވީ ވައުދުތައް ފުއްދުމުގައި އެމްޓީސީސީއާއި ހަވާލުކޮށްފަ ހުރި މަސައްކަތް ބަރާބަރަށް ދުވަހުން ދުވަހަށް ވަގުތައް ނިންމައިދޭނެކަން. އެކަމަކަށްޓަކައި އަދިވެސް އެއްފަހަރު ޓީމް އެމްޓީސީސީއަށް އަޅުގަނޑު ޝުކުރު ދަންނަވަން." ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު\nކުންފުނީގެ އަޑު ރާއްޖެއިން ބޭރަށް ގެންދިއުމަކީ ސީއީއޯ އާޒިމްގެ އެންމެ ބޮޑު އެއް އަމާޒެވެ. ބޮޑެތި ބިޔަ މަޝްރޫއުތަކަށް މިސްރާބު ޖަހަން ކުންފުނި އޮތީ ތައްޔާރަށެވެ. އެހެންކަމުން ސީއީއޯ އާޒިމްގެ މާލިމީކަމުގައި ކުރިއަށް އޮތީ މުޅި ކުންފުންޏަށް އުޖާލާ ދުވަސްތަކެކެވެ. އެމްޓީސީސީގެ ދިގު ތާރީހުގައިވެސް ނިމިގެންދިޔަ ދެ އަހަރަކީ ތަފާތު ދެއްކި ނަތީޖާ ނެރެވުނު ދެއަހަރެވެ. ހިއްސާދާރުން، މުވައްޒަފުން، އަދި ދިވެހި އެންމެހާ ރައްޔިތުންގެ މޫނުމައްޗަށް ހިނިތުންވުން ގެނުވި ދެއަހަރެވެ. އެމްޓީސީސީ އަކީ މިއަދު ރައްޔިތުންގެ ހުވަފެންތަކުގައި ކުލަޖައްސައިދޭ ޖަޒީރާ ތަރައްގީގެ ބައިވެރިޔާއެވެ. ކައުންސިލްތަކާއި ރަށްރަށުގެ ރައްޔިތުންގެ އުދާސްތަކާއި ދަތިތައް ފިލުވައިދޭ އެކުވެރިޔާއެވެ. ހަމަ ޔަގީނުންވެސް އެމްޓީސީސީއަށް މަޝްރޫއެއް ހަވާލުކޮށްފިނަމަ އެމްޓީސީސީގެ ޓީމަށް މަރުހަބާ ކިޔުމަށް ރަށު ރައްޔިތުން މިހާރު ދަނީ އުފަލާއި ޖޯޝާއެކު ފަރިވަޅުތައް ހިފައިގެންނެއެވެ. އެމްޓީސީސީއަކީ ކާމިޔާބު ރައްޔިތުންގެ ކުންފުންޏަކަށް ހަދައިދެއްވިކަމަށްޓަކައި، ސީއީއޯ އާޒިމަށް ޝުކުރުގެ އަތްތިލަބަޑިއާއި ތަހާނީ ހައްގެވެ.\nގުޅޭ ޓެގު އެމްޓީސީސީ އެމްޓީސީސީގެ ސީއީއޯ އާދަމް އާޒިމް އެޑްވަޓޯރިއަލް\nޕެޕޭ ޕިއްޒާ ޕްރޮމޯޝަން: 50 މިނެޓް ތެރޭ ޑެލިވަރީ ނުކުރެވިއްޖިއްޔާ 50 ޕަސެންޓް ޑިސްކައުންޓް!\nދުނިޔޭގެ ފެނުގެ ދުވަސް: ސާފު ބޯފެން ފޯރުކޮށްދިނުމުގައި އެމްޑަބްލިއުއެސްސީ 26 އަހަރު\nއެސްޓީއޯ ހޯމް އިމްޕްރޫވްމެންޓް3ދުވަހަށް ބަންދު، އަންގާރައިން ފެށިގެން ހިދުމަތް ދޭނީ ޓްރޭޑް ސެންޓަރުގައި\nއެމްޓީސީސީގެ ހުންގާނުގައި ކުންފުނީގެ ފިސާރި ކަނބަލުން\nޑިޖިޓަލް އިންފްރާސްޓްރަކްޗާ: ފަސޭހަ ހުޅުމާލޭގެ ތަސައްވަރު


ހުވާ ބަދަލުކުރި ނަމަވެސް ފުލުހުންގެ އަޤީދާއެއް ބަދަލެއް ނުވާނެ: ހަސަން ލަތީފް – Dhen.mv\nހުވާ ބަދަލުކުރި ނަމަވެސް ފުލުހުންގެ އަޤީދާއެއް ބަދަލެއް ނުވާނެ: ހަސަން ލަތީފް\nJuly 2, 2020 - 2:25 pm\nފުލުހުންގެ ހުވަޔަށް ބަދަލެއް ގެނައުމަކީ ފުލުހުންގެ އަޤީދާ ބަދަލުވާން ޖެހޭ ސަބަބެއް ނޫން ކަމަށް ނުވާނެ ކަމަށް ހެންވޭރު ހުޅަނގު ދާއިރާ މެމްބަރު ހަސަން ލަތީފު ވިދާޅުވެއްޖެއެވެ.\nހަސަން ލަތީފު މިހެން ވިދާޅުވީ ދިވެހި ފުލުހުންގެ ހިދުމަތުގެ ބިލަށް އާންމުންގެ ހިޔާލު ހޯދުމަށް ރޭ ކުރިއަށް ގެންދިޔަ ބައްދަލުވުމުގައި ވާހަކަ ދައްކަވަމުންނެވެ. ފުލުހުންގެ ހިދުމަތުގެ ބިލް މަޖިލީހަށް ހުށަހެއްޅުވީ ހަަސަން ލަތީފެވެ.\nހަސަން ލަތީފް ވިދާޅުވީ، މަޖިލީހުގެ 241 ކޮމިޓީއަކީ ޤާނޫނުއަސާސީއިން ބާރު ލިބިގެން އުފައްދާފައިވާ ކޮމިޓީއެއް ކަމަށާއި އެކޮމިޓީގެ ޒިންމާ އަދާކުރުމުގެ ގޮތުން މައުލޫމާތު ހޯދުމަކީ ނުފޫޒު ފޯރުވުންކަމަށް ނުދެކޭކަމަށެވެ.\nހަސަން ވިދާޅުވީ ފުލުހުންގެ ބިލު މިހާރު އޮތްގޮތުން އޮޕަރޭޝަނަލް ކަންކަމުގެ މައުލޫމާތު 241 ކޮމިޓީ އަށް ހޯދޭނީ ނިމިފައިވާ އޮޕަރޭޝަންތަކާއި ހިނގަމުންދާ އޮޕަރޭޝަންތަކުގައި ވެސް ތަހުގީގަށް ހުރަސް ނޭޅޭނެ މިންވަރަށް ކަމަށެވެ.\nފުލުހުންގެ ހުވަޔަށް ގެންނަ ބަދަލާ ގުޅޭ ގޮތުން ގިނަ ބަޔަކު ފާޑުކިޔަމުން ދާތީ ހަސަން ލަތީފް ވިދާޅުވީ އިސްލާމް ދީނުގެ ވާހަކަ ފުލުހުންގެ ހުވާގައި އޮންނާނެ ކަމަށާއި އާ ހުވަޔާއި ގުޅޭ ގޮތުން މީހުންގެ މެދުގައި ދީނީ ހިޔާލު ތަފާތުވުންތައް އުފެދެމުން އަންނާތީ މިކަމާއި ގުޅޭ ގޮތުން ދީނީ އިލްމުވެރިންގެ ލަފަޔަށް އެދިފައިވާނޭ ކަމަށާއި، ހުވަޔަށް ގެންނަ ބަދަލަކުން ފުލުހުންގެ އަގީދާއަކަށް ބަލިކަށިކަމެއް އަންނާނެ ކަމަށް ނުފެންނަ ކަމަށް އޭނާ ވިދާޅުވިއެވެ.\nހައްޖަށް ދެވޭނެ ކަމަށް ސައުދީން ރާއްޖެއަކަށް ނާންގާ: މިނިސްޓަރު\nގެއިން މަސައްކަތް ކުރުން، މީހާ ދެރަކޮށްލައި ހާސްކަމުގެ ތެރެއަށް ވައްޓާލާ ކަމެއް!\nކުރު ވާހަކަ: ދަތުރެއްގެ މަންޒިލް\nއުރީދޫގެ ޚިދުމަތްތައް ޑިޖިޓަލްކޮށް ހޯއްދެވުމަށް އެ ކުންފުނިން އެދިލައްވައިފި\nމާލެ ދެ ހަފްތާއަށް ފުރަބަންދު ކުރަނީ


National payment system vegendhaanee maalee dhairaa ah bodu badhalakah: Maleeh | Mihaaru\nނޭޝަނަލް ޕޭމަންޓް ސިސްޓަމް ވެގެންދާނީ މާލީ ދާއިރާއަށް ބޮޑު ބަދަލަކަށް: މަލީހު\nކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓަ މުހައްމަދު މަލީހު ޖަމާލު، އެމްއެމްއޭގެ ގަވާނަރު އަހުމަދު ނަސީރު ބައްދަލުވުމުގެ ތެރެއިން--ފޮޓޯ:ޓްވިޓާ\n21 ޖެނުއަރީ 2019 - 02:04\nމިނިސްޓަރު މަލީހު ވަނީ މަރުކަޒީ ބޭންކް މޯލްޑިވްސް މޮނިޓަރީ އޮތޯރިޓީ (އެމްއެމްއޭ) ގެ ގަވަރުނަރު އަހުމަދު ނަސީރާ ބައްދަލުކުރައްވައިފަ އެވެ. މިއީ މިނިސްޓަރު ގަވަރުނަރާ ބައްދަލު ކުރެއްވި ފުރަތަމަ ފަހަރެވެ. މި ބައްދަވުމުގައި ނޭޝަންލް ޕޭމަންޓް ސިސްޓަމް ގާއިމް ކުރުމާ ގުޅޭ ގޮތުން ދެބޭފުޅުން ވަނީ މަޝްވަރާ ކުރައްވައިފަ އެވެ.\nމަލީހު ވިދާޅުވީ، އެމްއެމްއޭ އިން މިފަދަ ނިޒާމެއް ތައާރަފް ކުރާ އިރު ޓެކްނޮލޮޖީއާ ގުޅޭ މިނިސްޓްރީން މިކަމުގައި ކުރެވޭނެ ކަންކަމާ މެދު މަޝްވަރާ ކުރެވުނު ކަމަށެވެ.\nމަލީހު ވިދާޅުވީ، ވިޔަފާރިތަކާއި އަމިއްލަ ފަރާތްތަކަށް ބޭރުގެ އެކި ގައުމުތަކާ އެކު ވިޔަފާރީގެ މުއާމަލާތްތައް ކުރުމުގައި ޕޭމަންޓް ސިސްޓަމެއް ނެތުމުން ބޮޑެތި ގޮންޖެހުންތަކާ ކުރިމަތިވާ ކަމަށެވެ. ރާއްޖޭގެ ރައްޔިތުންނަކީ މާލީ ދާއިރާގެ މިފަދަ ޓެކްނޮލޮޖީތަކަށް އަހުލުވެރި، އަދި އެ ޓެކްނޮލޮޖީތައް ފަސޭހައިން ބޭނުން ކުރެވޭ ބަޔަކަށް ހެދުމަކީ އެމިނިސްޓްރީގެ އަމާޒު ކަމަށް ވިދާޅުވި އެވެ.\nގަވަރުނަރު ނަސީރު ވިދާޅުވީ، "ދިވެހިރާއްޖޭގެ ގައުމީ ޕޭމަންޓްސް" ނިޒާމު ގާއިމް ކުރުމަށްޓަކައި އެމްއެމްއޭ އިން މަސައްކަތްތައް ފަށައިގެން އުޅޭތާ ގިނަ ދުވަސްތަކެއް ވެފައިވާ އިރު އެ ނިޒާމު ގާއިމް ކުރުމުގެ މަގްސަދަކީ ރާއްޖޭގައި ނަގުދު ފައިސާގެ ބަދަލުގައި ކޭޝްލެސް ނިޒާމެއް ގާއިމް ކުރުން ކަމަށެވެ.\nއެމްއެމްއޭ ކުރީގެ ގަވަރުނަރު އަހުމަދު ނަސީރު ކުރީގެ މިނިސްޓަރު މުހައްމަދު މަލީހް ޖަމާލް އެމްއެމްއޭ ގަވަރުނަރު ކޮމިއުނިކޭޝަން މިނިސްޓްރީ ދިވެހި ސަރުކާރު\nއެމްއެމްއޭގައި ތިބި މޫލާ ހަރުވެފައިތި ގާވެފައިތިބި މީހުން ތިތަނުން ބޭރުކުރޭ! ހާއްސަ ކޮށް އައިޓީ އަދި ބޭންކުތައް ސުޕަވައިޒް ކުރާ ހަރު މީހުން.\nތި އެމްއެމްއޭއަކީ ދިވެހިންނާ ރައްޓެހިތަނެއްނޫން. ދިވެހިރާއްޖޭގެ މަރުކަޒީ ބެންކޯ؟ އެބުނާހެން އަންހެން ކުދިންނޫނިއްޔަކާ ނުނަގާނެ. ރަނގަޅު މީހަކަށް ޓެކްނިކަލް މީހަކަށް ގިނަދުވަހަކު ނޫޅެވޭނެ. ދިވެހި ބަހުން އިއުލާނެއްވެސް ނުހުންނާނެ. އެކަމަކު ދިވެހިބަހަށް އިސްކަންދިނުމުގެ ގާނޫނެއްވެސް އޮވެޔޯ؟\nބޭނުންވަނީ އިންޓަނޭޝަނަލް ޕޭމަންޓް ސިސްޓަމެއް.\nތިޔަ ސިސްޓަމެއް ހަދާވާހަކަ ގަވަރުނަރު ވިދާޅުނުވާ ޖަލްސާއެއް ފޯރަމެއް ނުދޭ. ކުރީގެ ގަވަރުނަރުވެސް ތިހެން ކިޔާ. ތިޔަ ސިސްޓަމަކަށް މިހާރު ކިތައް މިލިއަން ޚަރަދުވެ ބޭކާރުވެ ކިތައް އަހަރުވެއްޖެބާ\nއަވަސް އަރުވާލާފައި ނެރުނީމައި ތިބޭފުޅާ ހަމަ މިތާ ކޮމެންޓު ކުރާނެ ތަންދޮރު ނުބަލާ ބަލަންވާ ވަރަށް ނުބަލާ ނެރުނީއޭ!!!!\nއެމްއެމްއޭ އަކީ ވަރަށް އިންއެފިޝެންޓްކޮށް ހިނގާ ތަނެއް. ރަނގަޅު ޓެކްނިކަލް މީހުން ހަރުލަނީކީއެއްނޫން. ސިވިލް ސަވަންޓުންހެން ހިހޫ ތަނުންކައިގެން އުޅެން އުޅޭ ބަޔެއް. ތިތަނުގެ މަސައްކަތަށްވުރެ މުހިންމު ވެފަ އޮންނާނީ މުވައްޒިފުންގެ ވެލްފެއަރ. އަންހެނަކު ނޫނީ ވަޒީފާއަކަށް ނޮހޮވާނެ. ކުރިއެރުމެއް ނުދޭނެ. ބުނިގޮތަކަށް 'ބަސް' އަހަގެން އުޅޭނެ ކަހަލަ ކުދިން މުޅިންވެސް ހޮވޭނީ.ހެވެއްނުން.އެނގޭމީހުން މުޅިންވެސް ގަވަރުނަރުންނަށް އުޅޭނީ އެމީހުން ފޮލޯކުރީމަ ވީ\nޢަޑެއް ނީވޭތޯ އާންމުންނައް ދަތިވާ ކަން ތައް\nރާއްޖެއަށް ޕޭޕާލް އިން ލާރި ލިބޭގޮތް ހައްދަވާ ދެއްވާ!\nދިވެހިންނަށްވެސް އީބޭގައި ތަކެތި ވުެްކާ ފައިސާ ޕޭޕަލް މެދުވެރިކޮށް ރިސީވް ނުވޭ، އެހެންކަމުން އާންމުންނަށް އީބޭ އިން ގޭގައި ރަޑުގައި ތިބެގެން ވިޔަފާރިކުރުމަށް ހުންނަ ދަތިތަކަކީ ކޮބައިތޯ ބަލާ ހައްލު ބޭނުންވޭ.\nޓެކްނޮލޮޖީ މިނިސްޓަރ ވިދާޅުވެ ބައްލަވާ ކޭޝްލެސް ނުކިޔައި އިލެކްޓްރޯނިކް ކަރެންސީ އޭ.


ގާނާގެ ރައީސް ޖޯން އައްޓާ މިލްސް އަވަހާރަވެއްޖެ | Dhiislam | Dhiislam\nގާނާގެ ރައީސް ޖޯން އައްޓާ މިލްސް އަވަހާރަވެއްޖެ\nއަޙްމަދު ނިޝްވާން ޖުލައި 26, 2012\nހުޅަނގު އެފްރިކާގެ ޤައުމެއްކަމުގައިވާ ގާނާގެ ރައީސް ޖޯން އައްޓާ މިލްސް އަވަހާރަވެއްޖެއެވެ.\nޑިސެމްބަރ 2010ގައި ގާނާގައި ތެޔޮ އުފެއްދުމުގެ ބޮޑު މަޝްރޫޢުއެއް ބަލަހައްޓަން ފައްޓަވާފައިވާ 68 އަހަރުގެ ރައީސް މިލްސްވަނީ މީގެ ކުޑަ ދުވަސްކޮޅެއް ކުރިން މެޑިކަލް ޗެކަޕްއެއް ހައްދަވާލެއްވުމަށް އެމެރިކާއަށް ވަޑައިގެންފައެވެ. ގާނާގެ ސަރުކާރުން ރައީސް މިލްސް އަވަހާރަވެވަޑައިގަންނަވަން ޖެހުނު ސަބަބު ހާމަކޮށްފައި ނުވިނަމަވެސް އެޤައުމުގެ ގިނަ ބަޔަކު ޤަބޫލުކުރާގޮތުގައި އެމަނިކުފާނު އަވަހާރާވީ އާލާސްކަންފުޅާ އުޅުއްވަނިކޮށެވެ.\nޤައުމުގެ ރައީސް އިސްތިއުފާދެއްވައިފިނަމަ ނުވަތަ އަވަހާރަވެއްޖެނަމަ ގާނާގެ ޤާނޫނުއަސާސީގައި ބުނާގޮތުން ދެން ވެރިކަމާއި ހަވާލުވެވަޑައިގަންނަވަން ޖެހޭނީ އެޤައުމުގެ ނައިބު ރައީސްއެވެ. މިގޮތުގެ މަތިން އިއްޔެވަނީ އެޤައުމުގެ ޤާނޫނުހަދާ މަޖިލީހުގެ ކުއްލި ބައްދަލުވުމެއް ބާއްވައި ނައިބު ރައީސް ޖޯން ޑްރަމާނީ މަހަމާ ރައީސްކަމުގެ ހުވާ ކުރައްވާފައެވެ. ރައީސް މިލްސްގެ ދައުރު ހަމަވެވަޑައިގަންނަވަންދެން ގާނާގެ އައު ރައީސް ޑްރަމާނީ މަހަމާ ވެރިކަމުގައި ހުންނަވާނެއެވެ.\n"އަޅުގަނޑު ގާނާގެ ރައްޔިތުންނަށް ދަންނަވާލަން ބޭނުންވަނީ ކަންބޮޑުވެވަޑައިނުގެންނެވުމަށް. ހުރިހާކަމެއްވެސް ދާނީ ރަނގަޅަށް. އަޅުގަނޑުމެން ޤައުމުގެ ސުލްހަ މަސަލަސްކަން ނަގަހައްޓާނަން،" އައު ރައީސް ޑްރަމާނީ މަހަމާ ވިދާޅުވިއެވެ.


Dhevvadhoo rayyithunnah eheetherivumuge furusathu hulhuvaalaifi – adduLIVE\nދެެއްވަދޫ ރައްޔިތުންނަށް އެހީތެރިވުމުގެ ފުރުސަތު ހުޅުވާލައިފި\nJan 12, 2021, 17:02 އަބްދުﷲ ޖަޒްލާން\nކޮވިޑް 19 އާއި ގުޅިގެން ދެއްވަދޫގައި އިއުލާންކޮށްފައިވާ ފުރަބަންދުގެ ޙާލަތާއި ގުޅިގެން އެރަށުގެ ރައްޔިތުންނަށް ދިމާވެފައިވާ ދަތިތަކަށް ހައްލެއް ހޯދައިދިނުމުގެ ގޮތުން ރަށު ކައުންސިލުން އިސްނަގައިގެން ހާއްސަ ހަރަކާތްތަކެއް ބޭއްވުމަށް ހަމަޖައްސައިފިއެވެ.\nއެެެރަށު ކައުންސިލުން ނެރުނު ބަޔާނެއްގައި ވަނީ ރަށުގެ ރައްޔިތުންނަށް އެހީތެރިކަން ފޯރު ކޮށްދިނުމަށް ހާއްސަ ހަރަކާތެއް ބޭއްވުމަށް ނިންމާފައިވާ ކަމަށާއި އެގޮތުން ދެއްވަދޫ ރައްޔިތުންނަށް އެހީތެރިވުމަށް ބޭނުންވާ ފަރާތްތަކަށް އެފުރުސަތު ވެސް މިވަގުތު ހުޅުވާލެވިފައިވާ ކަމަށެވެ.\nއާއްމުންގެ ތެރެއިން އެހީތެރިކަން ފޯރުކޮށްދޭން ބޭނުންވާ ފަރާތްތަކުން ކޮވިޑް-19ގެ ހޮޓްލައިން އަދި ކައުންސިލް ބިއުރޯގެ ނަންބަރަށް ގުޅުއްވުމަށް ދެއްވަދޫ ކައުންސިލުން ނެރުނު މި ބަޔާނުގައި ވަނީ އިލްތިމާސް ކޮށްފައެވެ. ކަންބޮޑުވާންޖެހޭ އެއް މައްސަަލައެއްގެ ގޮތުގައި ކައުންސިލުން ހާމަކޮށްފައިވަނީ ރަށުގެ ރައްޔިތުން ބޯފެނަށް ޖެހިދާނެކަމުގެ މައްސަލައެވެ.\nދެއްވަދޫ އިން އިތުރު 8 މީހަކު މިވަނީ މިއަދު ކޮވިޑް 19 އަށް ފައްސިވެފައެވެ. އެެއާއި އެކު އެ ރަށުން ޕޮޒިޓިވް ވެފައިވާ މީހުންގެ އަދަދު ޖުމްލަ 24 އަށް ވަނީ އިތުރުވެފައެވެ.


ޓެސްލާއާ މެދު ޗައިނާއިން ބޮޑަށް ޝައްކު ކުރޭ | MV NOOS\n22/05/2021\tޓެކް|ސްޓައިލް Comments Off on ޓެސްލާއާ މެދު ޗައިނާއިން ބޮޑަށް ޝައްކު ކުރޭ\nޗައިނާގެ ސަރުކާރު އިމާރާތްތަކާއި ހައި ސެކިއުރިޓީ އޭރިއާތަކުގައި ޓެސްލާގެ ކާރުތައް ޕާކްކުރަން ހުއްދަ ދިނުން މަނާ ކުރުމަށް އަނގަބަހުން މަސްއޫލު ފަރާތްތަކުން އިރުޝާދު ދީފިއެވެ.\nބެއިޖިންގއާއި އިތުރު އެހެން ސިޓީތަކުގައި މިފިޔަވަޅު އަޅާފައިވާ ކަން ވަނީ ކަށަވަރުވެފައެވެ.\nޗައިނާއިން ގަބޫލު ކުރާ ގޮތުގައި ޓެސްލާގެ ކާރުތަކުގެ އެތެރެއާއި ބޭރުގައި ހަރުކޮށްފައިވާ ކެމެރާތަކުން ޖާސޫސީ އަމަލުތައް ހިންގައި މަޢްލޫމާތު ދުރަށް ފޮނުވުމުގެ މަސައްކަތް ހިންގަފާނެއެވެ. ޓެސްލާއާއި ވެރިޔާ އީލޯން މަސްކް ވަނީ މިފަދަ ކަމެއް މެދުވެރި ނުވާނެ ކަމަށް ފަށްފަށުން ބުނެފައެވެ. ނަމަވެސް ޗައިނާއަކަށް މިވާހަކަތައް އަދި ގަބޫލެއް ނުކުރެވެއެވެ.\nޓެސްލާގެ އީ ކާރުތަކުގައި ދުއްވުން ފަސޭހަ ކުރުމަށް ކެމެރާތަކެއް ހަރުކުރެވިފައި ވެއެވެ. އެއީ، ޕާކް ކުރަން އެހީވެ ދިނުމަށާއި، އޮޓޯ ޕައިލެޓް މޯދްގައި އަމިއްލަައަށް ދުއްވަންށާއި، ކާރު ދުއްވުމުގައި ޑްރައިވަރުގެ ސަމާލުކަން ވަޒަން ކުރުމަށް ހަރުކޮށްފައިވާ ކެމެރާތަކެވެ.\nރިޕޯޓްތައް ބުނާ ގޮތުން ޗައިނާގައި މާޗް މަހުން ފެށިގެން އެއްވެސް މިލިޓަރީ ސަރަހައްދެއްގައި ޓެސްލާ ކާރު ބޭނުން ކުރުން ވަނީ މަނާކޮށްފައެވެ.\nއީލޯން މަސްކް ބުނެފައި ވަނީ ޓެސްލާ ކާރުގެ ކެމެރާ، ޖާސޫސް ކުރުމަށް ބޭނުންކޮށްފިނަމަ އެ އުފައްދާ ފެކްޓްރީއެއް ބަންދު ކުރާނެ ކަމަށެވެ.\nމަސްކް ބުނާ ގޮތުން ކެމެރާއަކީ އިޚުތިޔާރީ އެއްޗެކެވެ. ކާރުގެ ވެރިފަރާތުން ބޭނުން ނަމަ އޮފް ކޮށްފައިވެސް ބެހެއްޓިދާނެއެވެ.\nޓެސްލަގެ ދުނިޔޭގެ ސޭލްސްގެ 30 ޕަސެންޓް އަންނަނީ ޗައިނާއިން ކަމުން މިއީ ޓެސްލާއަށް މުހިންމު މާރކެޓެކެވެ. ޓެސްލާގެ ކެލިފޯނިޔާ ފެކްޓްރީ ފިޔަވައި ގައެުމުން ބޭރުގައި ޓެސްލާ އިން ހުޅުވި ފުރަތަމަ ގިގަ ފެކްތްރީއަކީ ޝެންހާއީގައި ހުޅުވި ފެކްޓްރީއެވެ.\nފޮތުގެ ޚުލާސާ: އީލޮން މަސްކް


vnews - Germany - Bundesliga: 1 vana magaamugai Dortmund hamajehilaifi\nޖަރުމަން ލީގް: އެއް ވަނަ މަގާމުގައި ޑޯޓްމަންޑު ހަމަޖެހިލައިފި\nޖަރުމަން ލީގުގެ އެއް ވަނަ މަގާމްގައި ބޮރޫޝިއާ ޑޯޓްމަންޑުން ހަމަޖެހިލައިފި އެވެ.\nލީގް ތާވަލްގެ އެއް ވަނަ މަގާމްގައި ޑޯޓްމަންޑު ހަމަޖެހިލީ ރޭ އޮގްސްބާގް އަތުން 2-1 ލަނޑުން މޮޅުވެގެންނެވެ.\nމިމޮޅާއއެކު ލީގް ތާވަލްގެ އެއް ވަނަ މަގާމްގައި ޑޯޓްމަންޑު މިވަގުތު އޮތީ ކުޅުނު ހަތް މެޗުން ލިބުނު 19 ޕޮއިންޓާއެކު އެވެ. އަދި ދެ ވަނަ މަގާމްގައި އޮތީ ކުޅުނު ހަ މެޗުން 14 ޕޮއިންޓް ހޯދާަފއިވާ ހޮފެއިންހަމް އެވެ. އަދި ތިން ވަނަ މަގާމްގައި އޮތީ ކުޅުނު ހަ މެޗުން 13 ޕޮއިންޓް ހޯދާފައިވާ ބަޔާން މިއުނިކް އެވެ.\nރޭގެ މެޗުގައި ބޮރޫޝިއާ ޑޯޓްމަންޑުގެ ލަނޑުތައް އެޓީމަށް ޖަހާދިނީ ޖަޕާން މިޑްފީލްޑަރު ޝިންޖީ ކަގާވާ އާއި އެންޑްރީ ޔަމޮލެންކޯ އެވެ. އަދި އޮގްސްބާގެ ހަމައެކަނި ލަނޑު އެޓީމަށް ޖަހާދިނީ ބްރެޒިލްގެ ފޯވާޑް ކިއުބީ އެވެ.


BREAKING NEWS: Covid Jehigen Anhenaku Niyaavejje - Vaguthu\nކޮވިޑް-19 ޖެހިގެން ރާއްޖެ އިން އިތުރު އަންހެނަކު ނިޔާވެއްޖެއެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި ކޮވިޑް ޖެހިގެން ނިޔާވެފައި ވަނީ އުމުރުން 75 އަހަރުގެ އަންހެނެކެވެ.\nމިއަދު ކޮވިޑް ޖެހިގެން ނިޔާވި މީހާ އާއިއެކު ރާއްޖެ އިން ކޮވިޑް ޖެހިގެން ނިޔާވި މީހުންގެ ޖުމްލަ އަދަދު ވަނީ 85 އަށް އަރާފައެވެ.\nއެޗްޕީއޭ އިން ވެސް ވަނީ ކޮވިޑް ޖެހިގެން މީހަކު ނިޔާވެފައިވާކަން ކަށަވަރު ކޮށްދެއްވާފައެވެ. އެޗްޕީއޭ އިން ވިދާޅުވީ ކޮވިޑް ޖެހިގެން ނިޔާވީ އައިޖީއެމްއެޗް އީއާރްގައި ފަރުވާ ދެމުން ގެންދިޔަ މީހެއް ކަމަށެވެ. އޭނާ ނިޔާވީ ރޭ ފަތިހު 04:00 ގައި ކަމަށް ވެސް އެޗްޕީއޭ އިން ވިދާޅުވިއެވެ.\nކޮވިޑް ޖެހިގެން ރާއްޖެ އިން ނިޔާވާ މީހުންގެ އަދަދު މިމަހު ވަނީ ވަރަށް ބޮޑަށް އިތުރުވެފައެވެ. މިމަހު މިހާތަނަށް ކޮވިޑް ޖެހިގެން ދިހަ މީހުން ވަނީ ނިޔާވެފައެވެ.\nމިހާރު ރާއްޖޭގައި ކޮވިޑް ޖެހިގެން ހާލު ބޮޑުވާ މީހުންގެ އަދަދު އިތުރުވެ، އެމީހުންގެ ފަރާތުން އަދި އިތުރު ކަންކަން ފާހަގަ ކުރެވެމުންދާ ކަމަށް ޑޮކްޓަރުން ވަނީ ވިދާޅުވެފައެވެ. މިހާރު ބައެއް މީހުންގެ ފުއްޕާމޭ ކޮވިޑް ޖެހުމުން މާބޮޑަށް ހަލާކު ވެގެންދާކަމަށް ޑޮކްޓަރުން ވިދާޅުވެއެވެ.\nމެއި 10, 2021 11:35\nމި ވަރުވާއިރުވެސް އިންޱިއާ މީހުންގަނޱު މި ގައުމަށް އެތެރެ ކުރުން ހުއްޓަންނުވޭތަ؟ އެހެން ގައުމުބތަކުގެ ވެރިން ރައްޔަތުންނާމެދު ވިސް ނާ . މި ގައުމުގަ ބޮޱުންގެ ޖީބަށް ބަރުކޮށްރައްޔަތުން ހަނާ ކުރެވޭތޯ މި ބަލަނީ. ކޮބާތަ ރައްޔަތުންދެކެ ލޯބިން ހަނދުވަރު ކުރަފި ތަކެއްހެން އުޅޭ ސިޔާސީ މަރުމޯލުންތައް؟


Riyaasee Reyhuge Hiyaalu Hoadhumuge Vote Thakun Trump Ah Bodu Naakaamiyaabeh! - Vaguthu\n4 ހަފްތާ ކުރިން ( ސެޕްޓެމްބަރު 26, 2020 )\nކުރިޔަށް އޮތް އެމެރިކާގެ ރިޔާސީ އިންތިޚާބުގެ ޚިޔާލު ހޯދުމުގެ ވޯޓުތަކުން އެމެރިކާގެ މިހާރުގެ ރައީސް، ޑޮނަލްޑް ޓްރަމްޕް އަށް ބޮޑެތި ނާކާމިޔާބީތަކެއް ލިބެމުން އަންނަ ކަމަށް ރިޕޯޓްތައް ބުނެފިއެވެ.\nމިގޮތުން ފޮކްސް ނިއުސް އިން އެންމެ ފަހުން ކުރިޔަށްގެންދިޔަ ޚިޔާލު ހޯދުމުގެ ވޯޓުތަކުން އެމެރިކާގެ ބޮޑެތި ސްޓޭޓްތަކުން ޓްރަމަޕްގެ މައްޗަށް، އިދިކޮޅު ކެންޑިޑޭޓް ޖޯއީ ބައިޑަން ވަނީ ބޮޑު ތަފާތަކުން ކުރި ހޯއްދަވާފައެވެ.\nފޮކްސް ނިއުސްގެ ވޯޓުތައް ދައްކާ ގޮތުން އެމެރިކާގެ ނެވާޑާ ސްޓޭޓް އާއި އޮހިއޯ އަދި ޕެންސީލްވޭނިއާފަދަ ސްޓޭޓްތަކުންވެސް ކުރީގައި އުޅުއްވަނީ ބައިޑަންއެވެ. މި ވޯޓުގެ ނަތީޖާ ފޮކްސް ނިއުން އިން އާންމުކޮށްފައި ވަނީ މިދިޔަ ބުރާސްފަތި ދުވަހުއެވެ.\nފޮކްސް ނިއުސްގެ ވޯޓުގައި ނެވާޑާއިން ބައިޑަންއަށް ވަނީ 52 އިންސައްތަ ވޯޓު ލިބިވަޑައިގެންފައެވެ. އެ ސްޓޭޓުން ބައިޑެން އާއި ޓްރަމްޕް އަށް ލިބުނު ވޯޓުން ޓްރަމަޕް ބަލިވީ 11 އިންސައްތައިގެ ތަފާތަކުންނެވެ. އަދި ޕެންސީލްވޭނިއާއިން 51 އިންސައްތަ ވޯޓު ބައިޑެން އަށް ލިބިވަޑައިގެންނެވިއިރު، ޓްރަމްޕް އަށް އެ ސްޓޭޓުން ލިބުނީ 44 އިންސައްތަ ވޯޓެވެ. އަދި އޮހިއޯ އިން 50 އިންސައްތަ ވޯޓް ބައިޑެން އަށް ލިބިވަޑައިގެންފައި ވާއިރު، ޓްރަމްއަށް އެ ސްޓޭޓުން ލިބުނީ 45 އިންސައްތައެވެ.\nމި ސްޓޭޓްތަކަކީ 2016 ވަނަ އަހަރު އެންމެ ފުރަތަމަ ޓްރަމްޕް ރިޔާސީ އިންތިޚާބަށް ނިކުތްއިރު އޭނާއަށް އެންމެ ބޮޑު ތަރުޚީބެއް އޮތް، އަދި ބޮޑުތަފާތަކުން ވޯޓުން ކުރި ހޯދާފައިވާ ސްޓޭޓްތަކެވެ.\nޚިޔާލު ހޯދުމުގެ މިނޫންވެސް ގިނަ ވޯޓުތަކުން ޓްރަމްޕް އަށް ނާކާމިޔާބާއި ކުރިމަތިވަމުން އަންނައިރު އެކަމާއި ގުޅިގެން އޭނާ ބުނެފައިވަނީ އެއީ އޭނާއަށް ނަފުރަތު ކުރާ ބަޔަކު ކުރިޔަށްގެންދާ ވޯޓުތަކެއް ކަމަށާއި، އޭނާއަށް ތާޢީދުކުރާ މީހުން އެފަދަ ވޯޓުގައި ބައިވެރި ނުވާނެ ކަމަށެވެ.\nހަމައެހެންމެ ފޮކްސް ނިއުސް ފަދަ ނޫސް އިދާރާތަކުން ހިންގާ ޚިޔާލު ހޯދުމުގެ ވޯޓަކީ އެއްވެސް އިތުބާރެއްނެތް ވޯޓުތަކެއް ކަމަށް ބުނެ، އެ އިދާރާއަށް ބަހުގެ ހަމަލާތަކެއް އޭނާ އަމާޒުކޮށްފައި ވެއެވެ.\nފޮކްސް ނިއުސް އިން ޚިޔާލު ހޯދުމުގެ ވޯޓު ކުރިޔަށް ގެންގޮސްފައި ވަނީ މިމަހުގެ 20 ވަނަ ދުވަހުން ފެށިގެން 23 ވަނަ ދުވަހާއި ހަމައަށެވެ.\nއެމެރިކާ އިން ފުރަތަމަ ފަހަރަށް ވިހަ ގަދަ ކުޅަނދުރު ހަތައެއް ފެނިއްޖެ\nކޮވިޑް-19: ހަތަރު މަސްތެރޭ އެމެރިކާ އިން ދެ ލައްކަ ހަތް ދިހަ ހަތް ހާސް މީހުން މަރުވެދާނެ\nސެޕްޓެމްބަރު 26, 2020 08:07\nޓްރަމްޕް- "ޓްރަމްޕް ބުނާ ގޮތުގައި ފޮކްސް ނިއުސް ފިޔަވައި އެމެރިކާގެ އެހެން މީޑިއާތަކުން ހަދަނީ ދޮގެވެ. ފޮކްސް ނިއުސް އަކީ އަބަދުވެސް އެމެރިކާގެ ރިޕަބްލިކަނުންނަށް ތާއިދު ކުރާ މީޑިއާ އެކެވެ."\nއަނެއްކާވެސް ޓްރަމްޕް- "ހަމައެހެންމެ ފޮކްސް ނިއުސް ފަދަ ނޫސް އިދާރާތަކުން ހިންގާ ޚިޔާލު ހޯދުމުގެ ވޯޓަކީ އެއްވެސް އިތުބާރެއްނެތް ވޯޓުތަކެއް ކަމަށް ބުނެ، އެ އިދާރާއަށް ބަހުގެ ހަމަލާތަކެއް އޭނާ އަމާޒުކޮށްފައި ވެއެވެ." މިއީ މިމީހާގެ ފެންވަރު. މިހާރު ފޮކްސް ނިއުސް ވެސް ކަމަކު ނުދިޔަ.\nއޮކްޓޯބަރ 6, 2020 18:41\nބްރޯ އޭނަ ދެން ވެސް ހޮވޭނީ. ޅޮޅް


ޔުއެފާއިން ސިޓީ ސަސްޕެންޑް ކުރި މައްސަލައިގައި ގޮތް ނިންމުން ޖުލައި މަހު – Dhen.mv\nޔުއެފާއިން ސިޓީ ސަސްޕެންޑް ކުރި މައްސަލައިގައި ގޮތް ނިންމުން ޖުލައި މަހު\nJune 11, 2020 - 7:34 pm\nޔޫރަޕްގެ މުބާރާތްތައް ނުކުޅެވޭ ގޮތަށް ޔޫރަޕްގެ ފުޓްބޯޅަ އިދާރާއިން މެންޗެސްޓާރ ސިޓީ ސަސްޕެންޑް ކުރި މައްސަލައިގައި ކޯޓް އޮފް އާބިޓްރޭޝަން ފޯ ސްޕޯޓްސް (ސީއޭއެސް) އިން ގޮތެއް ނިންމުން އަންނަ ޖުލައި މަހަށް ތާވަލުކޮށްފިއެވެ.\nޔުއެފާއިން މިދިޔަ ފެބްރުއަރީގައި އިނގިރޭސި ޗެމްޕިއަން މެންޗެސްޓަރ ސިޓީ ދެ އަހަރަށް ސަސްޕެންޑްކުރީ ފައިނޭންޝިއަލް ފެއާ ޕްލޭގެ ގަވާއިދާއި ޚިލާފު ވެފައިވާތީއާއި ޔުއެފާ ކްލަބް ލައިސަންސިންގައި މަކަރު ހަދާފައި ވާތީ އެވެ. ކުރިއަށް އޮތް ދެ އަހަރުގެ ޗެމްޕިއަންސް ލީގުން މެންޗެސްޓަ ސިޓީ ސަސްޕެންޑްކުރިއިރު، އެކުލަބު ވަނީ 30 މިލިއަން ޔޫރޯ އިން ޖޫރިމަނާ ވެސް ކޮށްފައެވެ.\nމެންޗެސްޓަރ ސިޓީން ވަނީ މި މައްސަލަ ކޯޓް އޮފް އާބިޓްރޭޝަން ފޯ ސްޕޯޓްސް (ސީއޭއެސް)ގައި އިސްތިއުނާފް ކޮށްފައެވެ. އިސްތިއުނާފް މައްސަލައިގެ އަޑުއެހުންތައް ސީއޭއެސްގައި ހޯމަ ދުވަހު ފެށިއިރު،މި މައްސަލައިގައި ގޮތެއް ނިންމުން ޖުލައި މަހުގެ ކުރީކޮޅަށް ތާވަލުކޮށްފައިވާ ކަމަށް މީޑިޔާ ރިޕޯޓުތައް ބުނެއެވެ.\nޔުއެފާގެ ތުހުމަތުތައް މެންޗެސްޓަރ ސިޓީން ދޮގުކުރަމުން އަންނައިރު، މީގެ ކުރިންވެސް ފީފާ ފައިނޭންޝިއަލް ފެއަރ ޕްލޭއާއި ޚިލާފުވެގެން އެކުލަބަށްވަނީ ފިޔަވަޅުއަޅާފައެވެ. އެ ފަހަރު 49 މިލިއަން ޕައުންޑުން ޖޫރިމަނާ ކުރުމަށް ފަހު، އެ އަހަރުގެ ޗެމްޕިއަންސް ލީގުގައި ވާދަކުރި ސިޓީގެ ސްކޮޑުގެ އަދަދު މަދުކުރަން ނިންމީއެވެ.\nމި ފަހަރުގެ މައްސަލަ ސީއޭއެސްއިން މިހާރު ބަލަމުން އަންނައިރު، އިނގިރޭސި އެފްއޭއިން ވެސް ވަނީ މިކަމުގެ ތެރެއަށް ވަދެފައެވެ. އެ އިދާރާއިންވެސް މި މައްސަލަ ބަލަމުން އަންއިރު، މިކަމަށް ޕްރިމިއަރ ލީގުގެ ގިނަ ކުލަބުތަކުން ތާއީދުކުރެއެވެ. އެފްއޭ އިން ކުރާ ތަހުގީގު ސިޓީގެ މައްޗަށް ސާބިތުވެއްޖެނަމަ، އެ ކްލަބުގެ އަތުން 2014 ވަނަ އަހަރުގެ ލީގު ތަށި ނެގުމުގެ ފުރުސަތު ވެސް އެބައޮތެވެ.


އިންޓަރނޭޝަނަލް ހައި ސްކޫލުން "އިންޑަސްޓްރިއަލް ލިންކްސް 2019" ފަށައިފި\nއިންޓަރނޭޝަނަލް ހައި ސްކޫލުން "އިންޑަސްޓްރިއަލް ލިންކްސް 2019"ގެ ނަމުގައި ވަޒީފާ ދޭ ފަރާތްތަކާއި ދަރިވަރުން ގުޅުވައިދިނުމަށް ޚާއްޞަ ޕްރޮގްރާމެއް ފަށައިފިއެވެ. މިކަމަށްޓަކައި އެސްކޫލްގައި މިއަދު ހެނދުނު ބޭއްވި ރަސްމިއްޔާތުގައި ސްކޫލުގެ ޕްރިންސިޕަލް ސަޢީދު އަޙްމަދު ވިދާޅުވީ މި ފަދަ ޕްރޮގްރާމެއް ހިންގުމުގެ ބޭނުމަކީ ސްކޫލްތަކުން މަތީ ތައުލީމް ޙާޞިލުކޮށްގެން ނުކުންނަ ދަރިވަރުންގެ އަދަދު ގިނަވަމުން ދިއަ ނަމަވެސް އަދި ފާސްވާ ފެންވަރު މަތިވަމުން ދިއަ ނަމަވެސް ވަޒީފާއަށް ކުރިމަތިލާއިރު ސިނާއަތްތަކުން ބޭނުންވާ ޤާބިލުކަން ދަރިވަރުންގެ ކިބައި ނުހުންނަ މައްސަލައަށް ޙައްލެއް ހޯދުން ކަމަށެވެ.\nސައީދު އަޙްމަދު ވިދާޅުވީ ވިލާ އިންޓަރނޭޝަނަލް ހައި ސްކޫލުން ބޭނުންވަނީ އެ ސްކޫލް ނިންމައި ނުކުންނަ ދަރިވަރުންނަކީ ވަޒީފާއަކަށް ކުރިމަތިލާއިރު ފަސޭހަކަމާއިއެކު ވަޒީފާ އަދާކުރެވޭ ފެންވަރަށް ތަމްރީނު ލިބިފައި ތިބޭ ކުދިންކަމަށް ސްކޫލުން ބޭނުންވާ ކަމަށެވެ. ހަމަ އެއާއިއެކު ސްކޫލް ނިންމައި މަތީ ތައުލީމަށް ފަށައިގަންނައިރު ތަކްލީފްތަކާއި ނުލައި ފަށައިގަނެވޭ ފެންވަރަށް ކުދިން ކުރިއަށް ގެންދަންވެސް ސްކޫލުން ބޭނުންވާ ކަމަށެވެ.\nސައީދު އަޙްމަދު ވިދާޅުވީ މިއަދު ފެށި ޕްރޮގްރާމް ކުރިއަސް ގެންދާނީ އެ ސްކޫލުން ކިޔަވާ ކޮންމެ ދަރިވަރަކަށްވެސް މި ޕްރޮގްރާމްގައި ބައިވެރިވެ ތަމްރީނު ލިބޭނެ ގޮތަށް ކަމަށެވެ. މި ޕްރޮގްރާމް ކުރިއަށް ގެންދަނީ ސަރުކާރުގެ ބައެއް މިނިސްޓްރީތަކާއި ބައެއް ވިޔަފާރިތައްވެސް ބައިވެރިވެގެން ކަމަށާއި މި ޕްރޮގްރާމް މީގެ ކުރިންވެސް ސްކޫލުގައި ހިންގާފައިވާނެ ކަމަށް ވެސް ސަޢީދު އަޙްމަދު ވިދާޅުވިއެވެ.\nސަޢީދު އަހްމަދު ވިދާޅުވީ އައިޖީއެމްއެޗް އާއިއެކު ވެވޭ އެއްބަސްވުމެއްގެ ދަށުން ސްކޫލުގައި ސައިންސްގެ މާއްދާތައް ކިޔަވާ ދަރިވަރުންނަށް އައިޖީއެމްއެޗްގެ ގުޅުންހުރި ޑިޕާޓްމަންޓްތަކުގައި ޕްރޮފެޝަނަލް ބޭފުޅުންނާއިއެކު މަސައްކަތްކޮށް މައުލޫމާތާއި ތަޖުރިބާ ހޯދުމުގެ ފުރުޞަތުވެސް މިއަހރު ލިބެން ފަށާނެ ކަމަށެވެ. "މިޕްރޮގްރާމްގައި ބައިވެރިވަން މިހާރުވެސް 200 ވަރަކަށް ދަރިވަރުން ނަން ނޯޓުކޮށްފި. މިކަމުން އެނގެނީ މިފަދަ ޕްރޮގްރާމަކަށް ދަރިވަރުން ބޭނުންވެގެން ތިބި މިންވަރު. އިންޖިނިއަރިންގ އަދި ބިޒްނަސްގެ ދާއިރާއިން ކުރިއަށްދާން ބޭނުންވާ ދަރިވަރުންނަށްވެސް މިފަދަ ފުރުޞަތުތައް ވަރަށް ބޮޑަށް ބޭނުންވޭ."\nމިއަދު ކުރިއަށް ގެންދާ މި ޕްރޮގްރާމުގައި ގިނަ ފަރާތްތަކަކުން ބައިވެރިވެ ސްޓޯލްތައް ކުރިއަށް ގެންދާނެއެވެ.\nވިލާ ކޮލެޖާ ޔުނިވަރސަލް ފައުންޑޭޝަން ގުޅިގެން ހިންގާ ޑިސްކަވަރ ހޮސްޕިޓަލިޓީ ޕްރޮގްރާމްގަ މިއަހަރު ސާޅީސް ދަރިވަރުންނަށް ފުރުޞަތު!\nވިލާ ކޮލެޖުގެ ޖެނުއަރީ ސެމިސްޓަރގެ ކިޔެވުން ފަށައިފި


ޔާމިން މިނިވަން ކުރުމަށް އިންޑިއާގެ އެހީއަށް އެދެން އޯކޭ، އެކަމަކު...\nޔާމިން މިނިވަން ކުރުމަށް އިންޑިއާގެ އެހީއަށް އެދެން އޯކޭ، އެކަމަކު އިންޑިއާގެ ވެކްސިން އޯކޭ އެއް ނޫން؟\nވެކްސިން ނުޖަހާނެ ކަމަށް ބުނި އިދިކޮޅުން މުޒާހަރާކޮށްފައިވޭ\nރައީސް ޔާމީން މިނިވަން ކުރުމަށް އިންޑިއާގައި ސަރުކާރުން ޔާމީންގެ ވަކީލު އެދިފައި\nފެށުނީއްސުރެން އިދިކޮޅުން އުޅެނީ އިންޑިއާއާ އަޅައިގަނެގެން\n29 ޖެނުއަރީ 2021 | ހުކުރު 16:35\nކުރީގެ ރައީސް އަބްދުﷲ ޔާމީނާއި ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު\nއިތުބާރަކީ ފާޑެއްގެ އެއްޗެކެވެ. ދުވަހަކު ވެސް ތިމާ އިތުބާރު ނުކުރާ މީހެއް ގާތަށް ސަލާން ޖަހަން ދިޔައިން ތޯއެވެ؟ ތިމާއަށް ދެރައެއްދޭން ފޫގަޅައިގެން ހުރި މީހެއް ގާތުގައި އެހީއަށް އެދުނިންތޯ އެވެ؟ ދުނިޔަވީ އާދައަށް ބެލިޔަސް މިއީ ވުމަށްވުރެ ނުވުން ގާތް ކަންކަމެވެ. އެ އިރެއްގައި ތިމާ އެންމެ ބޭނުންވާ ކަމަކަށް ގޮސް، ދުވަހަކު އިތުބާރު ނުކުރާ މީހެއް ގާތު ސަލާން ޖެހުމުގެ ބޭނުމެއް ކޮބައިތޯ؟\nދައްކަވަން ހުރި ތަނެއް ދައްކަވާފަ ނޫނީ ނުގެންދަވާނޭ މިހުން ބުނާތީ އަހަމެވެ. މިހާރު މި ފެންނަނީ ވެސް ހަމަ އޭގެ މަންޒަރަކަށް ވެސް ވެދާނެއެވެ. އިންޑިއާއާއި ދެކޮޅަށް ކޮންމެވެސް ވާހަކައެއް ނުދައްކާ ހަމަ ނިދި ނުނިދި، ކޮންމެ ރެއަކު މަގުމަތީ އެ ހަޅޭއް ލަވަލަވާފައި އަނެއް އަތުން އެހީއަށް އެދި ހަމަ އެ އިންޑިއާ ގާތު ސަލާން ޖަހާނޭ ހީކުރީ ކާކު ހެއްޔެވެ.\nފެށުނީއްސުރެން އިދިކޮޅުން އުޅެނީ އިންޑިއާއާ އަޅައިގަނެގެންނެވެ. އަބަދުވެސް އިންޑިއާއާ ދެކޮޅަށް އިދިކޮޅުން ކޮންމެވެސް ވާހަކަތަކެއް ދައްކާތީ އަޑުއިވެއެވެ. މީގެ ދުވަސްކޮޅެއް ކުރިން އެންމެބޮޑަށް ރަށުތެރޭގައި އިދިކޮޅު ޕީޕީއެމް-ޕީއެންސީގެ ލީޑަރުންނާއި އެ ކޯލިޝަނަށް ތާއީދުކުރާ ފަރާތްތަކުން ދައްކަމުންދިޔަ އެއް ވާހަކައަކީ އަދި ކުރަމުންދިޔަ އެއް ކެމްޕެއިނަކީ "އިންޑިއާ އައުޓް" އޭ ކިޔާ ހިންގި ކެމްޕެއިނެވެ.\nމަނީ ލޯންޑަރިންގެ ކުށް ސާބިތުވެ5އަހަރަށް ޖަލަށްލާފައިވާ އިދިކޮޅު ކޯލިޝަންގެ ބާނީ ކުރީގެ ރައީސް އަބްދުﷲ ޔާމީން ޖަލަށްލުމުގެ ފަހަތުގައި އޮތީ އިންޑިއާގެ ބޮޑުވަޒީރޭ ކިޔައި، ނުވަތަ ދުނިޔޭގެ އެންމެ ބޮޑު ވެކްސިން އުފައްދާ ކުންފުނި ސިރަމް އިންސްޓިޓިއުޓް އޮފް އިންޑިއާއިން އުފެއްދި ކޮވިޝީލްޑް ވެކްސިންއަކީ ރައްކާތެރި ވެކްސިނެއް ނޫންކަމަށް ބުނެ މަގުތަކުގެ މައްޗަށް ނިކުމެ، އެއްވެސް ގައިދުރުކަމެއް ނުބަހައްޓާ، ބޮޑު ބަލިމަޑުކަމެއްގެ ތެރޭގައި އާންމު މިންގަނޑުތަކާއި ހިލާފަށް އެއްވުންތައް ބާއްވައި، ލެވެން އޮތް ހުރިހާ ހަޅޭކެއް އިދިކޮޅުން ނުލަވާ ރެޔެއް ނުދެ އެވެ. ހަމަ ކޮންމެވެސް ރާގެއްގައި، ކޮންމެ ރެޔަކުވެސް އިދިކޮޅު އެ ހަޅޭކެއް ލަވަ އެވެ.\nރާއްޖޭގައި އިންޑިއާ ސިފައިންގެ ބަޔަކު ތިބީތީ، އެކަމާ ގަންނާ ކުރައްވާ ބިރުން، އިދިކޮޅު މީހުންނަށް ނުވެސް ނިދެއެވެ. ލޮލުފިޔައެއް ޖަހާވެސް ނުލެވެއެވެ. ސަބަބަކީ، ހަމަ ދެންމެ ދެންމެ އިންޑިއާ ސިފައިން ރާއްޖެ ހިފާފާނެތީ އެވެ. ރާއްޖޭގެ މިނިވަންކަމާއި އިސްތިޤްލާލު ބުޑުން ލުހެލައިގެން އިންޑިއާ މީހުން ގެންގޮސްދާނެތީ އެވެ. އިދިކޮޅު ކޯލިޝަނުން "އިންޑިއާ އައުޓް" އޭ ކިޔާ ކެމްޕެއިނެއް ފެށި ސަބަބަކީވެސް އިންޑިއާއިން ރާއްޖެ ހިފާފާނެ ކަމުގެ ބިރަށެވެ.\nއެހެންނަމަވެސް މިހާރު މުޅިން ރާގު ބަދަލުވެ ކުލަވަރުތައްވެސް ބަދަލުވެއްޖެއެވެ. އެއްދުވަހު ބުނާ އެތި އަނެއް ދުވަހު ހަނދާން ނެތޭ ކަހަލައެވެ. ރައީސް އަބްދުﷲ ޔާމީން މިނިވަންކޮށްދިނުމަށް އެދި އެމަނިކުފާނުގެ ފުރަތަމަ ނައިބް ރައީސް އަދި ވަކީލު ޑރ. މުހައްމަދު ޖަމީލް އަހުމަދު ބުރާސްފަތި ދުވަހު ވަނީ އިންޑިއާއަށް އާދޭސް ދަންނަވާފައެވެ. ރައީސް ޔާމީނުގެ ވަކީލު ޖަމީލް އިންޑިއާގެ ބޮޑުވަޒީރު ނަރެންދުރަ މޯދީއާއި، ލަންކާގެ ބޮޑުވަޒީރު މަހިންދަ ރާޖަޕަކްސާގެ އިތުރުން ޕާކިސްތާނުގެ ބޮޑުވަޒީރު އިމްރާން ހާން ޓެގް ކުރައްވާ ކުރެއްވި ޓްވީޓުގައި ވިދާޅުވީ ޝަރުއީ ދާއިރާގެ މިނިވަންކަމަށް ޖުޑީޝަލް ސާވިސް ކޮމިޝަނުން ނުފޫޒު ފޯރުވާ ކަމަށެވެ. އަދި ރައީސް ޔާމީން ޖަލަށްލާފައިވަނީ އެއްވެސް އަސާސެއްނެތް ތުހުމަތުތަކެއްގެ މައްޗަށް ކަމަށާއި، އިންޑިއާ ކަނޑުގެ ހަމަޖެހުމަށް ވަގުތުން ރައީސް ޔާމީން ދޫކޮށްލުމަށް ސަރުކާރަށް ބާރުއަޅައިދިނުމަށް ޖަމީލް ވަނީ އެދިވަޑައިގެން އާދޭސް ދަންނަވާފައެވެ.\nމީގެ4މަސް ދުވަސް ކުރިންވެސް އިދިކޮޅުން ވަނީ ރާއްޖޭގައި ހުންނަ އިންޑިއާ އެމްބަސީއަށް ގޮސް އިންޑިއާއިން ރާއްޖެއަށް ކަނޑައަޅުއްވާފައި ހުންނަވާ ހައިކޮމިޝަނަރާއި ބައްދަލުކުރައްވާ ޔާމީން މިނިވަން ކުރުމަށް އެދި މަޝްވަރާ ކޮށްފައެވެ.\nހިތަށް އަރާ ސުވާލަކީ، ރާއްޖެ ހިފަން މަސައްކަތްކުރާ، އަޅުވެތިކުރުމަށް މަސައްކަތްކުރާ، ދިވެހިންގެ ގަޔަށް ރޯނުބައި ވެކްސިނެއް ޖެހުމަށް މަސައްކަތްކުރާ ޤައުމެއްގައި، ރައީސް ޔާމީން މިނިވަން ކުރުމަށް އާދޭސް ދެންނެވުމުގެ ބޭނުމަކީ ކޮބައިތޯ އެވެ. އެހެނީ އިންޑިއާއަކީ އިދިކޮޅުން އެ ބުނާވަރުގެ ނުބައި ނުލަފާ ބަޔަކު ތިބި ޤައުމެއް ނަމަ، އެ ޤައުމުގެ ވެރިންނަށް އިތުބާރުކޮށް، އިދިކޮޅުގެ ލީޑަރު މިނިވަންކުރުމަށް އާދޭސް ދެންނެވުމުގެ ބޭނުމެއް ނުވިސްނޭތީ އެވެ. އެހީތެރިނުވާނެ ކަން ޔަގީންވެ ހަރު އަޑުން އެވާހަކަ ގޮވުމަށްފަހު އެމީހުން ގާތު އެހީއަށް އެދުމުން ހަމަ ހަގީގަތުގައިވެސް އެކަން ބޭނުންވަނީތޯ ނޫނީ އެކަމަށް މަސައްކަތް ކުރީމޭ ބުނުމުގެ ޖާގަ ހޯދަންތޯ ވެސް އެހިސާބުން ސުވާލު އުފެދެއެވެ. އިންޑިއާއަށް އިންޗިއެއްގެ މިންވަރަށް ވެސް އިތުބާރު ނުކުރާ އިދިކޮޅުން މިދަނޑިވަޅުގައި އިންޑިއާ ކޮނޑުގައި އަތް އަޅާ، ފިރުމުގެ ބޭނުމެއް ހަމަ ނުވިސްނެއެވެ.\nމިއަދު ކުރީގެ ރައީސް ޔާމީން މިނިވަން ކުރުމަށް މަޝްވަރާތައްކޮށް އާދޭސް ދަންނަވަން އިންޑިއާ އޯކޭއެވެ. އެކަމަކު އިންޑިއާގެ ސިފައިނެއް އިންޑިއާގެ ވެކްސިނެއް އޯކޭއެއް ނޫނެވެ. މިއީ ދެން ބޮޑު ޖޯކެއް ނޫންތޯއެވެ.\nރައީސް ޞާލިހުގެ ވެރިކަމުގައި، ރާއްޖެއާއި އިންޑިއާ އާދެމެދު ރައީސް ޔާމީންގެ ވެރިކަމުގައި އޮތް ނުތަނަވަސްކަން ފިލުވައި، ކުރިއަށް ވުރެ ގާތްގުޅުމެއް އިންޑިއާއިއެކު ރައީސް ޞާލިހުގެ ސަރުކާރުން ގާއިމު ކުރުމަކީ، ސިޔާސީ ގޮތުން އިދިކޮޅު ކޯލިޝަންގެ ލީޑަރޝިޕްގެ ބޭފުޅުންނަށް ނުރައްކަލެއްކަމަށް ހީވިޔަސް، އިންޑިއާއަކީ ދިވެހި ގައުމަށާއި ދިވެހި ރައްޔިތުންނަށް އޮތް ނުރައްކަލެއް ނޫނެވެ. މިއީ ޒަމާނުއްސުރެން އޮތް ގާތް ގުޅުމެކެވެ.\nޖަމީލުމެން ރައީސް ޔާމީން މިނިވަންކޮށް ދިނުމަށް އެދި އިންޑިއާގައި އާދޭސް ދެންނެވުމަކީ ހަމަ އުނބަށް ޖެހުން ކަހަލަ ކަމެކެވެ.\n29 ޖެނުއަރީ 2021 | ހުކުރު 18:27


SunOnline: Arabi summit ge bayaanugai, Arabinnah huri gonjehunthakaa kurimathilevey fadha ninmumeh nuhimeney\nއަރަބި ސަމިޓްގައި ސައޫދީ ރަސްގެފާނު\nއަރަބި ސަމިޓުގެ ބަޔާނުގައި، އަރަބީންނަށް ހުރި ގޮންޖެހުންތަކާ ކުރިމަތިލެވޭފަދަ ނިންމުމެއް ނުހިމެނޭ\n3 މަސް2ދުވަސް ކުރިން - 16 އޭޕްރިލް 2018 1\nޒަހަރާން (އެޕްރީލް 16) : ސައުދީ އަރަބިޔާގެ ޒަހަރާންގައި ބޭއްވި އަރަބި ގައުމުތަކުގެ އިސްވެރިންގެ 29 ވަނަ ސަމިޓް ނިމިއްޖެއެވެ.\nއަރަބި ބާވީސް ގައުމުގެ ތެރެއިން ސޯޅަ ގައުމެއްގެ އިސްވެރިން ބައިވެރިވި މި ސަމިޓުން ނެރުނު ގުޅިފައިވާ ބަޔާނުގައި ބުނެފައިވަނީ، ގުދުސަކީ އިސްރާއީލުގެ ވެރިރަށް ކަމަށް އެމެރިކާއިން ނިންމި ނިންމުން ބާތިލުކަމަށާއި، އެ ނިންމުން ބަލައިނުގަންނާނެ ކަމަށެެވެ.\nއަދި އިރުމަތީ ގުދުސަކީ އިސްރާއީލުން ގަދަބާރުން ހިފާފައިވާ ބިމެއްކަމަށާ، އެއީ މުސްތަގްބަލުގައި އުފައްދާ ފަލަސްތީނުގެ މިނިވަން ދައުލަތުގެ ވެރިރަށްކަމަށް ގަބޫލުކުރާކަމަށް އެ ބަޔާނުގައި ބުނެފައިވެއެވެ.\nފަލަސްތީނުގެ މައްސަލައާބެހޭގޮތުން މިސަމިޓުން ނިންމާފައިވަނީ އަރަބި އެހެން ސަމިޓްތަކުންވެސް ނިންމާފައިވާ ނިންމުމެވެ. އެއީ ހުޅަނގު އައްސޭރިއާއި ގާޒާގައި ފަލަސްތީނުގެ މިނިވަން މުސްތަގިއްލު ދައުލަތެއް އުފެއްދުމުގެ ފުރުސަތު އިސްރާއީލުން ދީ، އެކަން ކުރުމުން ނޫނީ އިސްރާއީލާއެކު ސުލްޙަ ނުވުމަށެވެ.\nމިގޮތަށް އަރަބިން ލިޔުމުންނާއި ގަރާރުތަކުން ނިންމި ނަމަވެސް ސައޫދީ އަރަބިޔާއާއި ޔޫއޭއީ އަދި ގަތަރު ފަދަ އަރަބި ބައެއް ގައުމަކުން ގެންދަނީ ފަރުދާގެ އަނެއް ފަރާތުގައި މިއާ މުޅިން ޚިލާފަށް އިސްރާއީލާ ގުޅުންތަށް ގާއިމުކޮށް، އިސްރާއީލާ ވާހަކަ ދައްކައި ނުސީދާ ގޮތެއްގައި އިސްރާއީލަށް ވާގިވެރި ވަމުންނެވެ. މިގޮތުން އިރުމަތީ ގުދުސްގެ ބަދަލުގައި ހުޅަނގު އައްސޭރީގެ ކުޑަ ރަށެއްކަމަށްވާ އަބޫދީސްއަކީ ފަލަސްތީނުގެ ވެރިރަށުގެ ގޮތުގައި ބަލައިގަތުމަށް ސައޫދީ މަސްއޫލުވެރިން ފަލަސްތީނުގެ ރައީސް މަހްމޫދު އައްބާސް އަށް ފިއްތުންތަށް ކުރިމަތި ކުރެއްވިކަން ފަލަސްތީނުގެ މަސްއޫލުވެރިއަކު ދާދި ފަހުން ވަނީ ކަށަވަރުކޮށް ދެއްވާފައެވެ.\nއަދި ގުދުސަކީ އިސްރާއީލުގެ ވެރިރަށްކަމަށް އެމެރިކާ އިއްތިރާފްވި މައްސަލައާ ދެކޮޅަށް ސައޫދީ އަރަބިޔާއާއި ޔޫއޭއީ ފަދަ އަރަބި ގައުމުތަކުން ވާހަކަދައްކައި، އަދި އެކަން އެގައުމުތަކުން ކުށްވެރިކޮށްފައެއް ވެސް ނުވެއެވެ. އެކަން ކުށްވެރި ކުރީ އަރަބި އެހެން ގައުމުތަކުންނެވެ. މީގެ ބަދަލުގައި ސައޫދީ ވަލީއަހުދު މުހައްމަދު ބިން ސަލްމާން ވަނީ އިސްރާއީލުގެ ރައްޔިތުންނަށްވެސް ފަލަސްތީނުގެ ބިމުގައި ހައްގުތަކެއް އޮންނާނެ ކަމަށް ވިދާޅުވެ ބަޔާންތައްވެސް ދެއްވާފައެވެ. ފަލަސްތީނުން މިކަން ސިފަކޮށްފައިވަނީ ދެވަނަ ބެލްފޯ ޑެކްލަރޭޝަންގެ ގޮތުގައެވެ. ފަލަސްތީނުގެ ބިމުގައި އިސްރާއީލު މީހުންނަށް ހައްގުތަކެއް އޮންނާނެ ކަމަށް އަރަބި އެއްވެސް ވެރިއަކު މީގެކުރިން މިހާ ފާޅުކަން ބޮޑު ގޮތެއްގައި ވިދާޅުވެފައެއް ނުވެއެވެ.\nމިސަމިޓްގައި އުރުދުންގެ ރަސްގެފާނު އަބްދުﷲ (ދެވަނަ) ވަނީ އަރަބި ސަމިޓްގެ ރިޔާސަތު ސައޫދީ ރަސްގެފާނު ސަލްމާން ބިން އަބްދުލްއަޒީޒް އާ ހަވާލުކުރައްވާފައެވެ. މިސަމިޓުން ނެރުނު ގުޅިފައިވާ ބަޔާނުގައި އީރާނުން މެދުއިރުމަތީގެ ގައުމުތަކަށް ހިންގާ ބާރާއި ނުފޫޒާ ކުރިމަތިލުމަށް އަރަބިން ގުޅިގެން މަސައްކަތް ކުރުމަށް ގޮވާލާފައިވެއެވެ. އަދި އީރާނަކީ އަރަބިންގެ އެންމެ ބޮޑު ދުޝްމަނުކަން ދޭހަވާ އިބާރާތްތައް ސައޫދީއާއި ޔޫއޭއީން ސަމިޓްގެ ބަޔާނުގައި ހިމަނަން މަސައްކަތް ކުރުމުން އެހެން ގައުމުތަށް އެކަމާ ދެކޮޅު ހަދާފައިވެއެވެ.\nމި ބަޔާނުގައި ސީރިއާ، ލީބިޔާ އަދި ޔަމަނުގައި ހިނގަމުންދާ ދާޚިލީ ހަނގުރާމަތައް ސުލްޙަވެރިކަމާއެކު ހައްލުކުރުމަށް ބާރުއަޅާފައި ވީ ނަމަވެސް އަރަބި ގައުމުތަކާ ކުރިމަތިވެފައިވާ ދާޚިލީ ހަނގުރާމަތަކާއި އެނޫނަސް ކުރިމަތިވެފައިވާ ބޮޑެތި ގޮންޖެހުންތަކަށް ހައްލެއް ލިބޭ، ނޫނީ އެގޮންޖެހުންތަކާ ކުރިމަތިލެވޭ ފަދަ ވަރުގަދަ ނިންމުމެއް އަރަބި ސަމިޓުން ނިންމާފައެއް ނުވެއެވެ.\nއަރަބި ސަމިޓްގެ އިފްތިތާޙީ ޖަލްސާގައި ސައޫދީ ރަސްގެފާނު ސަލްމާން ބިން އަބްދުލްއަޒީޒު ވަނީ ފަލަސްތީނަށް 200 މިލިޔަން ޑޮލަރުގެ އެހީއެއް ދިންކަން އިއުލާންކުރައްވާފައެވެ. ސަލްމާން ރަސްގެފާނު ވިދާޅުވީ ސައޫދީ އަރަބިޔާ ފަލަސްތީނު ރައްޔިތުންގެ މަތިން ހަނދާން ނައްތާނުލާނެ ކަމަށާއި ގުދުސަކީ ފަލަސްތީނުގެ ރަށެއްކަމަށާއި އެކަން އެނޫންގޮތަކަށް ސައޫދީން ބަލައިނުގަންނާނެ ކަމަށެވެ.\nފަލަސްތީނުގެ ބިމުގައި ފަލަސްތީނުގެ ރައްޔިތުންނަށް ދައުލަތެއް އުފެއްދުމަށް މަސައްކަތްކުރާނެކަމަށްވެސް ސަލްމާން ރަސްގެފާނު ވިދާޅުވިއެވެ. މިސަމިޓްގައި ސައޫދީން ފަލަސްތީނަށް ދިނުމަށް ނިންމި 200 މިލިޔަން ޑޮލަރުގެ ތެރޭގައި ހިމެނެނީ ގުދުސްގައިވާ އިސްލާމީ ވަގްފުތަކާއި އާސާރީ ތަންތަން ޙިމާޔަތް ކުރުމަށް ދިން ސަތޭކަ ފަންސާސް މިލިޔަން ޑޮލަރާއި ފަލަސްތީނުގެ ރެފިއުޖީންނަށް އިންސާނީ އެހީ ފޯރުކޮށްދޭ އދގެ ޖަމިއްޔާ "ޔުނަރުވާ"އަށް ދިން 50 މިލިޔަން ޑޮލަރު ކަމަށް ސައޫދީ ޚާރިޖީ ވަޒީރު އާދިލް އަލް ޖުބައިރު ވިދާޅުވިއެވެ.\nމިސަމިޓުގައި ސައޫދީ ހިމެނޭގޮތަށް އަރަބި ހަތަރު ގައުމަކުން ގަތަރާ ދެކޮޅަށް އަޅާފައިވާ ދަތިކުރުމުގެ ފިޔަވަޅުތަކުގެ މައްސަލައާއި އެމެރިކާއާއި ހުޅަނގުގެ ބާރުތައް މިދިޔަ ހުކުރުދުވަހު ސޫރިޔާއަށް ދިން އުދުވާނީ ހަމަލާތަކުގެ މައްސަލަ އާބެހޭގޮތުން އެއްވެސް ވަރަކަށް މަޝްވަރާކޮށްފައެއް ނުވެއެވެ.\nސައުދީ އަރަބިއާ އަރަބި ގައުމުތައް\nސައުދީ އޭވިއޭޝަން އެކެޑެމީއަކުން ފުރަތަމަ ފަހަރަށް އަންހެން ޕައިލެޓުން ތަމްރީނު ކުރަނީ 1 ދުވަސް 10 ގަޑި ކުރިން\nކޮންމެ ގޭބިސީއަކަށް އެއް ޕެކެޓު ކަދުރުގެ މަގުން ކަދުރު ބަހަނީ2ދުވަސް 14 ގަޑި ކުރިން\nސައުދީން ރާއްޖެއަށް 50 ޓަނުގެ ކަދުރު ހަދިޔާކޮށްފި2ދުވަސް6ގަޑި ކުރިން\nސައުދީގެ 2030 ތަސައްވަރަށް އެއްބާރުލުން ދެއްވާނެކަމަށް އަލްވަލީދު ވިދާޅުވެއްޖެ5ދުވަސް9ގަޑި ކުރިން\nޓެކްނިކަލް މައްސަލައެއް ދިމާވެ، ސައުދީގެ ފައިޓަރު ޖެޓެއް ވެއްޓިއްޖެ5ދުވަސް 12 ގަޑި ކުރިން


SunOnline: Feature: ''Platform'' ah erumah Riyaz ah dhauvatheh adhi nulibey\nމާހިލް މުހައްމަދު 11 Apr 2019, 21:24\nސަން އޮންލައިންގެ 50 މިނިޓު ޕްރޮގްރާމުގައި ކިނބިދޫ ދައިރާގެ މެމްބަރު އަދި ކުރީގެ ޕޮލިސް ކޮމިޝަނަރު އަބްދުﷲ ރިޔާޒް -- ސަން ފޮޓޯ/ ފަޔާޒް މޫސާ\nމިދިޔަ އަހަރުތަކުގައި ރާއްޖޭގައި ހިނގައިދިޔަ މަރުގެ ހާދިސާތައް ތަހުގީގުކުރުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ހާއްސަ ކޮމިޝަނެއް އުފައްދަވާފައިވާ އިރު، އެ ކޮމިޝަނުން ތަހުގީގުކުރަމުންދާ އެއް މައްސަލައަކީ ދީނީ އިލްމުވެރިޔާ ޑރ. އަފްރާޝީމް އަލީ 2012 ވަނަ އަހަރު އަވަހާރަކޮށްލި މައްސަލަ އެވެ. އެ މައްސަލައިގެ ތަހުގީގާ ގުޅޭ މައުލޫމާތުތައް ހާމަ ކުރުމަށް ގޮވާލާ ބަހުގެ ހޫނު ހަމަލާތައް އެންމެ ބޮޑަށް އަމާޒުވާ އެއް ފަރާތަކީ އެ ހާދިސާ ހިނގި ދުވަސްވަރު ޕޮލިސް ކޮމިޝަނަރުކަމުގައި ހުންނެވި އަބްދުﷲ ރިޔާޒެވެ.\nފުލުހުންގެ އިދާރައިން އެ މައްސަލަ ވަރަށް ފުޅާ ދާއިރާއެއްގައި އަދި ވެސް ތަހުގީގުކުރަމުން ދާ އިރު، އެ މަގާމުން ވަކިވެވަޑައިގަތުމަށް ފަހު ވަނީ، އެ މައްސަލާގައި އޭނާއަށް އެނގިވަޑައިގަންނަވާ މައުލޫމާތުތައް "އެންމެ އެކަށީގެންވާ ޕްލެޓްފޯމެއްގައި ހާމަކުރާނެ"ކަމަށް ވިދާޅުވެފަ އެވެ. އެހެން ނަމަވެސް އެ ޕްލެޓްފޯމެއް މިހާތަނަކަށް ފެނިފައި ނުވާ އިރު، ގިނަ ބަޔަކު ދަނީ އެކަމުގެ ސުވާލު ރިޔާޒަށް ތަކުރާރުކޮށް ކުރަމުންނެވެ. ރިޔާޒުއޭ ބުނެފި ނަމަ ދެން އިވޭ ބަހަކީ "ޕްލެޓްފޯމް"އެވެ.\nރިޔާޒު ނިސްބަތްވާ ޖުމްހޫރީ ޕާޓީގެ ހިއްސާއާ އެކު، 2018 ވަނަ އަހަރުގެ ނޮވެމްބަރު މަހު ވެރިކަމަށް ވަޑައިގެންނެވި ރައީސް އިބްރާހިމް މުހައްމަދު ސޯލިހު ރިޔާސީ ހުވާކުރެއްވި ދުވަހުގެ ރޭ، މަރުތައް ތަހުގީގުކުރާ ރިޔާސީ ކޮމިޝަނު އުފެއްދެވި އެވެ. ފަހަރުގައި ރިޔާޒުގެ "ޕްލެޓްފޯމަކީ" މިއީ ކަމަށް ވެސް ވެދާނެ އެވެ.\nކޮމިޝަނުން ސުވާލެއް ނުކުރޭ\nސަން އޮންލައިނުގެ "50 މިނިޓު" ޕްރޮގްރާމުގައި، ކިނބިދޫ ދާއިރާގެ މަޖިލިސް މެމްބަރުކަން ވެސް ކުރައްވާ ކުރީގެ ޕޮލިސް ކޮމިޝަނަރު އަބްދުﷲ ރިޔާޒު ވަނީ އޭނާގެ "ޕްލެޓްފޯމު"ގެ ވާހަކަ ޝަރަހަކޮށްދެއްވައި، އެކަން ކޮޅެއްގައި ޖައްސަވައިފަ އެވެ. ރިޔާޒް ވިދާޅުވި ގޮތުގައި އޭނާ އެފަދައިން ވިދާޅުވީ، ތަހުގީގާއި ޝަރީއަތް ހިނގަމުންދާ އެފަދަ މައްސަލައެއްގެ މައުލޫމާތުތައް މީޑިއާ ނުވަތަ ސޯޝަލް މީޑިއާ ނުވަތަ އާންމުންގެ ތެރޭގައި ދެއްކެން ނެތަތީއެވެ.\n"ފުލުހުންގެ އިދާރާއިން ދެއްތޯ ތަހުގީގުކުރީ. އަޅުގަނޑެއް ނޫން ތަހުގީގުކޮށް މީހުންނާ ސުވާލުކުރީކީ. އަޅުގަނޑު [ޕޮލިސް ކޮމިޝަނަރުގެ] މަގާމުގައި ހުރެ ލިބިފައި ހުރި ހުރިހާ ވާހަކަތަކެއް، އަދި އަމުދުން ތަހުގީގު ހިނގަމުންދާ މައްސަލައަކަށް ވެފައި އަދި ޝަރީއަތުގައި ވެސް އެ މައްސަލަ ހިނގަމުންދާތީ އެ ވާހަކަ ހިއްސާއެއް ނުކުރެވޭނެ،" ރިޔާޒް ވިދާޅުވި އެވެ.\n"އަޅުގަނޑަށް ލިބިފައި ހުރި އިތުރު އެއްޗެއް ވިއްޔާ ދެވޭނީ މަޖިލިސް ކޮމިޓީއަކުން، ނުވަތަ ޝަރީއަތުގެ މަޖިލީހަކުން ސުވާލުކުރީމާ،"\nމަރުގެ މައްސަލަތައް ބެލުމަށް ރިޔާސީ ކޮމިޝަނެއް އުފައްދާފައިވާ އިރު، ރިޔާޒް ވިދާޅުވި ގޮތުގައި އަފްރާޝީމުގެ މަރުގެ މައްސަލާގައި އެ ކޮމިޝަނުން މިހާތަނަށް އޭނާއާ ސުވާލެއް ނުކުރެ އެވެ.\n"އަޅުގަނޑު ދަންނަވަމުން މި ދަނީ ލިބިފައި ހުރި ހުރިހާ މައުލޫމާތެއް ހުންނާނެއޭ ފުލުހުންގެ އިދާރާގައި. އަޅުގަނޑު އެސިއުމް [ގަބޫލު] ކުރަނީ އެ ހުރިހާ މައުލޫމާތެއް ހޯދާފައި އޮތީ ކަމަށް. އެހެންވީމާކަމަށް އަޅުގަނޑުގެ ފުށުން ސާފުކުރަން ޖެހޭ [ކަމެއް ނެތީ]،" މައްސަލަ ތަހުގީގުކުރާ ފަރާތަކުން ސުވާލު ކޮށްފި ނަމަ ލިބިފައި ހުރި މައުލޫމާތެއް ހިއްސާކުރާނެ ކަމަށް ރިޔާޒު ތަކުރާރުކުރެއްވި އެވެ.\nއަދި ކޮމިޝަނުން އެ މައްސަލަ ރަނގަޅަށް ތަހުގީގުކޮށްފި ނަމަ، ފުލުހުންގެ އިދާރާއިން އަފްރާޝީމުގެ މައްސަލާގައި ކުރި "އައުޓްސްޓޭންޑިންގް މަސައްކަތްތައް" އެނގޭނެ ކަމަށް ރިޔާޒް ވިދާޅުވި އެވެ.\nމަރުތަކާއި ގެއްލިފައިވާ މީހުންގެ މައްސަލަތައް ތަހުގީގުކުރުމަކީ ރައީސް އިބްރާހިމް މުހައްމަދު ސޯލިހުގެ އެންމެ މުހިންމު އެއް ވައުދެވެ. އެހެން ނަމަވެސް އެކަމަށް ރައީސް އުފެއްދެވި ރިޔާސީ ކޮމިޝަނަށް ގާނޫނީ ބާރުވެރިކަން ދިނުމަށް ރައްޔިތުންގެ މަޖިލީހަށް ހުށަހެޅި ބިލު އެ މަޖިލީހުން މިހާތަނަށް ވެސް ފާހެއް ނުކޮށްދެ އެވެ. ސަރުކާރު ހިންގާ ކޯލިޝަނުގެ ޕާޓީތަކަށް މަޖިލީހުގެ މެޖޯރިޓީ އޮވެމެ، އެ ބިލު މަޖިލީހުން ފާސްނުކޮށްދޭތީ މީގެ ކުރިން ރައީސް ސޯލިހު ވެސް ވަނީ ކަންބޮޑުވުން ފާޅުކުރައްވައިފަ އެވެ. ރިޔާޒަކީ ސަރުކާރު ކޯލިޝަނުގައި ހިމެނޭ ޕާޓީތަކުގެ ތެރެއިން މިވަގުތު މަޖިލީހުގައި އެންމެ މެމްބަރުން ގިނަ ޖުމްހޫރީ ޕާޓީގެ ޕާލަމެންޓްރީ ގްރޫޕުގެ ލީޑަރު ވެސް މެ އެވެ.\n"ކުރިއެރުންތައް ފުލުހުން ހާމަކުރަންޖެހޭ"\nރިޔާޒު "50 މިނިޓު"ގައި ވިދާޅުވީ އަފްރާޝީމުގެ މަރުގެ މައްސަލައަކީ މިހާތަނަށް ފުލުހުންގެ އިދާރާއިން އެންމެ ގިނަ ވަސީލަތްތައް ބޭނުންކޮށްގެން ކުރިއަށް ގެންދިޔަ އެއް ތަހުގީގު ކަމަށެވެ. އަދި އެފްބީއައިގެ ވެސް އެހީގައި ހިންގި އެ ތަހުގީގުގައި ވަރަށް ބައިވަރު މައުލޫމާތު ލިބުނުކަމަށް ވިދާޅުވި އެވެ.\nއެ މައްސަލާގައި މާ ބޮޑު ކުރިއެރުމެއް ފަހުން ނުލިބޭ ކަމަށް ގިނަ ބަޔަކަށް ހީވީ، ކުރީގެ ރައީސް އަބްދުﷲ ޔާމީން އަބްދުލްގައްޔޫމުގެ ސަރުކާރުގައި ތަހުގީގާ ބެހޭ މައުލޫމާތު ހާމަނުކުރުމުން ކަމަށް ވެސް ރިޔާޒު ސިފަކުރެއްވި އެވެ.\n"ރައީސް ޔާމީނުގެ ފަސް އަހަރުގެ ތެރޭގައި އެ މައްސަލައިގެ ތަހުގީގުގައި ހިނގި އެއްވެސް ކަމެއް ހާމަނުކުރާތީ ރައްޔިތުން ކަންބޮޑުވެގެން، އަދި ކުރިއެރުމެއް ނުވާކަމަށް މީހުންނަށް ވިސްނެނީ އެހެންވެ. އަޅުގަނޑަކަށް ނޭނގެ ކިހާވަރެއްގެ އަހަންމިއްޔަތުކަމެއް [އެ ސަރުކާރުން] ދެއްވިކަމެއް. ހަމަ ގައިމު ވެސް އަޅުގަނޑުގެ ދައުރުގައި އެންމެ މުހިންމު އެއް މައްސަލަ ގޮތުގައި ތަހުގީގުކުރި މައްސަލައެއް އެއީ،"\nރިޔާޒު ވިދާޅުވީ އަފްރާޝީމް އަވަހާރަކޮށްލީ ދީނީ ނުވަތަ ސިޔާސީ ކަމަކާ ގުޅިގެންތޯ ބެލުމަށް، ދެ ދިމާލަށް ވެސް ތަހުގީގު ގެންދިޔަ ކަމަށެވެ.\n"އަޅުގަނޑު ދިޔަ ހިސާބާ ހަމައަށް، ދީނީ ގޮތުން ހިތްހަމަނުޖެހިގެން ކުރި ކަމެއް ކަމަށް ފެންނަވަރުގެ ސާބިތު ހެއްކެއް ނުވަތަ އެއްވެސް ލިންކެއް އެސްޓެބްލިޝް ނުކުރެވޭ. ސިޔާސީ ގޮތުން ހިތްހަމަނުޖެހުން ހުރިކަމުގެ މައުލޫމާތު ތަހުގީގަށް އައިސް ހުރި އެހިސާބަށް އައި އިރު. އަޅުގަނޑުގެ އެންމެ ފަހުގެ ޕްރެސް ބްރީފިންގްގައި އެ ވާހަކަ އެގޮތަށް ހާމަކުރިން. އޭގެ ފަހުގެ ޑިވެލޮޕްމެންޓްސް ނޭނގޭ. މިހާރުގެ ޑިވެލޮޕްމެންޓްސް ފުލުހުން ހާމަކުރަންޖެހޭ ކަމަށް ގަބޫލުކުރަން." ރައްޔިތުންގެ މަޖިލީހަށް ދެވަނަ ދައުރަކަށް ދާދި ފަހުން އިންތިހާބުވި ރިޔާޒް ވިދާޅުވި އެވެ.\nސްޓިކާ ޖެހި އަދަދު 90 ޕަސެންޓު ދަށަށް


ސްކޫލް އޮފް ނާސިންގެ ޓީމް ކުއާޓާ ފައިނަލް އަށް ދަތުރުކޮއްފި! – MNUSU\nސްކޫލް އޮފް ނާސިންގެ ޓީމް ކުއާޓާ ފައިނަލް އަށް ދަތުރުކޮއްފި!\nސްކޫލް އޮފް ނާސިންގެ އަންހެން ޓީމު އެމް.ޑަބުލިޔު.އެސް.ސީ އެމް.އެން.ޔޫ.އެސް.ޔޫ ފުޓްސަލް ފިއެސްޓާ 2019ގެ ކުއާޓާ ފައިނަލް އަށް ދަތުރުކޮއްފިއެވެ.\nސްކޫލް އޮފް ނާސިންގެ އަންހެން ޓީމު ކުއާޓާ އަށް ދަތުރުކުރީ ގުރޫޕް ސްޓޭޖުގެ މެޗުތަކުން ވަރަށް ރަނގަޅު ކާމިޔާބީ އާއެކުއެވެ. ގުރޫޕް ސްޓޭޖުގެ އަންހެން ޑިވިޜަންގެ ގްރޫޕް ބީއިން ސްކޫލް އޮފް ނާސިން އާއި ވާދަކުރީ މެޕްސްއެވެ. މިމެޗްއިން ދެޓީމް އެއްވަރުވެ މިމެޗުގެ އެންމެ މޮޅު ކުޅުންތެރިއަކަށް ހޮވުނީ ސްކޫލް އޮފް ނާސިން ޖާރޒީ ނަންބަރު6ރަޝާ ރިޒާއެވެ.\nގުރޫޕް ސްޓޭޖުގެ އަންހެން ޑިވިޜަންގެ ދިހަވަނަ މެޗެއްގެގޮތުން ގްރޫޕް ބީއިން ވާދަކުރީ ސްކޫލް އޮފް ނާސިން އާއި އެފް.އެޗް.އެސްއެވެ. ވަރުގަދަ ކުޅުމަކައްފަހު ސްކޫލް އޮފް ނާސިންގެ ޓީމް އެފް.އެޗް.އެސްގެ މައްޗަށް 1-0 ކުރިހޯދި އިރު މެޗުގެ އެންމެ މޮޅު ކުޅުންތެރިއަކަށް ހޮވުނީ ސްކޫލް އޮފް ނާސިން ޖާރޒީ ނަންބަރު 10 ޝީލާ މުހައްމަދު ދީދީއެވެ.\nސްކޫލް އޮފް ނާސިންގެ އަންހެން ޓީމު ކުއާޓާ އަށް ދަތުރުކޮއްފައިވަނީ ގުރޫޕް ސްޓޭޖު ބީގެ އެއްވަނަ ޓީމްގެ ގޮތުގައެވެ. އެމް.ޑަބުލިޔު.އެސް.ސީ އެމް.އެން.ޔޫ.އެސް.ޔޫ ފުޓްސަލް ފިއެސްޓާގެ ކުއާޓާފައިނަލްގެ މެޗްތައް މިރޭ 8:00ގައި ފެށޭއިރު ކުއާޓާގެ ދެވަނަ މެޗެއްގެ ގޮތުން ސްކޫލް އޮފް ނާސިންގެ ޓީމް އާއި ވާދަކުރަނީ ގްރޫޕް ޑީގެ ދެވަނަ ޓީމް ފެކަލްޓީ އޮފް އެޑިއުކޭޜަންއާއެވެ. ސްކޫލް އޮފް ނާސިންގެ އަންހެން ޓީމު ތިބީ މިމެޗް ކާމިޔާބުކޮށް، ސެމީ ފައިނަލުން ޖާގަ ހޯދުމަށް ޖޯޝާއެކު އަތުކުރި އޮޅާލައިގެންނެވެ.\nލިޔުނީ : ފާތިމަތު އަބޫބަކުރު\nމީޑިއާ ކޯޑިނޭޓަރ، ނިއަރެސް، އެމް.އެން.ޔޫ.އެސް.ޔޫ


ދިރާސީ އަހަރުގެ ކިޔެވުން ކޮންމެ އަހަރެއްގެ އޮގަސްޓު މަހު ފެށުމަށް ނިންމައިފި | Sangu News\nދިރާސީ އަހަރުގެ ކިޔެވުން ކޮންމެ އަހަރެއްގެ އޮގަސްޓު މަހު ފެށުމަށް ނިންމައިފި\n7 މާރޗް 2021 - 10:31\nއެޑިއުކޭޝަން މިނިސްޓަރު ޑރ.ޢާއިޝަތު ޢަލީ. ފޮޓޯ: ވަން އޮންލައިން\nދިރާސީ އަހަރުގެ ކިޔެވުން ފެށުން ކޮންމެ އަހަރެއްގެ އޮގަސްޓަށް ބަދަލުކޮށްފި އެވެ.\nދިރާސީ އާ އަހަރުގެ ކިޔެވުން ފެށޭ ދުވަސްވަރު ބަދަލުކޮށް، އައު އަހަރުގެ ކިޔެވުން އޮގަސްޓް މަހުގައި ފަށާގޮތަށް އެޑިއުކޭޝަން މިނިސްޓްރީން މިއަދު ނިންމީ، ރައީސް އޮފީހުގައި މިހާރު ކުރިއަށްދާ ނޫސްވެރިންގެ ބައްދަލުވުމުގައެވެ.\nއެ ބައްދަލުވުމުގައި ވާހަކަދައްކަވަމުން އެޑިއުކޭޝަން މިނިސްޓަރ ޑރ. އައިޝަތު އަލީ ވިދާޅުވީ ދިރާސީ އައު އަހަރުގެ ކިޔެވުން އޯގަސްޓް މަހު ފަށާގޮތަށް ނިންމީ ގިނަ މަޝްވަރާތަކެއް ކުރުމަށްފަހުގައި ކަމަށެވެ.\nމިނިސްޓަރު ވިދާޅުވީ މީގެ ފަހުން ދިރާސީ އަހަރު ފެށިގެން ދާނީ ކޮންމެ އަހަރެއްގެ ވެސް އޮގަސްޓް މަހުގެ ތެރޭގައި ކަމަށާއި މި ބަދަލާއެކު ދެން ބޮޑު ޗުއްޓީ ލިބޭނީ ޖޫން މަހުގެ ފަހުކޮޅާއި ޖުލައި މަހުގެ ކުރީކޮޅު ކަމަށެވެ.\nމިނިސްޓަރު ވިދާޅުވީ ފުރަތަމަ ޓާމު ނިންމާ، ޓާމު ބަންދާއެކު ދެ ހަފްތާ ނުވަތަ ތިން ހަފްތާ ޑިސެމްބަރު ފަހުކޮޅު ވެސް ޗުއްޓީގެ ގޮތުގައި ލިބޭނެ ކަމަށެވެ.\nމިނިސްޓްރީގެ ޑެޕިއުޓީ މިނިސްޓަރ އަހުމަދު މުޖާހިދު ވިދާޅުވީ އޮގަސްޓް މަހު ކިޔަވަން ފަށާ ގޮތަށް ބަދަލު ކުރުމަކީ ޓޫރިޒަމް ސިނާއަތުގައި މަސައްކަތްކުރާ ބެލެނިވެރިންގެ ވެސް ވަރަށް ބޮޑު އެދުމެއް ކަމަށެވެ. އަދި މި ބަދަލު ގެނައީ އެފަރާތްތަކާއި ވެސް މަޝްވަރާ ކުރުމަށްފަހު ކަމަށެވެ. އޭނާ ވިދާޅުވި ގޮތުގައި މި ބަދަލާއި އެކު ބެލެނިވެރިންނަށް ދަރިވަރުންނާއި އެކު ޗުއްޓީ ހޭދަކުރުމުގެ ފުރުޞަތު ލިބިގެންދާނެއެވެ.\n11%ވަރަށް ގަދަ 0%ވަރަށް ގަޔާވޭ 0%ބޮޑު ޖޯކެއް 0%ހައިރާންވެއްޖެ 14%ވަރަށް ދެރަ 75%ރުޅިގަދަ ވަނީ\nޓީޗަރުންގެ ޚިޔަަލު ކޮބާ؟ ވަރަށް ދެރަ ކަމެއް\nސިވިލްސާވިސްގެ މުއްއަޒަފުންގެ ހައްގުވެސް ފޭރުގަތީ ޗުއްޓީ 30 ދުވަސް އެއްފަހަރާ ނުދީ\nއޯލެވެލް އިމްތިހާނު ފަށައިފި\nއެޑެކްސަލްއިން ވަކިގޮތެއް އަންގަންދެން އިމްތިހާން ކުރިއަށްދާނެ: އެޑިއުކޭޝަން\nއޭލެވެލް އިމްތިހާނުގެ އެއްވެސް ކަރުދާހެއް ރާއްޖެއިން ލީކުވެފައި ނުވާނެ: އެޑިޔުކޭޝަން\nކޮންމެ އިމްތިހާނެއްގައި ބައިވެރިވިޔަސް ގަދަ 10ގައި ހިމެނޭ ގޮތަށް ބަދަލުކޮށްފި


Enme bodu gonjehumakee Airport tharahgee nuvun: Thoyyib\nރާއްޖެއަށް އަންނަ ފަތުރުވެރިން އިތުރުވާ އިރު އޮތް އެންމެ ބޮޑު އެއް މައްސަލައަކީ އެއާޕޯޓު ތަރައްގީގެ މަޝްރޫއު ނުނިމި އޮތް އޮތުން ކަމަށް މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) އިން ބުނެފި އެވެ.\nއެމްއެމްޕީއާރްސީގެ މެނޭޖިން ޑިރެކްޓަރު ތޮއްޔިބު މުހައްމަދު ވިދާޅުވީ ރާއްޖެއަށް އަންނަ ފަތުރުވެރިންގެ މައި ދޮރޯއްޓަކީ އެއާޕޯޓު ކަމަށާއި އެތަން ތަރައްގީ ނުވާ މައްސަލައަކީ ފަތުރުވެރިން ރާއްޖެ ގެނައުމަށް ހުރި ގޮންޖެހުމެއް ކަމަށެވެ.\nއޭނާ ވިދާޅުވީ އެއާޕޯޓު މިހާތަނަށް ތަރައްގީ ނުވެ އޮތީ ސިޔާސީ ހަމަނުޖެހުން ތަކާއި ހެދި ކަމަށާއި އެހެން ނޫންނަމަ މީގެ އަހަރު ދެ އަހަރު ކުރިން އޮންނާނީ ދުނިޔޭގެ ފެންވަރުގައި ތަރައްގީވެފައިވާ އެއާޕޯޓެއް ކަމަށެވެ.\nއެމްއެމްޕީއާރްސީގެ މެނޭޖިން ޑިރެކްޓަރު ތޮއްޔިބު މުހައްމަދު ނޫސްވެރިންނާ ބައްދަލުކޮށް މައުލޫމާތު ދެއްވަނީ -- އަވަސް ފޮޓޯ: ސަލްވީން\nތޮއްޔިބު ވިދާޅުވީ ވީއައިއޭ އާއި ރާއްޖޭގެ އެހެން އިންޓަނޭޝަނަލް އެއާޕޯޓުތައް ރަނގަޅު ފެންވަރަކަށް ތަރައްގީ ވުމަކީ ވަރަށް އުންމީދެއް ކަމަށެވެ.\nއެމްއެމްޕީއާރްސީ ޓޫރިޒަމް ވެލާނާ އިންޓަނޭޝަނަލް އެއާޕޯޓް + ޓޫރިސްޓް އެރައިވަލް ތޮއްޔިބު މުހައްމަދު\n"ޑްރީމް ޓް ޓްރެވެލް ފެސްޓިވަލް"ގައި ރާއްޖެ


Maruvumuge2dhuvas kurin Vishal aai gulha Sidharth dheki vahaka hisakoffi\nމަރުވުމުގެ2ދުވަސް ކުރިން ސިދާތުއާއި ވާހަކަ ދެއްކުނު: ވިޝާލު\n13 ސެޕްޓެމްބަރ 2021 - 06:50:01\nއެގޮތުން އެންމެ ބޮޑަށް އަސަރުކުރި މީހުންގެ ތެރޭގައި އޭނާއާއިއެކު ބިގްބޮސް ޝޯގައި އުޅުނު ތަރިން ހިމެނެއެވެ.\nއެގޮތުން ބިގްބޮސްއިން ސިދާތުއާއި އެކު ހޫނު ޒުވާބުތަކެއް ދިޔަ ވިޝާލްވެސް ހުރީ ޝޮކެއްގައެވެ. ޝޯއަށްފަހު އެއްގޮތަކަށްވެސް ވާހަކަ ނުދައްކާ ހުރުމަށްފަހު މަރުވުމުގެ ދެދުވަސް ކުރިން އޭނާއާއި ވާހަކަދައްކާ ހިތްހަމަ ނުޖެހުންތަށް ދުރުކޮށް ފޯނު ބޭއްވި ޝިދާތު އޭގެ ދެދުވަސް ފަހުން މަރުވި ހަބަރު ލިބުންވީ ވިޝާލަށް ލިބުނު ވަރަަށް ބޮޑު ޝޮކަކަށެވެ.\nއެވާހަކަތަށް ހިއްސާކުރަމުން ވިޝާލު ބުނީ ބިގް ބޮސް 13 ގައި ވިޝާލްއާއި ސިދާތުއާއި ދެމީހުން ޒުވާބުކޮށް އުފެދުނު ހިތްހަމަ ނުޖެހުމުގެ ތެރެއިން ޝޯ ނިންމާލުމަށްފަހުވެސް ދެމީހުން އެކަކު އަނެކަކާއި ވާހަކަ ނުދައްކާ ހުރުމަށްފަހު ފުރަތަމަ ވާހަކަ ދައްކަން ގުޅީ ޝިދާތު ކަމަށެވެ.\nއެއީ މަރުވުމުގެ ދެދުވަސް ކުރި ކަމަށް އޭނާ ބުންޏެވެ. ކޮންމެވެސް ގޮތަކުން ވިޝާލުގެ ނަންބަރު އަމިއްލައަށް ހޯދައިގެން ޝިދާތު އޭނާއަށް އެދުވަހު ގުޅީ “ހަތުރޯންކާ ކިލާޑީ”ގައި ވިޝާލް ދެއްކި ޕާފޯމަންސްއަށް ތައުރީފު ކުރުމަށް ކަމަށް ވިޝާލު ބުންޏެވެ.\nދެމީހުންގެ މެދުގައި ވަރަށް ގިނައިރު ވާހަކަދެއްކުނު ކަމަށާއި، ވިޝާލަށް ތައުރީފް ކުރުމުގެ އިތިރުން ވަރަށް ބޮޑަށް ކުރިއަށް ދިއުމަށް ހިތްވަރުވެސް ދިން ކަމަށް ވިޝާލު ބުންޏެވެ.\nއެދުވަހު ފޯން ބޭއްވީ ދެމީހުން ދިމާކުރަން ނިންމައިގެން ކަމަށާއި، އޭގެ ފަހުން އަނެއް ދުވަހު ދެމީހުން ދިމާވި ކަމަށްވެސް އޭނާ ބުންޏެވެ.\nވިޝާލު ބުނީ އެއީ ދިމާވާނެ އެންމެ ފަހު ފަހަރުކަމަށް ދުވަހަކުވެސް ހިތަށް ނާރާ ކަމަށާއި، އަނެއް ދުވަހު ލިބުނީ ހާޓް އެޓޭކެއް ޖެހުމަށްފަހު ސިދާތު މަރުވި ހަބަރުކަމަށް އޭނާ ބުންޏެވެ.\nވިޝާލު ބުނީ އެއީ ތެދެއްކަން އަދިވެސް ގަބޫލުކުރަން ވަރަށް ދަތިކަމަށާއި، ސިދާތު ފަދަ މީހުން ދުނިޔޭގައި ވަރަށް މަދު ކަމަށެވެ.


Dhiraagu Apprenticeship program gai baiveri vumuge furusathu...\nދިރާގު އެޕްރެންޓަޝިޕް ޕްރޮގްރާމުގައި ބައިވެރިވުމުގެ ފުރުސަތު ހުޅުވާލައިފި\n9 މަސް,2ހަފްތާ,5ދުވަސް, 12 ގަޑި, 59 މިނެޓް, 23 ސިކުންތު ކުރިން 2450އިދުހާމް ނައީމް\nޒުވާނުން ބާރުވެރި ކުރުވުމަށް ދިރާގުން އެޕްރެންޓަޝިޕް ޕްރޮގްރާމުގައި ބައިވެރިވުމުގެ ފުރުސަތު ހުޅުވާލައިފިއެވެ.\nއެޕްރެންޓަޝިޕްގައި ބައިވެރިވުމުގެ ފުރުސަތު ހުޅުވާލުމަށް ދިރާގު ހެޑް އޮފީހުގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ދިރާގުގެ މާކެޓިން ކޮމިއުނިކޭޝަންސް މެނޭޖަރ ބިޝާރާ ހަމީދު ވިދާޅުވެފައިވަނީ އެ ކުންފުނިން ޒުވާނުންނަށް ހުޅުވާލި އެ ފުރުސަތަކީ އެ ކުންފުނީގެ އިޖުތިމާޢީ ޒިންމާގެ ދަށުން ހުޅުވާލި ފުރުސަތެއްކަމަށެވެ. އަދި އެއީ ދިވެހި ޒުވާނުން ވަޒީފާގެ މާހައުލަށް އަހުލުވެރިކުރުވައި އެކި ދާއިރާތަކުން ޢަމަލީ ހުނަރު ދަސްކޮށްދިނުމުގެ ގޮތުން ކުރިއަށްގެންދާ ޕްރޮގްރާމެއްކަމަށްވެސް ބިޝާރާ ވިދާޅުވިއެވެ.\nއޭނާ އިތުރަށް ވިދާޅުވީ ދިރާގުން އެޕްރަންޓަޝިޕް ޕްރޮގްރާމް ކުރިއަށްގެންދާތާ 10 އަހަރު ވެފައިވާއިރު އެ ޕްރޮގްރާމުގައި ބައިވެރިވާ ދަރިވަރުންނަށް އެކި ދާއިރާތަކުން ވަޒީފާގެ ފުރުސަތު ހުޅުވިގެންދާކަމަށެވެ. އަދި ދިރާގުގެ އެކި ޑިޕާޓްމަންޓްތަކުންވެސް އެކުންދިންނަށް ވަޒީފާގެ ފުރުސަތު ލިބިގެންދާކަމަށްވެސް ބިޝާރާ ވިދާޅުވިއެވެ.\nބިޝާރާ އިތުރަށް ވިދާޅުވީ 30 ކުދިންނަށް ބައިވެރިވެވޭ ގޮތައް ހުޅުވާލާފައިވާ އެ ޕްރޮގްރާމަކީ ޓްރެއިން ޕްރޮގްރާމެއްކަމަށް. އަދި އެ ޕްރޮގްރާމުގެ ދަށުން ހިމެނޭ ކޯސްތަކުގެ އިތުރުން ސޮފްޓް ސްކިލް ޑިވެލޮޕްމެންޓްވެސް އެ ޕްރޮގްރާމުގައި ހިމެނޭނެކަމަށް ބިޝާރާ ވިދާޅުވިއެވެ.\nދިރާގު އެޕްރަންޓަޝިޕް ޕްރޮގްރާމުގައި ބައިވެރިވުމުގެ ފުރުސަތު 1 ނޮވެމްބަރުން ފެށިގެން ހުޅުވާލާފައިވާއިރު 12 ނޮވެމްބަރުގެ މެންދުރު 2:00 އަކުން ފެށިގެން ހަވިރު 5:00އަށް ވޯކް އިން އިންތަވިއުތައް ކުރިއަށްދާނެކަމަށް ދިރާގުން މަޢުލޫމާތުދެއެވެ.


Raees Trump hospital in dhookollaifi\nރައީސް ޓްރަމްޕް އެނބުރި ވައިޓް ހައުސްއަށް ވަޑައިގެން ޓްރޫމަން ބެލްކަނީގައި ހުންނަވައި މާސް ނައްޓާލައްވަނީ\nއެމެރިކާގެ ރައީސް ޑޮނަލްޑް ޓްރަންޕް ހޮސްޕިޓަލުން ދޫކޮށްލައިފި އެވެ.\nއެމަނިކުފާނު ވޯލްޓާ ރީޑް ނެޝަނަލް މެޑިކަލް ސެންޓަރުން ނުކުމެވަޑައިގަތީ އެމެރިކާ ގަޑިން ރޭ އިރު އޮއްސި 6:38 ގައެވެ. އެއީ ރާއްޖޭގެ ގަޑިން ރޭގެ މެންދަމު 3.38 ގައެވެ. ހޮސްޕިޓަލުން ނުކުމެ ވަޑައިގަތުމަށް ފަހު ނޫސްވެރިންގެ ސުވާލުތަކަށް ޖަވާބު ދެއްވުމަށް މަޑު ނުކުރައްވާ ހަމައެކަނި "އެންމެނަށް ވަރަށް ބޮޑަށް ޝުކުރިއްޔާ" އޭ ވިދާޅުވުމަށް ފަހު އެމަނިކުފާނަށް ހާއްސަ ކުރެވިފައިވާ މެރިން ވަން ހެލިކޮޕްޓަރުގައި 20 މިނިޓްގެ ދަތުރުފުޅެއް ކުރައްވާ ވައިޓް ހައުސް އަށް ވަޑައިގަތީ އެވެ.\nހެލިކޮޕްޓަރު ސަދަން ލޯން އަށް ޖެއްސުމާއެކު އާންމުކޮށް ބޭނުން ނުކުރައްވާ މަގަކުން ވަޑައިގަތުމަށް ފަހު އެމެރިކާ ގަޑިން 6:58 ގައި ވައިޓް ހައުސްގެ ސިޑިން ފުރަތަމަ ބުރީގެ ޓްރޫމަން ބެލްކަނީއަށް ރައީސް ޓްރަމްޕް އަރާ ވަޑައިގަތެވެ.\nއެތަނުގައި ގިނިކަންޏާ ހުންނަވައި ފޭސް މާސްކް ނަންގަވައި ދެ ބޮޑުވައި އިނގިލިން ނޫސްވެރިންނަށް އިޝާރަތް ކުރެއްވި އެވ. އަދި މެރިން ވަން ހެލިކޮޕްޓަރު ނައްޓާލުމާއެކު ސެލިއުޓް ކުރެއްވުމަށް ފަހު އެތެރެއަށް ވަދެވަޑައިގެންނެވީ އެވެ. ޓްރަންޕް ބެލްކަނީއަށް ނުކުމެވަޑައިގެންނެވިއިރު އެމަނިކުފާނުގެ އެހީތެރިން ވަނީ އެތަނުގައި ބަރިއަކަށް އެމެރިކާގެ ދިދަ ޖަހާފައި ވެއެވެ.\nއެނބުރި ވައިޓް ހައުސްއަށް ވަޑައިގަތުމުގެ ކުރިޔަށް ހޮސްޕިޓަލް ދޫކޮށް ވަޑައިގަންނަވާ ކަމަށް ވިދާޅުވެ ޓްވީޓް ކުރެއްވި އެވެ. އެގޮތުން "އަޅުގަނޑު ވޯލްޓާ މެޑިކަލް ސެންޓަރުން ރޭގަނޑު 6.30 ގައި ދަނީ" ކަމަށް އިއުލާން ކުރެއްވި އެވެ.\n"ހާލު ވަރަށް ރަނގަޅު. އަޅުގަނޑަށް އިހުސާސް ކުރެވެނީ މީގެ 20 އަހަރުގެ ކުރިއަށް ވުރެ ވެސްް ރަނގަޅުހެން" ރައީސް ޓްރަންޕް ވިދާޅުވި އެވެ.\nމިލިޓަރީ ހޮސްޕިޓަލަށް ރައީސް ޓްރަންޕް ގެންދެވުނީ މިދިއަ ހުކުރު ދުވަހު ހަވީރު ވައިޓް ހައުސް އިން ޓްރަންޕް އާއި އެމަނިކުފާނުގެ އަނބިކަބަލުން މެލާނިއާ ޓްރަންޕް ކޮވިޑަށް ޕޮޒިޓިވް ވިކަން އިއުލާން ކުރިތާ ކުޑަ ވަގުތުކޮޅެއް ތެރޭގަ އެވެ.\nޑޮކްޓަރުން ވިދާޅުވަނީ ވޭތުވެދިޔަ 24 ގަޑިއިރުތެރޭގައި ޓްރަންޕް ވަނީ ހޮސްޕިޓަލުން ވައިޓް ހައުސް އަށް ބަދަލުކުރާ ވަރަށް ސިއްހީ ހާލުކޮޅު ރަނގަޅުވެފައި ކަމަށެވެ. ޓްރަންޕުގެ ޕާސަނަލް ފިޒީޝަން ޑރ.ސީން ކޮންލޭ ވިދާޅުވީ ޓްރަންޕުގެ ހުމުގެ އެއްވެސް އާލާސްކަންފުޅެއް ނެތްތާ މިހާރު 72 ގަޑިއިރުވެފައިވާ ކަމަށެވެ. އަދި ދެ ފަހަރެއްގެ މަތިން ކުޑަކޮށް އޮކްސިޖަން ދެވިފައިވާ ކަމަށެވެ.\nޓްރަންޕުގެ ނަފްސާނީ ހާލުކޮޅާއި ބެހޭ ގޮތުން ޑޮކްޓަރާއި ނޫސްވެރިން ސުލުލު ކުރުމުން ވިދާޅުވީ ރައީސަކީ ހިތްވަރުގަދަ ޕޭޝަންޓެއް ކަމަށެވެ. އަދި އެމަނިކުފާނަށް ފަރުވާ ދެއްވާ ޓީމަށް ފުރިހަމަ އަށް އެއްބާރުލުން ދެއްވާ ކަމަށެވެ.\nކޮންލޭ އިތުރަށް ވިދާޅުވީ ރައީސް ޓްރަންޕް އަދި ވަނީ ނުރައްކަލުން އެކީގައި ސަލާމަތްވެ ވަޑައިގެންފައި ނޫން ކަމަށެވެ. ޓްރަންޕް ވައިޓް ހައުސް އަށް ބަދަލުވެވަޑައިގަތުމުން އެމަނިކުފާނަށް ފަރުވާ ދެއްވާ މެޑިކަލް ޓީމުން 24 ގަޑިއިރު ދުނިޔޭގެ އެންމެ މަތީ ފެންވަރުގެ ހިދުމަތް ދެއްވާނެ ކަމަށެވެ.\nހާލު ވަރަށް ރަނގަޅު. އަޅުގަނޑަށް އިހުސާސް ކުރެވެނީ މީގެ 20 އަހަރުގެ ކުރިއަށް ވުރެ ވެސްް ރަނގަޅުހެން،\nޑޮނަލްޑް ޓްރަންޕް | އެމެރިކާގެ ރައީސް\nޓްރަންޕުގެ ފުއްޕާމޭގެ ސްކޭނެއް ކުރެވުނުތޯ އާއި އެންމެ ފަހުން ކޮވިޑަށް ނެގެޓިވްވީ ކޮންއިރަކުތޯ ކުރެވުނު ސަުވާލަށް ތަފްސީލީ ޖަވާބެއް ނުދެއްވަ އެވެ. އޭގެ ބަދަލުގައި ވިދާޅުވީ މަސައްކަތް ކުރައްވަނީ ގައިންގަޔަށް އަރާ ބަލި ތަކާބެހޭ ތަޖުރިބާކާރުންގެ ލަފާގެ މަތިން ވައިޓް ހައުސް ގައި ރައީސް ޓްރަންޕް އާއި އެމަނިކުފާނުގެ އަރިހުގައި އުޅުއްވާ ބޭފުޅުންގެ ރައްކާތެރިކަމަށްޓަކައި އަޅުއްވަންޖެހޭ ހުރިހާ ފިޔަވަޅެއް އަޅުއްވައިގެން ކަމަށެވެ.\nޓްރަންޕް ހޮސްޕިޓަލުން ވައިޓްސް ހައުސްއަށް ވަޑައިގަތުމުގެ ކުރިން ކޮވިޑަށް ބިރު ނުގަތުމަށް ވެސް ވަނީ ގޮވާލައްވާފަ އެވެ..\n"ބިރު ނުގަނޭ، ކޮވިޑަށް ތިބޭފުޅުންގެ ދިރިއުޅުމުގެ މައްޗައް ގަދަވެގަތުމުގެ ފުރުސަތު ނުދެއްވާ. އަޅުގަނޑުމެން ޓްރަންޕުގެ ވެރިކަމުގައި ވަރަށް ރަނގަޅު ބޭހާއި މައުލޫމާތު ތަރައްގީ ކޮށްފިން" ޓްރަންޕް ވިދާޅުވި އެވެ.\nއެމެރިކާ ޑޮނަލްޑް ޓްރަމްޕް އެމެރިކާގެ ރިޔާސީ އިންތިހާބު 2020


Jinaaee ijuraaathuge gaanoonah amaalu kurun faskuraa islaah balaigenfi\nޖިނާއީ އިޖުރާއަތުގެ ގާނޫނަށް އަމަލު ކުރުން ފަސްކުރާ އިސްލާހު ބަލައިގެންފި\nޖިނާއީ އިޖުރާއަތުގެ ގާނޫނަށް އަމަލު ކުރަން ފަށާ ތީރީހު ފަސް ކުރަން ހުށަހެޅި އިސްލާހު ރައްޔިތުން މަޖިލީހުން މިއަދު ބަލައިގެންފި އެވެ.\nސަރުކާރު ފަރާތުން ފުވަމުލަކު އުތުރު ދާއިރާގެ މެންބަރު އަލީ ޝާހް ހުށަހެޅި މި އިސްލާހު ބަލައިގަތުމަށް 41 މެންބަރުން ވޯޓު ދެއްވި އިރު އިސްލާހު ބަލައިގަންނަން ނުފެންނަ ކަމަށް ވޯޓު ދެއްވީ 26 މެންބަރުންނެވެ. ރިޔާސަތުން ނިންމެވީ އިސްލާހު ބަލައިގަނެ ގައުމީ ސަލާމަތާބެހޭ ކޮމިޓީއަށް ފޮނުވުމަށެވެ.\nމަޖިލީހުގެ ދެވަނަ ދައުރުގެ ފަހުކޮޅު ފާސް ކުރި ޖިނާއީ އިޖުރާތުގެ ގާނޫނުގައި ބުނެފައިވާ ގޮތުން އަންނަ އަހަރު ޖެނުއަރީ މަހު ދެވަނަ ދުވަހު އެ ގާނޫނަށް އަމަލު ކުރަން ޖެހެއެވެ. ނަމަވެސް އާ އިސްލާހުގައި ބުނެފައި ވަނީ އެ މުއްދަތު އަންނަ އަހަރު ޖުލައި ދެވަނަ ދުވަހަށް ފަސް ކުރުމަށެވެ.\nއެ އިސްލާހު ހުށަހެޅި ސަބަބު ބަޔާން ކުރަމުން މެންބަރު ޝާހު ވިދާޅުވެފައި ވަނީ އެ ގާނޫނުގެ ސަބަބުން ޖިނާއީ އަދުލުގެ ނިޒާމަށް ބޮޑެތި ބަދަލުތަކެއް އަންނާނެ ކަމަށާއި އެގޮތުން ޖިނާއީ އިޖުރާތުގެ ގާނޫނަށް އަމަލު ކުރަން ފެށޭނީ ޝަރުއީ ދާއިރާއާ، ގާނޫން ތަންފީޒު ކުރާން އެހެނިހެން އިދާރާތަކާ އަދި ޕްރޮސެކިއުޓަރުން ތަމްރީންކޮށްގެން ކަމަށެވެ. އެހެންކަމުން ޖިނާއީ އިޖުރާތުގެ ގާނޫނަށް އަމަލު ކުރުމަށް ތައްޔާރުވުމަށް އދ. ގެ ޑިވަލޮޕްމަންޓް ޕްރޮގްރާމްއާ އެކު ސަރުކާރުގެ ކަމާބެހޭ މާހިރެއްގެ އެހީގައި ފަށާފައިވާ ރޯލްއައުޓްގެ މަސައްކަތް ފުރިހަމަ ކުރުމަށްޓަކައި އިތުރު ހަ މަސްދުވަސް ފަހުން ތަންފީޒު ކުރަން ފެށުމަށް ކަމަށެވެ.


Nellaidhoo gai ves football match eh hoonuve, maraamaaree hingaifi\nނެއްލައިދޫގައި މިއަދު ހިނގި ހަމަނުޖެހުންތަކުގެ ތެރެއިން--\nނެއްލައިދޫގައި ފުޓްބޯޅަ މެޗެއް ހޫނުވެ، މާރާމާރީ ހިންގައިފި\nހދ. ނެއްލައިދޫ ކައުންސިލް ކަޕްގައި މިއަދު ކުޅުނު ސެމީ ފައިނަލް މެޗު ހޫނުވެ، ހަމަނުޖެހުން ހިންގައިފި އެވެ. މިއަދު ހަވީރު އެރަށު ބޯޅަދަނޑުގައި ކުޅުނު މިމެޗުގައި ބައްދަލުކުރީ އެފްސީ ފްރެންޑްސް އާއި އެފްސީ ދުންމާރި އެވެ.\nހަމަނުޖެހުން ހިންގީ ދެވަނަ ހާފުގައި ދެ ޓީމު 1-1 އެއްވަރުވެފައިވަނިކޮށް އެފްސީ ފްރެންޑްސް ޖެހި ގޯލެއް ހޫނުވެ އެވެ. އެއީ އޮފްސައިޑް ގޯލެއްކަމަށް ބުނެ ކުޅުންތެރިން ހަމަނުޖެހުން ހިންގަން ފެށީ އެވެ. އެކަމަކު ރެފްރީ ނިންމީ އެއީ ގޯލެއް ކަމަށެވެ.\nރެފްރީ އާއި ލައިސްމަން އެ މައްސަލަ ހައްލުކުރަން ދެ މީހުން ވާހަކަދައްކަމުންދަނިކޮށް ކުޅުންތެރިން ހަމަނުޖެހުން ހިންގީ އެވެ. ބެންޗުންނާއި ސަޕޯޓަރުންވެސް ދަނޑަށް އަރައި އެއްބަޔަކު އަނެއް ބަޔަކަށް މާރާމާރީ ހިނގި މަންޒަރު ފެނުނެވެ. މެޗުގެ ކޮންޓްރޯލް ރެފްރީ އަތުން ގެއްލި ވަރަށް ބޮޑަށް ހަމަނުޖެހުން ހިންގި އެވެ.\nކުޅުންތެރިންނާ ބައެއް ސަޕޯޓަރުން ރެފްރީ އާއި ލައިސްމަނުންނަށް ހަމަލާދިނުމަށް މަސައްކަތްކޮށް އެ މީހުން ފަހައި ދުވެފައިވާ މަންޒަރު ވީޑިއޯތަކުންފެނެ އެވެ. ހަމަނުޖެހުންތަކަށް ފަހު ގާތްގަނޑަށް ދިހަވަރަކަށް މިނެޓް ފަހު މެޗު ފެށުނު ނަމަވެސް އަނެއްކާވެސް ހަމަނުޖެހުން ހިނގި އެވެ. މި ހާދިސާގައި ރެފްރީ އާއި ލައިސްމަންގެ ގަޔަށް އަތްލާ މާރާމާރި ހިންގާފައިވެ އެވެ.\nދާދި ފަހުން ހއ ދިއްދޫގައިވެސް ވަނީ މިފަދަ މަންޒަރުތަކެއް ފެނިގެންގޮސްފަ އެވެ. އެރަށުގައިވެސް ކުޅުނު ފުޓްބޯޅަ މެޗެއް ހޫނުވެ ވަނީ ވަރަށް ބޮޑަށް މަރާމާރީ ހިންގާފަ އެވެ.


SunOnline: Nepal gai bingandu kandaigen gos adhi fenboduvumuge sababun 36 meehun maruvejje\nނޭޕާލަށް ކުރަމުންގެންދާ ވިއްސާރާގައި އެގައުމުގެ އިރުމަތީ އަވަށެއްގައި ފެންބޮޑުވެފައި --- ފޮޓޯ: އޭއެފްޕީ\nނޭޕާލުގައި ބިންގަނޑުކަނޑައިގެން ގޮސް އަދި ފެންބޮޑުވުމުގެ ސަބަބުން 36 މީހުން މަރުވެއްޖެ\nމެދުކެނޑުމެއްނެތި ބޯކޮށް ވާރޭވެހި ފެންބޮޑުވުމާއެކު ބިންގަނޑު ކަނޑައިގެން ދިޔުމުގެ ސަބަބުން ނޭޕާލުގައި 36 މީހަކު މަރުވެއްޖެއެވެ.\nނޭޕާލަށް މިދުވަސްކޮޅު ކުރަމުން ގެންދާ މޫސުމީ ވިއްސާރާއިގައި މެދުކެނޑުމެއްނެތި ބޯކޮށް ވާރޭ ވެހުމުގެ ސަބަބުން އެގައުމުގެ ގިނަ ސްޓޭޓްތަކެއްގައިވަނީ ފެންބޮޑުވެފައެވެ.\nއެގައުމުގެ މިނިސްޓްރީ އޮފް ހޯމް އެފެއާޒްއިން ހާމަކުރާ ގޮތުގައި ނޭޕާލުގެ ސުންސަރީ ސަރަހައްދުން ހަތް މީހަކު މަރުވެފައިވާއިރު ސިންދުލީ އަދި ޖާޕާ އިން ވަނީ އަށް މީހުން މަރުވެފައެވެ. އަދި ބަންކޭ، މޮރާންގް އަދި ޕަންޗްތާރު ސަރަހައްދުތަކުން، ކޮންމެ އަވަށަކުން ތިން މީހުން މަރުވެފައިވާކަމަށް އެމިނިސްޓްރީއިން ހާމަކޮށްފައިވެއެވެ.\nނޭޕާލުގެ ގިނަ އަވަށްތަކެއްގައި ފެންބޮޑުވެެ ބިންގަނޑު ކަނޑައިގެން ދިޔުމުގެ ސަބަބުން އެތައް ސަތޭކަ ބައެއްވަނީ އެހީތެރިކަމަށް ބޭނުންވެފައި --- ފޮޓޯ: އެންޕީއާރު\nނޭޕާލުގެ ގިނަ ހިސާބުތަކަކުން ބިންގަނޑު ކަނޑައިގެން ދިޔުމާއި ފެންބޮޑުވުމުގެ ސަބަބުން އެތައްބައެއްގެ ގެދޮރު ގެއްލި ގިނަބަޔަކަށްވަނީ ބޯހިޔާވަހިކަން ބޭނުންވާ ހާލަތަށް ގޮަސްފައެވެ. މިހާދިސާގައި ސަތޭކައަށް ވުރެ ގިނަ އާއިލާތައް ވަނީ ރައްކާތެރި ހިސާބުތަކަށް މިހާރު ބަދަލުކޮށްފައެވެ.\nނޭޕާލަށް ކުރިމަތިވި އެ ހާދިސާއާ ގުޅިގެން އެގައުމުގެ ބޮޑުވަޒީރު ޝޭރް ބަހާދުރ ދެއުރާ ވަނީ ކެބިނެޓްގެ އިސްބޭފުޅުންނާ ބައްދަލުކުރައްވައި އެކަމާ ބެހޭގޮތުން ކުއްލި ރައްކާތެރިކަމުގެ ފިޔަވަޅު އެޅުމަށް މަޝްވަރާކޮށްފައެވެ. އަދި ވީހާވެސް އަވަހަކަށް ހާލުގައި ޖެހިފައި ތިބި ފަރާތްތަކަށް އެހީތެރިކަން ފޯރުކޮށްދީ، ނުރައްކާވާ ފަދަ ހިސާބުތަކުގައި ދިރިއުޅޭ ފަރާތްތައް ރައްކާތެރި ހިސާބުތަކަށް ބަދަލުކުރުމަށް ވެސް ވަނީ އިލްތިމާސް ކުރައްވާފައެވެ.\nނޭޕާލުގެ އިރުމަތީ އަވަށެއް ކަމުގައިވާ އިތަހާރީގައި ފެންބޮޑުވުމުގެ ސަބަބުން އެތައްބަޔަކު ހާލުގައި ޖެހިފައި --- ފޮޓޯ: އެންޕީއާރު\nނޭޕާލުގެ ހޯމް މިނިސްޓަރު ޖަނާދަން ޝަރްމާ ވިދާޅުވިގޮތުގައި ހާލުގައި ޖެހިފައި ތިބި މީހުންނަށް އެހީ ފޯރުކޮށްދިނުމަށް މީހުން ސަލާމަތްކުރަން ހަރަކާތްތެރިވާ އޮޕިޝަލުންނަށް މިހާރުވާނީ އަންގަވާފައެވެ. އަދި ހޯމް މިނިސްޓްރީގެ ބެލުމުގެ ދަށުން އެހީތެރިކަން ފޯރުކުރުމުގެ މަސައްކަތް ދާނީ ގާތުން ބަލަމުންނެވެ.\nނޭޕާލަށް ބޯކޮށްވާރޭ ވެހުމުގެ ސަބަބުން ކުރިމަތިވި އެ ހާދިސާގައި އެންމެ ބޮޑަށް ގެއްލުން ލިބިފައިވާ ސަރަހައްދުތަކަކީ ޖާޕާ، މޮރާންގް، ސުންސަރީ، ސަޕްތާރާ، ސިރަހާ، ސާރްލާހީ، ރައުތަހަތު، ބަންކޭ، ބަރުދިޔާ އަދި ޑާންގް އަށެވެ.\nއެ ހާދިސާގައި ފެންބޮޑުވުމުގެ ސަބަބުން އެންމެ ބޮޑަށް ގެއްލުން ލިބުނު އެއް ސަރަހައްދު ކަމަށްވާ މޮރާންގްގައި ގިނަ ގެތަކެއްވަނީ ފެނުގެ އަޑިއަށް ގޮސްފައެވެ. އަދި ބިރާތްނަގަރުގެ އެއާޕޯޓު މިހާރުވަނީ އެސަރަހައްދަށް ފެނުގެ އަސަރުކުރުމުގެ ސަބަބުން ބަންދުކޮށްފައެވެ.\nތިމާވެށި މޫސުން ފެންބޮޑުވުން\n"އެމްޑަބްލިއުއެސްސީ ރީސައިކަލްސް"ގައި ބައިވެރިވުމުގެ ފުރުސަތު މާދަމާގެ ނިޔަލަށް! 24 ގަޑި 48 މިނެޓް ކުރިން\nސްޓާބަކްސްގެ ހުރިހާ އައުޓްލެޓެއްގައި ޕްލާސްޓިކް ހޮޅި ބޭނުންކުރުން ހުއްޓާލަނީ 1 ހަފްތާ2ދުވަސް ކުރިން\nހޮޓެލް ޖެންއިން ޕްލާސްޓިކް ކޮތަޅު ބޭނުންކުރުން ހުއްޓާލައިފި2ހަފްތާ2ދުވަސް ކުރިން\nގްރޭޓާ މާލެ ސަރަހައްދުގެ ކުނި މެނޭޖުކުރުމަށް އޭޑީބީން 33 މިލިޔަން ޑޮލަރު ދޭން ނިންމައިފި3ހަފްތާ5ދުވަސް ކުރިން\nޕްލާސްޓިކް ބޭނުންކޮށްގެން މެކްޑޮނަލްޑް ޖޫރިމަނާ ވެއްޖެ!3ހަފްތާ2ދުވަސް ކުރިން


Uss Faivaanah Naaraathi, Mikahala Ladeh Libidhaane! - Vaguthu\nއުސްފައިވާނަށް ނާރާތި، މިކަހަލަ ލަނޑެއް ލިބިދާނެ\nއަންހެނުންނަކީ އަބަދުވެސް ރީތިވުމަށް ލޯބިކުރާ ބައެކެވެ. އެގޮތުން ރީތިވުމަށް އުސްފައިވާނަށް އެރުމަކީ އަންހެނުން ކުރަމުން އަންނަ ކަމަކެވެ.\nނަމަވެސް ބައެއް ހާލަތްތަކުގައި އުސްފައިވާނަށް އެރުމަކީ ނުރައްކާތެރި ކަމަކެވެ. އެގޮތުން އަރައިގެން ހުރި އުސްފައިވާނެއްގެ ސަބަބުން ދާދި ފަހުން ވަނީ އަންހެނެއްގެ ފުރާނައަށް ނުރައްކާވެފައެވެ.\nދާދި ފަހުން މެކްސިކޯގެ އަންހެނެއްކަމަށްވާ އުމުރުން 22 އަހަރުގެ މިނެރުވާ ނަމަކަށް ކިޔާ މީހަކަށްވަނީ ފުރާނަށް ނުރައްކާވާ ވަރުގެ ޒަހަމްތަކެއް ލިބިފައެވެ. ފޯނުގައި ހުރެގެން ކާރުބާރު ބޮޑު މަގެއް ހުރަސް ކުރަން އުޅުމުގެ ތެރޭގައި މިނެރުވާ އަރައިގެން ހުރި އުސްފައިވާނުގެ ސަބަބުން ކައިރިން ހުރަސް ކުރި ކާރެއްގެ ދަށުވެ ޒަހަމުވެފައެވެ.\nމިހާދިސާ ހިންގީ މިނެރުވާ މަގުގެ އަނެއް ފަރާތަށް ދެވެން ކުޑަތަންކޮޅަކަށް ވެފައި ހުއްޓައެވެ. މެކްސިކޯގެ ކާރުބާރު ބޮޑު ހައިވޭއެއްގައި ހިންގި މިހާދިސާ ވަނީ އެ ސަރަހައްދުގެ ސީސީޓީވީ ކެމެރާތަކަށް ރިކޯޑް ކުރެވިފައެވެ.\nމިހާދިސާގައި ޒަހަމުވި އަންހެންމީހާ މަގުހުރަސް ކުރީ ދުވެފައި ކަހަލަ ގޮތަކަށެވެ. އަދި ކައްސާލި ވަގުތު ދިމާވީ ކައިރިން ކާރެއް ހުރަސް ކުރި ވަގުތާއި އެވެ.\nފޯނުގައި ހުރެ މަގުހުރަސް ކުރުމަކީވެސް ނުރައްކާތެރި ކަމެކެވެ. މިހާދިސާ ހިންގިތާ ކުޑައިރުކޮޅެއްގެ ތެރޭގައި މިނެރުވާ ވަނީ ހޮސްޕިޓަލަށް ގެންގޮސް ފަރުވާ ދީފައެވެ.\nމި އަންހެންމީހާ އަށް ފުރާނައަށް ނުރައްކާވާފަދަ ޒަހަމުތަކެއް ލިބިފައިވާއިރު ހަށިގަނޑުގެ ބައެއް ތަންތަން ވަނީ ބިދި އަނިޔާވެފައެވެ. މި ހާދިސާގައި މި އަންހެންމީހާ ސަލާމަތްވީ ނަސީބު ރަގަޅު ކަމުން ގިނަ ބަޔަކު ދަނީ ބުނަމުންނެވެ.\nމި ހާދިސާގައި އަނިޔާވި އަންހެންމީހާއަށް ދަނީ ހޮސްޕިޓަލުގައި ފަރުވާ ދެމުންނެވެ. އަދި އޭނާނެ ހާލު އަންނަނީ ރަގަޅުވަމުންނެވެ.\nޖޫން 29, 2018 13:14\nއަދިވެސް އުސް ފައިވާނަށް އަރައިގެން ބާރަށް ދުވާތި?


BREAKING: Ithuru 15 Meehaku Balin Rangalhuve, Jumla Balin Salaamaiyvi Adhadhu 74 Ah\nއިތުރު 15 މީހަކު ރަނގަޅުވެ ޖުމްލަ ބަލިން ސަލާމަތްވި އަދަދު 74އަށް\nރާއްޖެއިން ކޮވިޑް19 އަށް ޕޮޒިޓިވްވި މީހުންގެ ތެރެއިން އިތުރު 15 މީހަކު ބަލިން ރަނގަޅުވެފައިވާ ކަމަށް ނޭޝަނަލް އިމަޖެންސީ އޮޕަރޭޝަން ސެންޓަރުން ބުނެފިއެވެ.\nނޭޝަނަލް އިމަޖެންސީ އޮޕަރޭޝަން ސެންޓަރުގައި މިރޭ ބޭއްވި ނޫސްވެރިންގެ ބައްދަލުވުމުގައި އައިޖީއެމްއެޗުގެ ޑޮކްޓަރު އިބްރާހީމް އަފްޒަލް ވިދާޅުވީ ބަލިން ރަނގަޅުވީ ހަތަރު އަންހެނުންނާއި 11 ފިރިހެނުން ކަމަށެވެ. އަދި ވިދާޅުވީ ބަލިން ރަނގަޅުވި މީހުންގެ ތެރޭގައި ހަތް ދިވެހިންނާއި 8 ބިދޭސީން ހިމެނޭ ކަމަށެވެ.